**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Ιανουαρίου 2019, ημέρα Πέμπτη και ώρα 10.20΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής κ. Αντώνιου Συρίγου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Διοικητικής Ανασυγκρότησης «Ενδυνάμωση Ανωτάτου Συμβουλίου Επιλογής Προσωπικού (Α.Σ.Ε.Π.), ενίσχυση και αναβάθμιση Δημόσιας Διοίκησης και άλλες διατάξεις».

 Στη συνεδρίαση, παρέστησαν η Υπουργός Διοικητικής Ανασυγκρότησης, κυρία Μαρία- Ελίζα Ξενογιαννακοπούλου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Λάππας Σπυρίδων, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Σαρακιώτης Ιωάννης, Αυλωνίτου Ελένη, Σταματάκη Ελένη, Συρίγος Αντώνιος, Τζαμακλής Χαρίλαος, Τριανταφυλλίδης Αλέξανδρος, Τσόγκας Γεώργιος, Χριστοδουλοπούλου Αναστασία, Ασημακοπούλου Άννα – Μισέλ, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Γερμενής Γεώργιος, Τάσσος Σταύρος, Δελής Ιωάννης, Κατσώτης Χρήστος, Κατσίκης Κωνσταντίνος, Σαρίδης Ιωάννης και Παναγούλης Ευστάθιος (Στάθης).

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Κυρίες και κύριοι συνάδελφοι, καλή σας μέρα. Η πρόταση, από την πλευρά του Προεδρείου, για τη διεξαγωγή της επεξεργασίας του σχεδίου νόμου είναι η ακόλουθη: Αύριο, στις 18 Ιανουαρίου 2019, επειδή διεξάγεται η συζήτηση για τη Συνταγματική Αναθεώρηση, δεν θα συνεδριάσει η Επιτροπή μας.

Τη Δευτέρα 21 Ιανουαρίου 2019, στις 13.00΄, προτείνω να γίνει η συνεδρίαση των φορέων και στις 16.00΄ να συνεχίσουμε με την κατ’ άρθρον συζήτηση.

Υπήρξε και ένα αίτημα της κυρίας Υπουργού να γίνει την Τετάρτη 23 Ιανουαρίου 2019, η β΄ ανάγνωση, στις 11.00΄.

Εάν συμφωνείτε με την πρόταση, να προχωρήσουμε στην επεξεργασία του νομοσχεδίου.

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Ευχαριστώ πολύ, κύριοι συνάδελφοι. Έχουν έρθει και κάποιες νομοτεχνικές βελτιώσεις. Θα δώσουμε τον λόγο στην Υπουργό να τις αναπτύξει.

Θα ήθελα να ξεκινήσω με τις προτάσεις των φορέων. Ήδη, μου έχει δώσει ο κ. Καρράς έναν κατάλογο φορέων.

Τον λόγο έχει ο κ. Μπαλλής.

**ΣΥΜΕΩΝ ΜΠΑΛΛΗΣ (Εισηγητής του ΣΥΡΙΖΑ):** Λόγω του περιεχομένου και της φύσεως του νομοσχεδίου, ως φορείς προτείνουμε ΑΔΕΔΥ, ΠΟΕ-ΟΤΑ, Πρόεδρος ΕΚΔΔΑ, Πρόεδρος του ΑΣΕΠ, Σύλλογος Εργαζομένων ΑΣΕΠ, ΕΣΑμεΑ, Ομοσπονδία Κωφών, Ομοσπονδία Τριτέκνων.

Εάν μου ξεφεύγει κάτι, θα το συμπληρώσω στη συνέχεια.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.):** Κύριε Πρόεδρε, συμφωνούμε με την πλειοψηφία των φορέων που αναφέρθηκαν, όμως, νομίζουμε ότι πρέπει να προστεθεί και η Ομοσπονδία Πολυτέκνων, γιατί θεωρώ ότι το ζήτημα αυτό που έρχεται για τους τρίτεκνους αφορά και αυτούς και πρέπει να ακουστούν και οι πολύτεκνοι. Επίσης, πρέπει και από το Εθνικό Τυπογραφείο είτε ο Πρόεδρος του είτε κάποιος να μας ενημερώσει, και αυτό γιατί υπάρχουν πολλές διατάξεις για το Εθνικό Τυπογραφείο.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Αν υπάρχει κάποιο Σωματείο από το Εθνικό Τυπογραφείο τότε να έρθει, είτε ο Πρόεδρος είτε κάποιος από το Διοικητικό Συμβούλιο;

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.):** Περισσότερο θα θέλαμε κάποιον από το Διοικητικό Συμβούλιο, διότι δεν αφορά τους εργαζόμενους, είναι τεχνικά ζητήματα και πρέπει να παραστεί κάποιος από τη Διεύθυνση του Εθνικού Τυπογραφείου.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Καρράς για να συμπληρώσει στους φορείς.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Θα ήθελα να συμπληρώσω, αναφερόμενος στο σημείωμά μου, ότι θέλουμε να έρθει η Ένωση Ελλήνων Δημοσιολόγων, για να ακούσουμε και την επιστημονική άποψη επί του νομοσχεδίου. Επίσης, θα συμπλήρωνα και τον Εκπρόσωπο των Αποφοίτων της Εθνικής Σχολής Δημόσιας Διοίκησης. Υπάρχει Σύλλογος Αποφοίτων Εθνικής Σχολής Δημόσιας Διοίκησης, αναφέρεται στο σημείωμα μου, καθώς και του Ελεγκτικού Συνεδρίου, γιατί υπάρχουν και δημοσιονομικά θέματα, τα οποία πρέπει να δούμε.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων):** Με έχουν καλύψει οι προηγούμενοι συνάδελφοι που πρότειναν φορείς. Αποδεχόμαστε όλους τους φορείς που αναφέρθηκαν για ακρόαση αλλά θα θέλαμε να επιμείνουμε στην Πανελλαδική Ομοσπονδία Τριτέκνων, υπάρχει και σχετικό έγγραφο που θα αφήσω στην έδρα.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή):** Συμφωνούμε με τους προλαλήσαντες και εμείς θα επιμείνουμε να έρθουν οι τρίτεκνοι, γιατί το συγκεκριμένο νομοσχέδιο τους αφορά. Ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»):** Ευχαριστώ, κ. Πρόεδρε. Καλύφθηκα από τους προηγούμενους.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Ευχαριστώ, κ. Πρόεδρε. Έχουμε καλυφθεί.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Θα γίνει μια σύγκριση των φορέων για να δούμε ποιοι συμπίπτουν και θα κανονίσουμε να κληθούν και οι επιπλέον που έχουν προταθεί.

Τον λόγο έχει η κυρία Υπουργός για να αναπτύξει τις νομοτεχνικές.

**ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Κύριε Πρόεδρε, θα ήθελα να σας ευχηθώ και εγώ για την ονομαστική σας εορτή. Κυρίες και κύριοι Βουλευτές, να ευχηθώ καλή χρόνια μιας και είναι η πρώτη χρονιά που έρχομαι στην Επιτροπή μετά το νέο έτος, με δημιουργία για όλους και καλή δύναμη.

Εάν μου επιτρέπετε, κ. Πρόεδρε, σχετικά με τους φορείς, να διευκρινίσω ότι όσον αφορά στο Εθνικό Τυπογραφείο, έχει απόλυτο δίκιο ο κ. Γεωργαντάς. Ωστόσο, το Εθνικό Τυπογραφείο έχει Ειδικό Γραμματέα γιατί υπάγεται στον Υπουργό Διοικητικής Ανασυγκρότησης. Οπότε, μπορείτε να καλέσετε τον Ειδικό Γραμματέα κ. Παπαδημητρόπουλο στους φορείς, για να αναπτύξει αυτές τις προτεινόμενες διατάξεις.

Επίσης, θα ήθελα να καταθέσουμε ορισμένες νομοτεχνικές βελτιώσεις που αφορούν στο κεφάλαιο του πολυετούς και στο κεφάλαιο του ετήσιου προγραμματισμού προσλήψεων, σε κάποια ζητήματα σχετικά με τα δικαιολογητικά του ΑΣΕΠ, τα οποία είναι μετά από υποδείξεις του ίδιου του ΑΣΕΠ, γιατί πρόκειται για τεχνικά ζητήματα. Στο θέμα του γνωμοδοτικού συμβουλίου, μια αποσαφήνιση της συμμετοχής των μελών, καθώς και για την σύσταση της Ειδικής Γραμματείας του Παρατηρητηρίου. Τέλος, έχουμε κάποιες ειδικές νομοτεχνικές όσον αναφορά στο άρθρο 44. Τις καταθέτω για να τις έχουν υπόψη τους οι Εισηγητές, πριν την εισήγησή τους και θα επανέλθω μετά τους Εισηγητές για την δική μου εισήγηση.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Μπαλλής.

**ΣΥΜΕΩΝ ΜΠΑΛΛΗΣ (Εισηγητής του ΣΥΡΙΖΑ):** Ευχαριστώ, κ. Πρόεδρε. Κυρίες και κύριοι συνάδελφοι, το σημερινό νομοσχέδιο έχει ως τίτλο την ενδυνάμωση του ΑΣΕΠ και την ενίσχυση και αναβάθμιση της Δημόσιας Διοίκησης.

Στον πυρήνα του, όμως, εμπεριέχει μία, εντελώς, διαφορετική οπτική που έχει η Κυβέρνηση για τον ρόλο και την σημασία μιας διαφορετικής δημόσιας διοίκησης και ενός διαφορετικού κράτους. Αναδεικνύει την διαφορετική λογική, αυτή τη λογική που έχει η Κυβέρνηση, προς τη λογική και κυρίως την πολιτική πρακτική εκείνων που επέλεξαν να κρατήσουν καθηλωμένη, επί 10ετίες, τη δημόσια διοίκηση και όσων αντιμετώπισαν το κράτος αλλά και γενικώς το δημόσιο, με ότι περιλαμβάνει ο όρος αυτός, ως υπεύθυνο για την κρίση και την χρεοκοπία της χώρας. Ήταν, κατ’ αυτή την άποψη, το μεγάλο κράτος, οι δημόσιοι υπάλληλοι, η δημόσια σφαίρα, γενικώς, που έφταιξαν για την χρεοκοπία. Καμία κουβέντα, όλο αυτό το διάστημα, για τις πελατειακές σχέσεις που είχαν διαμορφωθεί, για το ρουσφετολογικό κράτος και για το δημόσιο. Καμία αναφορά στην διασπάθιση του δημοσίου χρήματος. Του κράτους δηλαδή. Οι προπαγανδιστές ή οι υπερασπιστές αυτής της άποψης μιλάνε για ένα κράτος μικρό και αναποτελεσματικό. Ένα κράτος ανίσχυρο, ένα δημόσιο ανίσχυρο που δεν θα μπορεί να παρεμβαίνει και που θα αφήνει τα πράγματα ανεξέλεγκτα. Ανεξέλεγκτα υπέρ κάποιων ισχυρών συμφερόντων. Έτσι ώστε, να λεηλατούνται πιο εύκολα οι δημόσιοι πόροι, να διαλύεται ο κοινωνικός ιστός, να λεηλατείται ο εθνικός πλούτος.

Εμείς λέμε ότι δεν είναι θέμα μεγάλου κράτους, μικρού κράτους και δημόσιας διοίκησης, αλλά είναι θέμα, κυρίως, οργάνωσης και τρόπου λειτουργίας του δημοσίου. Ένα δημόσιο τέτοιο που θα προστατεύει τους πολίτες και την κοινωνία που θα υπερασπίζεται το δημόσιο συμφέρον που θα επιβάλλει κανόνες ισονομίας, δίκαιης αντιμετώπισης προς όλους. Θα επιβάλλει καθαρούς κανόνες, διαφανείς λειτουργίες. Μιλάμε για ένα δημόσιο παραγωγικό και αποτελεσματικό. Ένα δημόσιο, δίκαιο και για το ανθρώπινο δυναμικό που το υπηρετεί αλλά και για τους πολίτες που απαιτούν και δικαιούνται μία διαφορετική αντιμετώπιση.

Το σημερινό νομοσχέδιο αντιμετωπίζει, κυρίως, μεταξύ άλλων θεμάτων και δύο σημαντικά ζητήματα. Όχι με μία αποσπασματική προσέγγιση, αλλά ως κομβικά σημεία ενός συνολικού σχεδιασμού για την δημόσια διοίκηση. Τη δημόσια διοίκηση της επόμενης μέρας. Το ένα είναι η λειτουργία του ΑΣΕΠ και η επιτάχυνση του έργου του. Το άλλο μεγάλο κεφάλαιο είναι η μεταρρύθμιση τομέων λειτουργίας του δημοσίου και ειδικότερα στον προγραμματισμό των προσλήψεων με βάση τις ανάγκες και τον προσανατολισμό που πρέπει να έχει το δημόσιο, έτσι ώστε να μπορεί να ανταποκρίνεται στις απαιτήσεις. Οι άξονες αυτών των μεταρρυθμίσεων αποτελούν ψηφίδες σε ένα γενικότερο σχεδιασμό για το καινούργιο δημόσιο. Οι ψηφίδες αυτές και οι άξονες κυρίως είναι η ανεξαρτησία της δημόσιας διοίκησης, η ενίσχυσή της, ο ψηφιακός μετασχηματισμός, η αξιοκρατία στη στελέχωση, για να έχουμε μία δημόσια διοίκηση που θα υπηρετεί το δημόσιο συμφέρον και τον πολίτη. Ας δούμε με τη σειρά.

Ένα πρώτο μεγάλο κεφάλαιο είναι οι ρυθμίσεις για το ΑΣΕΠ. Ήταν βεβαίως ένα θετικό βήμα η θεσμοθέτησή του, έτσι ώστε να διαχωριστούν οι προσλήψεις στο δημόσιο από τις πελατειακές σχέσεις και τα υπόγεια κανάλια τακτοποίησης κάθε είδους. Το ΑΣΕΠ, όλα αυτά τα χρόνια, λειτούργησε, φοβάμαι όχι τυχαία, με λειψό προσωπικό, με διαδικασίες που προκαλούσαν αμφιλεγόμενες και αντικρουόμενες αποφάσεις, με κενά ερμηνειών και διασφαλίσεων που επέτρεπαν σε κάθε ευκαιρία να ξηλώνεται σιγά – σιγά το πουλόβερ ενός αντικειμενικού και αξιοκρατικού συστήματος διορισμών. Σήμερα, όλοι το ξέρουμε αυτό, οι διαδικασίες του ΑΣΕΠ είναι αργές. Θα έλεγα εξοργιστικά αργές πολλές φορές. Δεκάδες προκηρύξεις για πολλούς μήνες, ακόμα δεν έχουν ολοκληρωθεί. Σημαντικές προκηρύξεις που θα επέτρεπαν την ομαλή λειτουργία φορέων και υπηρεσιών αλλά και θα απάλλασσαν χιλιάδες πολίτες από την αβεβαιότητα και την αγωνία για το αν έχουν, επιτέλους, προσληφθεί ή όχι, καθυστερούν. Εκκρεμεί η ολοκλήρωση διαδικασιών για σημαντικούς τομείς όπως είναι η υγεία, η βοήθεια στους ανήμπορους πολίτες, τα δικαστήρια, οι φυλακές και άλλα πράγματα.

Με αυτό το νομοσχέδιο προβλέπεται ειδική ρύθμιση για αποσπάσεις προσωπικού της δημόσιας διοίκησης μονίμων ή ΙΔΑΧ για επιτάχυνση του έργου του ΑΣΕΠ. Προβλέπεται ότι οι αποφάσεις της Ολομέλειας και της ελάσσονος Ολομέλειας είναι υποχρεωτικές για όλα τα μέλη τους, ώστε να υπάρχει μία ενιαία ερμηνεία και εφαρμογή της νομοθεσίας. Ταυτόχρονα, αποκαθίστανται τα ζητήματα των αμοιβών τόσο για τους εργαζόμενους όσο και για τα στελέχη του ΑΣΕΠ. Πρόθεσή μας είναι να ενισχύσουμε την αποδοχή από την κοινωνία του ΑΣΕΠ, ως θεσμικού εγγυητή των αρχών της διαφάνειας, της αξιοκρατίας και της αντικειμενικότητας σε όλες τις διαδικασίες που συναρτώνται με τη στελέχωση του δημόσιου τομέα, αλλά και με τις πολιτικές της διοικητικής αναδιάρθρωσης.

Ένα άλλο μεγάλο κεφάλαιο στο παρόν νομοσχέδιο, είναι η αναβάθμιση της Δημόσιας Διοίκησης και ο προγραμματισμός των προσλήψεων. Οι ρυθμίσεις που περιλαμβάνονται στο νομοσχέδιο εντάσσονται στον γενικότερο σχεδιασμό για την δημόσια διοίκηση μιας νέας εποχής, με λιγότερη γραφειοκρατία, με ενίσχυση της διαχείρισης του ανθρώπινου δυναμικού, με ενίσχυση των μηχανισμών παρακολούθησης των μεταρρυθμίσεων, με αντιμετώπιση της διαφθοράς αλλά και με ένα νέο, σύγχρονο, ενιαίο σύστημα σχεδιασμού και διαδικασιών προσλήψεων, συμβατό πάντα με τους δημοσιονομικούς στόχους της χώρας.

Οι παρεμβάσεις αυτές εντάσσονται σε ένα συνολικό σχεδιασμό, με τελικό στόχο τη βελτίωση των ικανοτήτων του συστήματος της δημόσιας διοίκησης αλλά και την αποκομματικοποίησή του.

Στο πλαίσιο αυτό, με το νομοσχέδιο θεσπίζονται τα παρακάτω: Σύστημα πολυετούς και ετήσιου στρατηγικού σχεδιασμού των προσλήψεων για τακτικό και εποχικό προσωπικό, σε εναρμόνιση, όπως είπα πριν με τον δημοσιονομικό προγραμματισμό. Τα υπουργεία, θα στέλνουν μέχρι το τέλος Ιανουαρίου, κάθε χρόνου, επικαιροποιημένα τετραετή σχέδια με το σύνολο των θέσεων και τις εκτιμήσεις των κενών θέσεων καθώς, και με τις εκτιμώμενες ανάγκες κάθε έτος. Έτσι το Υπουργείο Διοικητικής Ανασυγκρότησης θα συντάσσει ένα συγκεντρωτικό, τετραετές σχέδιο προγραμματισμού των προσλήψεων.

Κάθε Σεπτέμβριο, τα υπουργεία, με βάση τον τετραετή αυτό προγραμματισμό τους, καταρτίζουν καταστάσεις με το απαιτούμενο τακτικό και εποχικό προσωπικό του επόμενου έτους, κατά κατηγορία και κατά ειδικότητα. Έτσι, το υπουργείο μπορεί να κάνει έναν συνολικό προγραμματισμό προσλήψεων για κάθε χρονιά. Στη συνέχεια, προβλέπεται η έκδοση μιας και μόνο εγκριτικής απόφασης για το σύνολο των αιτημάτων. Λιγότερη γραφειοκρατία, λιγότερος χρόνος υλοποίησης.

Συνεχίζουμε στην υλοποίηση των προσλήψεων από τον ΑΣΕΠ. Ο εγκεκριμένος ετήσιος προγραμματισμός στέλνεται στο ΑΣΕΠ. Έτσι, μπορεί να προχωρήσει σε ενοποίηση των ομοειδών αιτημάτων και σε ενιαία προκήρυξη των ομοειδών θέσεων, κατά κλάδο ή ειδικότητα. Επίσης, λιγότερη γραφειοκρατία, λιγότερος χρόνος.

Με την εξοικονόμηση χρόνου και ανθρώπινων πόρων από το ΑΣΕΠ, δίνεται έτσι η δυνατότητα για προκήρυξη και περισσότερων πανελλαδικών διαγωνισμών για κάθε έτος. Λιγότερος χρόνος αναμονής για να δουλέψουν οι φορείς και οι υπηρεσίες με το απαραίτητο προσωπικό τους. Παράλληλα, λόγω του πολυετούς προγραμματισμού δίνεται η δυνατότητα στο ΑΣΕΠ να εγκρίνει σχεδιασμό προσλήψεων για τα δύο πρώτα χρόνια του τετραετούς σχεδιασμού.

Ο τρίτος τομέας στο ίδιο κεφάλαιο είναι και η απλούστευση της διαδικασίας κατάθεσης δικαιολογητικών. Για προσλήψεις με σειρά προτεραιότητας, τα δικαιολογητικά δεν υποβάλλονται μαζί με την αίτηση συμμετοχής του ενδιαφερομένου. Σε διάστημα δέκα ημερών θα καταθέσουν δικαιολογητικά όσοι αντιστοιχούν στο συνολικό προς κάλυψη αριθμό θέσεων προσαυξημένο, κατά το ποσοστό που θα κριθεί απαραίτητο. Δηλαδή, εάν θα είναι το 50% εάν το ΑΣΕΠ κρίνει ότι θα πρέπει να είναι περισσότερο, θα είναι και περισσότερο.

Αν δεν αποδεικνύονται τα στοιχεία που δηλώθηκαν με την αίτηση, ο υποψήφιος διαγράφεται από τον πίνακα κατάταξης. Επίσης, προσθέτω, λιγότερη γραφειοκρατία για τον έλεγχο δεκάδων χιλιάδων εγγράφων από το ΑΣΕΠ σε κάποιες προκηρύξεις.

Το τρίτο μεγάλο κεφάλαιο είναι ο επιτελικός σχεδιασμός και η στρατηγική της διοικητικής ανασυγκρότησης. Στόχος μας, η αποτελεσματική οργάνωση και λειτουργία δομών και διαδικασιών για τον επιτελικό σχεδιασμό, για την παρακολούθηση και την εφαρμογή μιας ολοκληρωμένης στρατηγικής για τη διοικητική ανασυγκρότηση.

Έτσι, με το παρόν νομοσχέδιο, συγκροτείται Γνωμοδοτικό Συμβούλιο για τη Διοικητική Ανασυγκρότηση με αρμοδιότητα την διατύπωση απόψεων και εισηγήσεων για τις στρατηγικές προτεραιότητες, ως προς την ενδυνάμωση και αναβάθμιση της δημόσιας λειτουργίας. Συμμετέχουν όλοι οι εμπλεκόμενοι φορείς για την ανασυγκρότηση της Δημόσιας Διοίκησης.

Δεύτερον. Συστήνεται Ειδική Γραμματεία για την υποστήριξη δράσεων διοικητικής ανασυγκρότησης στο Υπουργείο με αποσπάσεις και μετατάξεις υπαλλήλων.

Τρίτον. Συστήνεται το Παρατηρητήριο Δημόσιας Διοίκησης, ένας μηχανισμός συνολικής παρακολούθησης και αξιολόγησης της αποτελεσματικότητας των εφαρμοζόμενων μέτρων. Χρήσιμο εργαλείο για την εξαγωγή των απαραίτητων συμπερασμάτων.

Τέταρτον. Οργανώνεται η Υπηρεσία Τεχνικής Υποστήριξης εκείνων των φορέων Δημόσιας Διοίκησης για τη διάχυση της εμπειρίας, της γνώσης και των δράσεων διοικητικής ανασυγκρότησης, με βάση, τις ιδιαιτερότητες που έχει ο κάθε φορέας.

Εδώ, θα πρέπει να προσθέσουμε στο Ενιαίο Σύστημα Κινητικότητας και τα εξής: Στόχος του Ενιαίου Συστήματος είναι να επιλυθούν προβλήματα που εντοπίστηκαν στον πρώτο χρόνο εφαρμογής αυτού του συστήματος. Έτσι, μεταξύ άλλων, ορίζεται ότι τα αιτήματα που στέλνουν οι φορείς για κάλυψη θέσεων με απόσπαση ή μετάταξη, θα πρέπει να αναφέρουν το σύνολο των οργανικών θέσεων για κάθε κλάδο και το σύνολο των κενών θέσεων σε κάθε κλάδο ή ειδικότητα. Δεύτερον, δίνεται η δυνατότητα απόσπασης ή μετάταξης για λόγους υγείας που αφορούν, είτε στον ίδιο τον δημόσιο υπάλληλο, είτε σε μέλη της οικογένειάς του, πρώτου βαθμού, ώστε να εναρμονίζεται η επαγγελματική με την οικογενειακή ζωή κατά τη συνταγματική επιταγή.

Το επόμενο κεφάλαιο του παρόντος νομοσχεδίου είναι οι τροποποιήσεις στον υπαλληλικό κώδικα. Πρόκειται, κυρίως, για ρυθμίσεις που αποκαθιστούν την ισότητα στην αντιμετώπιση διαφόρων κατηγοριών εργαζομένων. Πρώτον, προβλέπεται αυτεπάγγελτος έλεγχος του κωλύματος διορισμού μέσω του μητρώου ανθρώπινου δυναμικού, μέσω της απογραφής του δημόσιου τομέα. Δεύτερον, το δικαίωμα της τρίμηνης γονικής άδειας επεκτείνεται εκτός από τη φυσική μητέρα και στο θετό πατέρα και στους αναδόχους γονείς, όπως και στους γονείς που αποκτούν τέκνο με τη διαδικασία της παρένθετης μητρότητας. Τρίτον, αυξάνονται από 10 σε 14 οι ημέρες εκπαιδευτικής άδειας εξετάσεων για τους μόνιμους υπαλλήλους, όπως ακριβώς ισχύει και για τους υπηρετούντες με σχέση ιδιωτικού δικαίου. Τέταρτον, για ζητήματα μετεκπαίδευσης και επιμόρφωσης οι εργαζόμενοι με σχέση ΙΔΑΧ του δημοσίου έχουν τα ίδια δικαιώματα με τους εργαζόμενους δημοσίου δικαίου.

Πέμπτον, καταργείται το όριο ηλικίας για τη μεταπτυχιακή εκπαίδευση. Έκτον, θεσπίζεται το πιστοποιητικό διοικητικής επάρκειας για δημοσίους υπαλλήλους και υπαλλήλους ΟΤΑ Α΄ βαθμού, κατηγορίας ΔΕ. Έτσι μπορούν να συμμετέχουν στις εξ αποστάσεως επιμορφωτικά προγράμματα, ενώ για τους κατόχους αυτού του πιστοποιητικού μειώνεται κατά ένα έτος ο χρόνος για τη βαθμολογική τους εξέλιξη, ενώ η κατοχή του πιστοποιητικού μοριοδοτείται με 30 μόρια στις διαδικασίες επιλογής προϊσταμένων. Έβδομον, στη πειθαρχική διαδικασία ο υπάλληλος που διενεργεί την ΕΔΕ πρέπει να έχει βαθμό Α΄ αντί του βαθμού Γ΄ που προβλέπεται σήμερα. Παράλληλα, μπαίνει και προθεσμία, ενδεικτική, τριών μηνών για την άσκηση της πειθαρχικής δίωξης.

Μπαίνουμε στο κρίσιμο και σημαντικό κομμάτι των κοινωνικών προβλέψεων που έχει το παρόν νομοσχέδιο. Έχουμε την αναγνώριση των τρίτεκνων οικογενειών. Διευκρινίζονται και προσαρμόζονται στις σημερινές ανάγκες και συνθήκες οι ορισμοί του τρίτεκνου γονέα και του παιδιού τρίτεκνης οικογένειας, σε σχέση με τις προβλέψεις του ν.2190/94 για τις προσλήψεις προστατευόμενων ατόμων στο δημόσιο τομέα. Με τον τρόπο αυτό, αυξάνονται τα προβλεπόμενα όρια ηλικίας για να καλυφθούν οι υπάρχουσες εκπαιδευτικές και κοινωνικές ανάγκες που η ίδια η πραγματικότητα έχει γεννήσει, από τα 23 πάμε στα 25 χρόνια και από τα 25 χρόνια στα 30 χρόνια, τα όρια που προβλέπονταν από τον προηγούμενο νόμο.

Ένα άλλο κεφάλαιο, επίσης, κοινωνικού χαρακτήρα είναι οι ρυθμίσεις για τα άτομα με κώφωση και η βαρηκοΐα. Προβλέπεται ότι, τα άτομα με κώφωση ή βαρηκοΐα, με ποσοστό αναπηρίας τουλάχιστον 50%, τα οποία κατέχουν βεβαίωση επάρκειας της ελληνικής νοηματικής γλώσσας διορίζονται ή προσλαμβάνονται, χωρίς να απαιτείται απόδειξη γνώσης άλλης ξένης γλώσσας, εκτός εάν αυτό είναι προαπαιτούμενο, ως τυπικό προσόν για την αιτούμενη θέση από τον οικείο φορέα. Είναι μια ρύθμιση ιδιαίτερου κοινωνικού χαρακτήρα για τους συμπολίτες μας με βαρηκοΐα και κώφωση.

Το παρόν νομοσχέδιο και οι ρυθμίσεις που περιλαμβάνει είναι μια ψηφίδα σε ένα συνολικό σχεδιασμό για τον μετασχηματισμό του κράτους και τη μεταρρύθμιση της δημόσιας διοίκησης. Μια μεταρρύθμιση που ως κεντρικό άξονα έχει την αξιοκρατία στη στελέχωση, τη δημοκρατία στη λειτουργία και την αποτελεσματικότητα στην απόδοση της διοίκησης. Δεν έχει ως αποτέλεσμα τις απολύσεις, την αποδυνάμωση του δημοσίου και την ανάθεση σημαντικών τομέων αρμοδιοτήτων σε ιδιώτες. Μια μεταρρύθμιση που θα βάλει τα θεμέλια για το κράτος και το δημόσιο των επόμενων γενεών, για ένα κράτος προσφοράς και πραγματικής υπηρεσίας προς τον πολίτη. Ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.):** Δυστυχώς, σε αυτό το νομοσχέδιο δεν έχουμε πολλά να αναζητήσουμε και να διερευνήσουμε ως Ν.Δ., καθώς θεωρούμε ότι πλέον είναι ξεκάθαρη η στόχευση και η σκοπιμότητα αυτών των τελευταίων νομοθετημάτων της Κυβέρνησης που απέρχεται σε λίγες βδομάδες, λίγους μήνες, δεν έχει τόση σημασία. Στη δημόσια διοίκηση, όμως, επειδή, πλέον έχουμε την εικόνα των νομοθετημάτων τα οποία ήρθαν, ψηφίστηκαν και εφαρμόστηκαν ή δεν εφαρμόστηκαν νομίζω ότι είναι αποκαλυπτική η στόχευση με εύκολο τρόπο και του συγκεκριμένου αυτού νομοθετήματος.

Υπάρχει μια συγκεκριμένη αντίληψη από την πλευρά της κυβέρνησης για το Δημόσιο. Θέλει ένα μεγάλο κράτος, μια δημόσια διοίκηση εργαλειοποιημένη, η οποία να υπηρετεί πολιτικές σκοπιμότητες, χωρίς να ενδιαφέρεται για μια ουσιαστική μεταρρύθμιση, η οποία να είναι αποτελεσματική και ωφέλιμη για τους πολίτες, για τους επιχειρηματίες, για όσους χρειάζονται την υποστήριξη της δημόσιας διοίκησης.

Έχουμε επικαλύψεις αρμοδιοτήτων, έχουμε καινούργιες γραμματείες. Να πω συμβολικά εδώ και να σημειωθεί, ότι στο άρθρο 16, η Γραμματεία στην οποία προβλέπεται η σύστασή της είναι 91η γραμματεία, πλέον, για την κυβέρνηση, όταν η προηγούμενη κυβέρνηση είχε 62. Έχουμε 48% αύξηση στις γραμματείες. Καταλαβαίνετε αυτό, τι γραφειοκρατία επιφέρει, τι κόστος επιφέρει, τι επικάλυψη αρμοδιοτήτων, τι νέους μετακλητούς, νέους διευθυντές, νέους προϊστάμενους, χωρίς να έχουμε όφελος μετρήσιμο και συγκεκριμένο.

Υπήρξαν δύο μεγάλα νομοθετήματα αυτής της Κυβέρνησης για το Δημόσιο, το ένα ήταν ο νόμος 4369/2016 και άλλος ήταν ο νόμος 4440/2016 για την κινητικότητα. Ο πρώτος νόμος ήταν για τις επιλογές των προϊσταμένων, αλλά και των διευθυντικών, των επιτελικών στελεχών του Δημόσιου. Κάνετε αυτό που καταγγείλαμε τότε.

Εγώ, στον νόμο 4369/2016, κυρία Υπουργέ, είχα πει ένα πράγμα «είναι σωστή σκέψη, η επιλογή στις συγκεκριμένες θέσεις του δημόσιου» -για τα θέματα των γραμματίων είχαμε μία αντίθετη πολιτική άποψη- «από ένα Μητρώο Στελεχών του Δημόσιου για τα Νομικά Πρόσωπα Δημοσίου Δικαίου, για τα Νομικά Πρόσωπα Ιδιωτικού Δικαίου, όμως, θέλουμε μια προϋπόθεση για να το υπερψηφίσουμε». Είναι ακριβώς αυτά γραμμένα από εμένα ως εισηγητή τότε, ο κ. Βερναδάκης ήταν υπουργός. Θέλουμε την άμεση εφαρμογή ν.4369/2016 και ειδικά είχαμε πει του άρθρου 8.

Γιατί, ξέρετε, τι καταγγέλλαμε ότι θα γίνει και τελικά έγινε;

Πρώτον, τρία χρόνια μετά -ψηφίστηκε τον Φεβρουάριο του 2016- ν.4369/2016, το άρθρο 8, δεν έχει εφαρμοστεί σε καμία μα καμία περίπτωση Νομικού Προσώπου Δημοσίου Δικαίου ή Ιδιωτικού Δικαίου, ούτε ένας διοικητής, υποδιοικητής Νομικού Προσώπου Δημοσίου Δικαίου ή Ιδιωτικού Δικαίου διορίστηκε από το μητρώο. Είναι οι διορισμένοι συγγενείς, φίλοι, κομματικά στελέχη που έγιναν με επιλογή σας, κάποιοι εξ αυτών μπόρεσαν αυτή τη τριετία και συγκέντρωσαν στοιχεία στο βιογραφικό τους, μετά από την εμπειρία που αποκτήθηκε με αυτή την επιλογή και δε διστάσατε το καλοκαίρι να φέρετε τροπολογία με την οποία λέτε, ότι «η λειτουργία του άρθρου 8, θα γίνει από 1η Ιανουαρίου του 2020». Ο κομβικός σας νόμος, η υποχρέωση σε όλα τα νομικά πρόσωπα να υπάρχει αυτή η στελέχωση μεταφέρθηκε για 1/1/2020.

Φέρατε έναν άλλο κομβικό νόμο, τον ν. 4440/2016 για την κινητικότητα.

Η κινητικότητα, αυτή τη στιγμή, έχει ένα σαφές πλαίσιο στο οποίο κινείται, γιατί υπήρχε μια βασική προϋπόθεση -την οποία επίσης, με τροπολογία σας την αναστείλατε- να υπάρχουν οργανισμοί στους φορείς που ζητούν και επιζητούν νέες θέσεις. Η λογική ήταν να έχουμε μια εικόνα του πραγματικού υπηρετούντος προσωπικού σε μια υπηρεσία, να ξέρουμε τα κενά, έτσι ώστε να μπορεί ένας φορέας να ζητήσει την κάλυψη του κενού.

Αυτό από πού προκύπτει;

Από την ύπαρξη οργανισμών και ψηφιακών οργανογραμμάτων.

Όταν αναστέλλετε την υποχρέωση για τους οργανισμούς και με μία απλή βεβαίωση αυτό μπορεί να ξεπεραστεί, ο καθένας ζητάει ότι θέλει, μετακινείται ο καθένας όπου θέλει, όπως θέλει.

Φέρνετε τώρα αυτό, με τον πολύ ωραίο τίτλο «ενίσχυση του ΑΣΕΠ.». Εγώ ήρθα στη δυσάρεστη θέση να καταθέσω μηνυτήρια αναφορά για παρεμβάσεις υπουργών στο ΑΣΕΠ..

Για ποια ενίσχυση του ΑΣΕΠ μιλάμε;

Το ΑΣΕΠ, όλες οι πολιτικές δυνάμεις, όλα αυτά τα χρόνια, ως ένα θεσμό, ο οποίος είχε μια αξιοπιστία στην ελληνική κοινωνία και ευτυχώς εξακολουθεί μέχρι ενός σημείου να την έχει, να το κρατήσουμε μακριά από την πολιτική αντιπαράθεση. Υπάρχουν πολλά άλλα σημεία για πολιτική αντιπαράθεση.

Δεν μπορεί, όμως, να προκύπτει επίσημα, ότι ζητήθηκε από το ΑΣΕΠ, από τέσσερις υπουργούς τουλάχιστον, να σταλούν τα αντίγραφα από τα στοιχεία των φακέλων των υποψηφίων για τις θέσεις των γενικών και διοικητικών γραμματέων, ενώ αυτό δεν προβλέπεται από πουθενά και το παραδέχεται και το ίδιο το ΑΣΕΠ, ότι του ζητήθηκε και τα έστειλε και ένα πρωτόκολλο.

Ποια αξιοπιστία μένει στην όποια διαδικασία για τους γενικούς και ειδικούς γραμματείς;

Βέβαια, βγήκαν τα πρώτα αποτελέσματα και νομίζω ότι όλες οι καταγγελίες μας δικαιολογούνται απολύτως. Έρχεται τώρα αυτό το νομοθέτημα δήθεν για την ενίσχυση του ΑΣΕΠ με κάποια τεχνικά ζητήματα, κάποια θα τα υπερψηφίσουμε, κάποια όχι. Αλλά μην μιλάμε για ενίσχυση του ΑΣΕΠ, εσείς οι οποίοι πραγματικά έχετε παρέμβει στο ρόλο του. Και το «εσείς» αναφέρεται σε κυβερνητικά στελέχη, όχι σε σας προσωπικά.

Έρχεται, επίσης, μια άλλη, δήθεν μεγάλη τομή, ο προγραμματισμός, ο πολυετής, των προσλήψεων στο δημόσιο. Αυτήν την αρχή την έχουμε διατυπώσει και εμείς, την έχει διατυπώσει ο Πρόεδρος μας, επί της αρχής συμφωνούμε, όμως μια κυβέρνηση η οποία είναι στο τέλος της θητείας της έρχεται φέρνει μια τέτοια διάταξη, αλλά με έναν πονηρό τρόπο να έχει τη δυνατότητα στην πρώτη χρονιά εφαρμογής, δηλαδή μέχρι 29 Μαρτίου φέτος, να μπορεί τα διετή σχέδια προσλήψεων, όλα να τα προχωρήσει.

Ουσιαστικά, θέλει να δεσμεύσει την επόμενη κυβερνητική θητεία της όποιας κυβέρνησης να πω εγώ, όπως θέλετε να το λέτε και εσείς, αν είναι δεδομένο από τον ελληνικό λαό ποια θα είναι η επόμενη κυβέρνηση. Δηλαδή, για να καταλάβει ο κόσμος, με το νομοθέτημα αυτό θα υπάρχει η δυνατότητα οι προσλήψεις για το 2020 και το 2021, οι προκηρύξεις να επιλεγούν από εσάς και να αποσταλούν από εσάς στο ΑΣΕΠ και να δεσμεύσετε έτσι την επόμενη κυβερνητική περίοδο και το 2020 και το 2021.

Για να ήταν αξιόπιστο ένα τέτοιο νομοθέτημα, σε σχέση με τις αρχές που πραγματικά θέλετε να υπηρετήσατε, έπρεπε είτε να αρθεί στη μέση να πω εγώ της θητείας σας, είτε να υπάρξει ρητή πρόβλεψη ότι αυτό θα ισχύσει από το 2020 και τότε να κουβεντιάσουμε τις παραμέτρους και να δούμε αν πραγματικά μπορεί αυτό να εξυπηρετηθεί.

Είναι ξεκάθαρος ο νόμος, η πρώτη χρονιά εφαρμογής του μέχρι 29 Μαρτίου τα αιτήματα στο Υπουργείο Διοικητικής Ανασυγκρότησης και καταλαβαίνετε πολύ καλά ότι σε ένα μήνα μέσα μπορεί να γίνει ό,τι άλλο θέλετε να γίνει, λίγες δηλαδή εβδομάδες πριν από τις εκλογές.

Βάλτε ρητή διάταξη για εφαρμογή από το 2020, ρητή, αποκλειστική και τότε θα συζητήσουμε και τις υπόλοιπες παραμέτρους.

Έχουμε, επίσης, μια επιπλέον γραμματεία. 62 υπήρχαν παλαιότερα. Δεν έχω καταλάβει την σκοπιμότητα και θα έχει πάντα ενδιαφέρον να δούμε και από ποιους στελεχωθήκαν αυτές οι γραμματείες και πόσο στοιχίζει στον ελληνικό λαό και τι έργο ακριβώς προσφέρουν.

Έχουμε τη σύσταση ενός Παρατηρητηρίου. Μα υπήρχε. Αυτό το Παρατηρητήριο υπήρχε στο νομό επίσης του 2016, στο άρθρο 29. Στο 4369, του 2016, στο άρθρο 29, υπάρχει η πρόβλεψη για τη σύσταση αυτού του Παρατηρητηρίου, ανενεργό μέχρι σήμερα και ξαφνικά έρχεστε πάλι, δεν ξέρω τι θέλετε να επικαιροποίησετε, τι θέλετε να εξυπηρετήσετε.

Μπαίνω σε δύο τεχνικά ζητήματα, σε σχέση με τη λειτουργία του ΑΣΕΠ. Όταν έχουμε την 3Κ στην οποία αποδείχτηκε ότι η απλή αίτηση-υπεύθυνη δήλωση προς το ΑΣΕΠ με τα δικαιολογητικά που κάποιος επικαλείται, δεν λειτούργησε και ακούγεται από παντού ότι οι προσωρινοί πίνακες σε σχέση με τους οριστικούς θα είναι κατά 70% αλλαγμένοι, νομίζω ότι πρέπει να δούμε κάτι ουσιαστικό για να μπορέσουμε να ξεπεράσουμε αυτό το ζήτημα το οποίο δημιουργείται, είτε από την αμέλεια κάποιου, είτε και από την σκοπιμότητα κάποιου συμμετέχοντα.

Νομίζω ότι δεν μπορεί να βγαίνουν έστω προσωρινοί πίνακες αν δεν γίνει έλεγχος όλων των στοιχείων και των δικαιολογητικών.

Η 3Κ ήταν μια πολύ μεγάλη προκήρυξη, κατανοούμε τα ζητήματα τα οποία δημιουργήθηκαν αλλά θα μπορούσε με καθυστέρηση, λίγων μηνών, τουλάχιστον να υπάρχει αξιοπιστία στην έκδοση των αποτελεσμάτων. Δεν το κάνατε, δημιουργήθηκαν πολλά ζητήματα και κοινωνικά και ηθικά και θα δούμε τώρα με την έκδοση των οριστικών πινάκων τι τελικά αποτελέσματα θα έχουμε. Όμως εγώ δεν μπορώ να αποδεχτώ με την απλή αίτηση-δήλωση να βγαίνει ο προσωρινός πίνακας.

Πρέπει να βρεθεί ένας τρόπος, έτσι ώστε να γίνεται μια διακρίβωση των στοιχείων και των δικαιολογητικών που ο καθένας επικαλείται.

Σε σχέση με τις διατάξεις για την αξιολόγηση, επίσης κομβικό σημείο των νομοθετημάτων σας. Πώς να υποστηρίξουμε τις παρεμβάσεις που ζητάτε στον 4369/2016ν την αξιολόγηση, όταν εδώ και δύο χρόνια ρωτάω πόσοι αξιολογήθηκαν το 2017, πόσες χιλιάδες δημόσιοι υπάλληλοι, απάντηση δεν πήρα. Ρωτώ, πόσοι από αυτούς αξιολογήθηκαν με κάτω από 60 βαθμούς, έτσι ώστε να γίνει η χρήση της δικιάς σας πρόβλεψης για βελτίωση της επάρκειάς τους με παρακολούθηση από τον προϊστάμενο, για να δούμε τελικά η αξιολόγηση των τόσων χιλιάδων δημοσίων υπαλλήλων είχε ένα ουσιαστικό αποτέλεσμα.

Υπάρχει μια διαδικασία βελτίωσης της επάρκειας των υπαλλήλων, οι οποίοι κρίθηκαν ανεπαρκείς; Κανείς δεν μου απαντάει εδώ και δύο χρόνια σε επανειλημμένες ερωτήσεις μου πως οι δημόσιοι υπάλληλοι, για να το ακούσει ελληνικός λαός, αξιολογήθηκαν ως λιγότερο ή περισσότερο ανεπαρκείς στην άσκηση των καθηκόντων τους, έτσι ώστε να έχουμε τη δυνατότητα να βελτιώσουμε την απόδοσή τους αυτή.

Θα είχε πολύ μεγάλο ενδιαφέρον για να δούμε το πώς λειτούργησε η αξιολόγηση και το αν πράγματι λειτούργησε με βάση τη στόχευση που να έπρεπε να έχει ή αν είναι ένα κενό περιεχομένου νομοθέτημα για μια ακόμη φορά, γιατί δεν είμαι σίγουρος ότι πραγματικά την αξιολόγηση την πιστέψατε ή την είδατε ως ένα προαπαιτούμενο το οποίο απλά έπρεπε να υπερψηφιστεί, για να μπορέσετε να εκπληρώσετε τις υποχρεώσεις της απέναντι στους θεσμούς.

Θεωρώ ότι είναι κομβικό το συγκεκριμένο νομοθέτημα, γιατί πλέον δεν έρχεται να διαχειριστεί μόνο τη δική σας κυβερνητική περίοδο, όπως έκαναν τα προηγούμενα, γιατί ψηφίσατε νόμους που δεν εφαρμόσατε, με αναστολές, με κατά παρέκκλιση διατάξεις, με τροπολογίες. Φροντίσατε, τελικά, να εκτελέσετε αυτά που εσείς είχατε ως επιθυμία για την εξυπηρέτηση πολιτικών σκοπιμοτήτων και όχι ακόμα και το περιεχόμενο των ίδιων των δικών σας νομοθετημάτων, σε μερικά εκ των οποίων επί της αρχής, είχαμε πει ότι είναι προς τη σωστή κατεύθυνση, απλά ζητήσαμε χρονοδιάγραμμα και συγκεκριμένο τρόπο εφαρμογής.

Εδώ, όμως, έρχεται πλέον να γίνει κάτι το οποίο είναι απαράδεκτο. Έχουμε μια νομοθέτηση, η οποία ξεκάθαρα επιχειρεί να δεσμεύσει την επόμενη κυβέρνηση. Σε σχέση με τον προγραμματισμό των προσλήψεων, είμαστε απόλυτα αρνητικοί, σε σχέση με ίδρυση της Ειδικής Γραμματείας είμαστε απόλυτα, όχι αρνητικοί, δηλώνουμε ότι θα καταργηθεί αυτή η Γραμματεία την επόμενη μέρα της δικής μας διακυβέρνησης και ειδικά, ως προς τον προγραμματισμό, στον οποίο επί της αρχής εμείς συμφωνούμε.

Θα ήθελα, πραγματικά, να γίνει μια ουσιαστική συζήτηση αυτές τις ημέρες στις Επιτροπές, να βρούμε τις δικλείδες εκείνες που θα αποτρέψουν τη δυνατότητα από την παρούσα Κυβέρνηση να δεσμεύσει το 2020 – 2021 και τότε να μπούμε σε επιμέρους λεπτομέρειες και να το συζητήσουμε. Σας ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή):** Συζητάμε σήμερα το παρόν σχέδιο νόμου, το οποίο αποτελείται από πέντε μέρη και περιέχει 65 άρθρα. Όπως αναφέρεται και στον τίτλο, σκοπός του παρόντος νομοσχεδίου είναι η θεωρητική ενδυνάμωση του ΑΣΕΠ, ώστε να ενισχυθεί ο μηχανισμός της δημόσιας διοίκησης. Δυνάμει του ν. 2190/94, όταν πρωτοεισήχθη ο θεσμός του Ανώτατου Συμβουλίου Επιλογής Προσωπικού, έχει ως αποκλειστική αποστολή την εφαρμογή των νόμων και κανονισμών που διέπουν την επιλογή των διοριστέων στις δημόσιες υπηρεσίες, στους Οργανισμούς Τοπικής Αυτοδιοίκησης και στα Νομικά Πρόσωπα.

Είναι γνωστό ότι στον τομέα της δημόσιας διοίκησης, τον πάλε ποτέ δημόσιο τομέα στον οποίο όλοι οι Έλληνες επιθυμούσαν να διοριστούν με το σκεπτικό της επαγγελματικής και οικονομικής αποκατάστασης, είναι πασίγνωστο ό,τι ο τρόπος με τον οποίο έγιναν χιλιάδες προσλήψεις στο δημόσιο τομέα και εννοούμε τα ρουσφέτια και την εξυπηρέτηση των κομματικών υποχρεώσεων, αποτέλεσε έναν από τους βασικότερους λόγους των γνωστών παθογενειών στη λειτουργία των δημόσιων υπηρεσιών. Οι παθογένειες αυτές, ανέδειξαν την αναξιοκρατία και την κακή διαχείριση του ανθρώπινου δυναμικού.

Το αποτέλεσμα ήταν και ακόμη παραμένει η απρόσφορη υπερσυγκέντρωση προσωπικού σε υπηρεσίες χωρίς όμως ουσιαστικό αντίκρισμα αναφορικά με τη βελτίωση της παροχής των προβλεπόμενων υπηρεσιών. Την ίδια στιγμή, σε σημαντικούς τομείς του δημοσίου, όπως π.χ. στον τομέα υγείας, στον τομέα της δικαιοσύνης και στον τομέα της παιδείας, παρατηρούνται δυστυχώς, πάρα πολλές ελλείψεις: ελλείψεις σε ιατρικό, σε νοσηλευτικό προσωπικό, ελλείψεις σε διδακτικό προσωπικό, ελλείψεις σε δικαστικό προσωπικό υποστήριξης στα δικαστήρια της χώρας. Συνεπώς, το πρώτο συμπέρασμα που εξάγουμε είναι το προφανές, ότι ακόμη και μετά από τη θέσπιση του ΑΣΕΠ με το ν. 2190/94, ο ζητούμενος από εκείνα τα χρόνια εξορθολογισμός στη δημόσια διοίκηση, απεδείχθη δυστυχώς ανέφικτος.

Κατόπιν της ανωτέρω περιγραφόμενης και αναμφισβήτητης κατάστασης, έρχεται σήμερα η Κυβέρνησή σας, η οποία είναι απερχόμενη, να προβεί στην πρόταση του σημερινού νομοσχεδίου. Αναφορικά με τις βασικές αρχές του νομοσχεδίου, πρωτίστως στεκόμαστε στην αναγγελία της διενέργειας του πολυετούς και ετήσιου στρατηγικού προγραμματισμού. Δεν αρνούμαστε ό,τι πράγματι σε ένα κράτος, το οποίο σέβεται τον πολίτη και δη τον εργαζόμενο πολίτη, είναι απαραίτητο να υπάρχει προγραμματισμός σε βάθος χρόνου, για την κατανομή του ανθρώπινου εργατικού δυναμικού, με γνώμονα πρώτον, τη μείωση των τραγικά υψηλών ποσοστών ανεργίας, τα οποία ανέκυψαν ελέω της οικονομικής κρίσης και της επιβληθείσας μνημονιακής πολιτικής και δεύτερον, αλλά εξίσου θεμελιώδους σημασίας, την κάλυψη των πραγματικών υπηρεσιακών αναγκών και απαιτήσεων που υφίστανται στη δημόσια διοίκηση.

Στο σημείο αυτό, είναι απαραίτητο, για την αληθή αποτύπωση της αρχιτεκτονικής του παρόντος νομοσχεδίου, να ειπωθεί, για άλλη μια φορά, ότι οι προτεινόμενες ρυθμίσεις είναι προϊόν της νεοφιλελεύθερης οικονομικής θεώρησης, η οποία καθορίζει τις εξελίξεις στις λεγόμενες δυτικές οικονομίες. Προς απόδειξη της ούτως ή άλλως αναμφισβήτητης θέσεως, θα αναφέρω, ενδεικτικά, τις προϋποθέσεις που ορίζονται σε άλλα κράτη της Ε.Ε. για την πρόσληψη σε υπηρεσίες της Δημόσιας Διοίκησης .

Οι βασικές, λοιπόν, προϋποθέσεις αφορούν, επιγραμματικά:

- Πρώτον, τη συνοχή του ανθρώπινου δυναμικού που στελεχώνει τη Δημόσια Διοίκηση.

-Δεύτερον, την πιθανή τροποποίησή του σύμφωνα με τις προγραμματισμένες ανάγκες, εντός των καθορισμένων οικονομικών ορίων.

-Τρίτον, τη συμμόρφωση του σχεδίου με τον πολυετή προγραμματισμό των δραστηριοτήτων και επιδόσεων.

- Τέταρτον, τη συμμόρφωση του σχεδίου με τις κατευθυντήριες γραμμές και ως εκ τούτου, τη βελτιστοποίηση των διαθέσιμων δημόσιων πόρων και

- Πέμπτον, τη συμμόρφωση του σχεδίου με τους στόχους της οργανωτικής απόδοσης, της αποτελεσματικότητας, της οικονομίας και της ποιότητας των υπηρεσιών προς τους πολίτες.

Όπως ευνόητα προκύπτει, λαμβανομένων υπόψη των ανωτέρω, καταρρίπτεται άμεσα οποιαδήποτε δήλωση σας περί δήθεν κοινωνικών ευαισθησιών και εφαρμογής σοσιαλιστικής πολιτικής. Ακολουθείτε πιστά το επιβαλλόμενο μοντέλο, ακόμα και στη Δημόσια Διοίκηση.

Κατά συνέπεια, η πλειοψηφία των προτεινόμενων διατάξεων έχει ουσιαστικό έρεισμα την εναρμόνιση με τις αντίστοιχες πολιτικές των άλλων κρατών, στο πλαίσιο της ευρωπαϊκής ενοποίησης. Σε κάθε περίπτωση, είναι γνωστό ότι, οι περιεχόμενες διατάξεις φαίνονται να είναι διατυπωμένες με τέτοιο τρόπο, από τον οποίο ναι μεν έχουμε βελτίωση των διαδικασιών, πλην όμως η μέχρι σήμερα λειτουργία του Α.Σ.Ε.Π. δεν εξασφαλίζει την τήρηση της διαφάνειας.

Δεν έχει περάσει πολύς καιρός από τότε που κυκλοφόρησαν δημοσιεύματα, δυνάμει των οποίων εγκαλείται το Α.Σ.Ε.Π. για αδιαφάνεια και αυθαιρεσία σχετικά με το διαγωνισμό του 2017, που αφορούσε την πλήρωση 404 θέσεων τακτικού προσωπικού πανεπιστημιακής εκπαίδευσης στο Υπουργείο Δικαιοσύνης, Διαφάνειας και Ανθρωπίνων Δικαιωμάτων για δικαστήρια και δικαστικές υπηρεσίες της χώρας.

Ειδικότερα, σε αίτηση ακύρωσης και αναστολής, που κατατέθηκε από τον Καθηγητή της Νομικής Σχολής του Πανεπιστημίου Αθηνών, Πάνο Λαζαράτο στο Διοικητικό Εφετείο Αθηνών, για λογαριασμό τριών συμμετεχόντων στο διαγωνισμό, καταγγέλλεται ότι:

- Πρώτον, υπήρξε έλλειψη αιτιολογίας κατά τη διαμόρφωση των οριστικών πινάκων, σε σχέση με τους προσωρινούς.

- Δεύτερον, αδικαιολόγητη ανατροπή του μέτρου κρίσεως του Α.Σ.Ε.Π., σε σχέση με τον έλεγχο συνάφειας μεταπτυχιακών και διδακτορικών τίτλων σπουδών και της προϋπηρεσίας των υποψηφίων σε σχέση με το αντικείμενο της υπό προκήρυξης θέσεως και

-Τρίτον, παράβαση των αρχών της νομιμότητας, της διαφάνειας, της αξιοκρατίας και της ασφάλειας Δικαίου.

Θεωρείτε, κατόπιν του ανωτέρω παραδείγματος ότι το Α.Σ.Ε.Π. λειτουργεί πάντα προς όφελος της Δημόσιας Διοίκησης και των εργαζομένων στο Δημόσιο;

Θα εφαρμοστεί το περιγραφόμενο καθεστώς στο κείμενο του νομοσχεδίου, που προβλέπει να γίνονται μέχρι το πέρας του μηνός Ιανουαρίου κάθε έτους;

Οι εκτιμήσεις των αποχωρήσεων προσωπικού, το σύνολο των υφιστάμενων και εκτιμώμενων κενών θέσεων προσωπικού, οι στρατηγικές προτεραιότητες του φορέα για τη διαχείριση του ανθρώπινου δυναμικού, οι εκτιμώμενες ανάγκες σε προσωπικό, κατά κατηγορία και κλάδο ειδικότητα και οι τρόποι κάλυψης αυτών, μέσω μετατάξεων ή προσλήψεων, σύμφωνα με την ισχύουσα νομοθεσία.

Δεδομένης της πλήρους αναξιοπιστίας που σας χαρακτηρίζει ως Κυβέρνηση, αλλά και της ιδεολογικής πτέρυγας του πολιτικού σκηνικού, δηλώνουμε ότι σαφώς αμφιβάλλουμε και είμαστε όντως επιφυλακτικοί.

Γι' αυτό δηλώνουμε επιφύλαξη» επί της αρχής.

Ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Κύριοι συνάδελφοι, πριν δώσω τον λόγο στον επόμενο Αγορητή, θα ήθελα να σας ενημερώσω για το σύνολο των φορέων. Να σας αναγνώσω τα ονόματα αυτών που θα προσκληθούν και επίσης να επαναλάβω ότι μπορούν να στέλνουν - είτε παραστούν, είτε όχι, σε κάθε περίπτωση- και υπομνήματα στις Επιτροπές.

Λοιπόν, είναι 18 στο σύνολο και είναι οι εξής: ΑΔΕΔΥ, ΠΟΕ ΟΤΑ, Πρόεδρος ΕΚΔΑ, Πρόεδρος Α.Σ.Ε.Π., Σύλλογος Εργαζομένων Α.Σ.Ε.Π., Ειδικός Γραμματέας Εθνικού Τυπογραφείου, Ένωση Ελλήνων Δημοσιολόγων, Ομοσπονδία Εργαζομένων Ανεξάρτητων Αρχών, Σύλλογος Υπαλλήλων του Ελεγκτικού Συνεδρίου, Ένωση Αποφοίτων Εθνικής Σχολής Δημόσιας Διοίκησης, Συνήγορος των Αποφοίτων, Ομοσπονδία Σωφρονιστικών Υπαλλήλων Ελλάδος, Ομοσπονδία Συλλόγων Υπαλλήλων Αιρετών Περιφερειών Ελλάδος, Ομοσπονδία Συλλόγων Εργαζομένων Αποκεντρωμένων Διοικήσεων Ελλάδος, ΕΣΑμεΑ, Ομοσπονδία Κωφών, Πανελλήνια Ομοσπονδία Τριτέκνων και Πανελλήνια Ομοσπονδία Πολυτέκνων.

Αυτοί είναι οι φορείς οι οποίοι θα λάβουν πρόσκληση, ούτως ώστε να παραστούν την Δευτέρα όπως είπαμε στις 13.00.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Κύριε Πρόεδρε, επειδή δεν ήμουν εδώ στην αρχή, είχα μια επίκαιρη, να προστεθεί και η Ομοσπονδία Εργαζομένων στις Περιφέρειες.

**ΑΝΤΩΝΗΣ ΣΥΡΙΓΟΣ (Πρόεδρος της Επιτροπής):** Ομοσπονδία Συλλόγων Εργαζομένων Υπαλλήλων Αιρετών στις Περιφέρειες Ελλάδος εννοείτε; Είναι ήδη στον κατάλογο.

Τον λόγο έχει η κυρία Υπουργός.

**ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΛΟΥΛΟΥ (Υπουργός Διοικητικής Ανασυγκρότησης):** Κατάλαβα ότι καλείτε τους αποφοίτους της Εθνικής Σχολής Δημόσιας Διοίκησης και είναι και τον Συνήγορο των αποφοίτων. Ο Συνήγορος κινείται από τους αποφοίτους της Εθνικής Σχολής Δημόσιας Διοίκησης. Με αυτή την έννοια βέβαια, άμα θέλετε τους καλείτε.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Νέας Δημοκρατίας):** Συνηγόρησε ένας νέος θεσμός είναι η αλήθεια και νομίζω ότι τώρα έχουμε την άνεση να κάνουμε, για να έχουμε και την εικόνα για επόμενες φορές, επειδή είναι πρώτος θεσμός και τώρα δημιουργήθηκε ας τον ακούσουμε.

**ΑΝΤΩΝΗΣ ΣΥΡΙΓΟΣ (Πρόεδρος της Επιτροπής):** Άρα, να διευκρινίσουμε, ότι όταν λέμε Συνήγορος των Αποφοίτων είναι τμήμα του Συνηγόρου του Πολίτη ή ο δικηγόρος των αποφοίτων;

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Νέας Δημοκρατίας):** Αφορά όλους τους δημοσίους υπαλλήλους. Αν τους ακούσουμε, είναι η πρώτη φορά τώρα που θα δημιουργηθεί ο θεσμός.

**ΑΝΤΩΝΗΣ ΣΥΡΙΓΟΣ (Πρόεδρος της Επιτροπής):**  Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Το συγκεκριμένο νομοσχέδιο αποτελεί τη συνέχεια της Διοικητικής Μεταρρύθμισης που αποτυπώθηκε στην Εθνική Στρατηγική για τη Διοικητική Μεταρρύθμιση το 2014 από τον κ. Μητσοτάκη ως Υπουργό τότε και της Ηλεκτρονικής Διακυβέρνησης, στην Κυβέρνηση Ν.Δ - ΠΑ.ΣΟ.Κ. του 2017 και το 2017 βέβαια από την Κυβέρνηση ΣΥΡΙΖΑ - ΑΝΕΛ. Είναι μια στρατηγική προσαρμογής της δημόσιας διοίκησης σε σημερινές ανάγκες για να προωθηθούν η κερδοφορία των επιχειρηματικών ομίλων. Δημόσια διοίκηση που είναι στήριγμα της εξουσίας του κεφαλαίου.

Στην κατεύθυνση αυτή ενισχύεται ο ρόλος που καλείται να επιτελέσει το Υπουργείο Διοικητικής Ανασυγκρότησης, ρόλο πιο επιτελικό αλλά πιο συντονιστικό που θα σχεδιάζει, θα οργανώνει, θα υλοποιεί, θα κατευθύνει, θα ελέγχει και θα παρεμβαίνει σε όλες τις δομές της δημόσιας διοίκησης, ώστε η αντιλαϊκή στοχοθεσία, να υλοποιείται απαράκλητα και μάλιστα ανεξάρτητα από ποιας απόχρωσης πολιτικό προσωπικό, ποιας αστικής κυβέρνησης είναι οι διαχειριστές της.

Το πρώτο και οφθαλμοφανές ζήτημα είναι η θωράκιση της συνέχειας του κράτους, όπως λέγεται συνήθως, η συνέχεια της λειτουργίας του κρατικού μηχανισμού, ανεξαρτήτων αλλαγών στην Κυβέρνηση, στη βάση των σχεδιασμών της αστικής τάξης και των προτεραιοτήτων της. Με το στρατηγικό προγραμματισμό των προσλήψεων διατηρείτε την ελπίδα ότι θα προχωρήσετε σε στελέχωση υπηρεσιών, την ίδια ώρα, που επί της ουσίας εξακολουθεί να ισχύει η απαγόρευση των προσλήψεων και μόνο ως εξαίρεση με απόφαση της πράξης Υπουργικού Συμβουλίου 33/2006, θα προχωράνε και βέβαια μέσα στο πλαίσια του εκάστοτε μεσοπρόθεσμου πλαισίου δημοσιονομικής στρατηγικής, όπως αναφέρεται και στο άρθρο 3 και των στρατηγικών προτεραιοτήτων του κάθε φορέα. Ανεξάρτητα αν είναι πολυετής ο προγραμματισμός των προσλήψεων ή αιτήσεων.

Με το σταγονόμετρο και μακριά από τις ανάγκες, θα γίνουν οι προσλήψεις και για τα επόμενα χρόνια, τόσο του τακτικού προσωπικού, όσο και του εποχικού, για το οποίο μάλιστα οι φορείς, σύμφωνα με το άρθρο 4, πρέπει να εισηγούνται και τον τρόπο κάλυψης της προκαλούμενης δαπάνης. Επιδιώκετε με το πολυετές πλάνο να αποκρούσετε και τις πιέσεις για άμεση στελέχωση υπηρεσιών, που αφορούν τον λαό τον ίδιο. Είναι γνωστές οι πιέσεις, οι αγώνες, τα αιτήματα για μαζικές προσλήψεις στην παιδεία, στην υγεία, που όμως αυτές δεν γίνονται.

Τώρα, βέβαια, αυτή τη στιγμή, επικαλείστε τις δεσμεύσεις. Στη συνέχεια, θα επικαλείστε το πολυετές πλάνο. Ο πολυετής προγραμματισμός, στα πλαίσια αυτού του συστήματος, μόνο ενάντια στον λαό μπορεί να λειτουργήσει. Το σχέδιο νόμου δημιουργεί μια βαριά διαδικασία προσλήψεων, που μάλλον, θα λειτουργήσει σαν άλλοθι για καθυστέρηση διορισμών, παρά σαν διαφάνεια. Η πρόσφατη ιστορία με την επιλογή προϊσταμένων αποκαλύπτει ότι οι κυβερνήσεις μπορούν, πάντα να παραβιάζουν το νόμο μονομερώς. Υπάρχουν καταγγελίες, κυρία Υπουργέ, του Συλλόγου Υπαλλήλων Περιφέρειας Αττικής για φωτογραφικές διαδικασίες στις επιλογές Διευθυντών. Δεν έχετε απαντήσει, ούτε έχετε πάρει κάποια θέση πάνω σε αυτές τις καταγγελίες.

Το σχέδιο νόμου προσπαθεί να αντιμετωπίσει ζητήματα λειτουργίας του Α.Σ.Ε.Π., όχι μόνο όγκου δουλειάς και δυσλειτουργιών, αλλά και αντιθέσεων που υπάρχουν σε αυτό, μεταξύ των αντιπροέδρων κ.λπ.. Εκτός των άλλων, θα αποσπά προσωπικό, κατ' εξαίρεση των διατάξεων, για το οποίο προβλέπει υπερωριακή εργασία, νυχτερινά και εξαιρέσιμα, καθ' υπέρβαση των καθορισμένων ορίων, που θα βαρύνουν τον φορέα, στον οποίο ανήκει οργανικά ο υπάλληλος. Με την ίδια λογική φροντίζουν και για τις αποδοχές του Προέδρου, των Αντιπροέδρων και μελών του Α.Σ.Ε.Π.. Επιδιώκεται να ενισχυθεί ο επιτελικός ρόλος του Υπουργείου και οι επεξεργασίες του, γι’ αυτό συγκροτεί το Γνωμοδοτικό   
Συμβούλιο, Ειδική Γραμματεία υποστήριξης δράσεων, δημιουργώντας και θέση Ειδικού Τομεακού Γραμματέα, ενισχύει τις υπηρεσίες της με νέα τμήματα. Ιδρύονται συνεργασίες με την εκάστοτε τεχνική υποστήριξη, τώρα είναι οι Γάλλοι, δεν ξέρουμε αργότερα ποιοι θα είναι και τους Διεθνείς Ιμπεριαλιστικούς Οργανισμούς, μέσα από το Τμήμα Διεθνούς και Ευρωπαϊκής Συνεργασίας.

Η Ειδική Γραμματεία έχει ως έργο της την παρακολούθηση όλων των αντεργατικών αναδιαρθρώσεων που έχουν προκριθεί στην δημόσια διοίκηση και βέβαια, τον συντονισμό των διαδικασιών αξιολόγησης. Συνολικά, εκσυγχρονίζει το Υπουργείο για να μπορεί να προωθήσει, πιο ολοκληρωμένα, τη διοικητική μεταρρύθμιση στο αστικό κράτος, στη σημερινή φάση προώθησης της καπιταλιστικής ανάπτυξης, με πιο επεξεργασμένο σχεδιασμό στο σύστημα διοίκησης, στη στοχοθεσία κ.λπ..

Είναι χαρακτηριστικό ότι από τις 30 οργανικές θέσεις της Ειδικής Γραμματείας, οι 20 θα καλυφθούν από συμβούλους εμπειρογνώμονες, ενώ οι δύο τομείς της Ειδικής Γραμματείας θα στελεχώνονται αποκλειστικά και μόνο από συμβούλους εμπειρογνώμονες, ιδρύοντας νέο κλάδο από τα στελέχη του μητρώου επιτελικών στελεχών, που δημιούργησε ο νόμος αξιολόγησης, ο νόμος «Βερναδάκη».

Με εργαλείο την Ειδική Γραμματεία και στο όνομα της υποστήριξης και αναβάθμισης της διοικητικής ικανότητας φορέων του δημόσιου, θα παρεμβαίνει για να «ισιώνει», δήθεν, τα πράγματα, με την στρατηγική της σε όλο το δημόσιο, όχι μόνο με κατευθύνσεις και αριθμήσεις αλλά και με επιχειρησιακές δράσεις, βάζοντας στο παιχνίδι άμεσα και ιδιωτικούς φορείς και ευρωενωσιακούς φορείς, μέσα από προγραμματικές συμφωνίες μαζί τους.

Με το «τυράκι» της βαθμολογικής εξέλιξης και της μοριοδότησης των υπαλλήλων ΔΕ, οργανώνει ειδικό πρόγραμμα επιμόρφωσης στο ΕΚΔΑ. Αναδιατυπώνει ζητήματα που σχετίζονται με τη διαδικασία επιλογής προϊσταμένων γενικών διευθύνσεων, αφήνοντας όμως άθικτες, όχι τις βασικές αντεργατικές ρυθμίσεις, όπως τη μοριοδότηση αξιολόγησης, μοριοδότηση ανάθεσης σε θέση ευθύνης, συνέντευξη κ.λπ., αλλά και χρησιμοποιεί το ασαφές και τις ατελείς διατυπώσεις και διαδικασίες του Ν.4369/2016, για να επιλέξει όποιον θέλει και για όποια θέση θέλει.

Είπαμε, προηγουμένως, για τον Σύλλογο Υπαλλήλων Περιφέρειας της Αττικής στην καταγγελία που υπάρχει σε σχέση με αυτό το θέμα. Αφήνει άθικτη την τιμωριτική απεργοσπαστική τροπολογία που υπάρχει πριν από την κυρία Γεροβασίλη, που μαζί με την τροπολογία του κ. Μητσοτάκη ψήφισαν για να αντιμετωπίσουν την αποχή των δημοσίων υπαλλήλων από την αντιδραστική αξιολόγηση του ν.4369/2016 του λεγόμενου νόμου «Βεναρδάκη».

Θέτει ζητήματα για τη λειτουργία των υπηρεσιακών συμβουλίων, αφήνοντας άθικτες πλευρές που σχετίζονται με τη συγκρότηση τους. Τρία τα διορισμένα μέλη με τη λειτουργία τους. Υπάρχει το απόρρητο στη λειτουργία τους, δεν υποχρεώνει τον Πρόεδρο να εισάγει τα αιτήματα των εργαζομένων σε συγκεκριμένο χρόνο και με τη γενικότερη εφαρμογή των αντεργατικών ρυθμίσεων επί των οποίων καλούνται να αποφασίζουν.

Διευρύνει προθεσμίες για την αντιδραστική αξιολόγηση, προσπαθώντας να την υλοποιήσει με κάθε τρόπο και παρά την αποχή των δημοσίων υπαλλήλων που την έχουν απορρίψει στην πράξη.

Για το Κ.Κ.Ε., η ουσία του προβλήματος με τη δημόσια διοίκηση βρίσκεται στο γεγονός, ότι υπηρετεί τις στρατηγικές στοχεύσεις της αστικής τάξης, των επιχειρηματικών ομίλων. Στόχοι που βρίσκονται σε αντίθεση με τις αγωνίες της εργατικής τάξης, της πλειοψηφίας του ίδιου του λαού μας.

Εμείς λέμε, ότι η δημόσια διοίκηση δεν είναι αταξική, το χαρακτήρα που προσδίδει στη δημόσια διοίκηση το αστικό κράτος, οι δημόσιοι υπάλληλοι, χωρίς να τους ταυτίζουμε, αποτελούν μέρος αυτής της κρατικής οργάνωσης που υποτάσσει τα λαϊκά συμφέροντα στους σχεδιασμούς της αστικής τάξης.

Επιδιώκεται δε, να είναι πειθαρχημένοι, στοχοπροσηλωμένοι, αδιάλλακτοι στην εφαρμογή των αντιλαϊκών στόχων και αυτό επιβάλλεται με μια σειρά ρυθμίσεων, πειθαρχικών διαδικασιών, αξιολογήσεων και άλλα που έχετε θεσπίσει μέχρι τώρα.

Οι εργαζόμενοι στο δημόσιο και στον ιδιωτικό τομέα, όλα τα λαϊκά στρώματα έχουν συμφέρον και ανάγκη από μια κρατική δημόσια διοίκηση που βασική αποστολή θα είναι να υπηρετεί μια ανάπτυξη σε όφελος του λαού και κατ’ επέκταση τα σύγχρονα λαϊκά δικαιώματα.

Προϋπόθεση, βέβαια, είναι ο άλλος δρόμος ανάπτυξης, η εργατική τάξη για την εξουσία όπου θα στηρίζετε στον οργανωμένο λαό, θα συμμετέχει στη λήψη των αποφάσεων, στην υλοποίηση τους και στον έλεγχο της εφαρμογής τους.

Η ίδια, αυτή, η εξουσία που είναι ανάγκη των καιρών να αλλάξει, γιατί αυτή η τάξη πια δεν έχει να δώσει τίποτα, παρά πόνο και αίμα στο λαό, θα έχει ως βάση την κοινωνικοποίηση των μέσων παραγωγής, το κεντρικό σχεδιασμό, που προϋποθέτει βέβαια την κατάργηση της εκμετάλλευσης της ατομικής ιδιοκτησίας.

Έτσι, ο διοικητικός μηχανισμός δεν θα λειτουργεί με κριτήριο τα καπιταλιστικά συμφέροντα, θα αφαίρει το έδαφος διαπλοκής των εργαζομένων στην κρατική διοίκηση με τα διάφορα επιχειρηματικά συμφέροντα. Η κρατική διοίκηση στην νέα εξουσία θα υπηρετεί την παραγωγή, με στόχο τη διευρυμένη ικανοποίηση των κοινωνικών αναγκών.

Με βάση αυτό, διατηρούμε την επιφύλαξη για το σχέδιο νόμου. Στις επόμενες συνεδριάσεις της Επιτροπής και στην κατ' άρθρον συζήτηση, θα πούμε περισσότερα και τη θέση μας συνολικά.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων):** Κύριε Πρόεδρε, επιτρέψτε μου να ξεκινήσω με ευχές για την ονομαστική σας εορτή, να είστε γερός και να έχετε καλή δύναμη.

Κύρια Υπουργέ, θα αποτελούσε σύγχρονη ουτοπία αν πιστεύαμε πως η λειτουργία του κράτους ή της διοίκησης θα μπορούσε να στηρίζει τη βιωσιμότητα και την εξέλιξή της μόνο στην τεχνολογική της ανάπτυξη.

Κινητήριο δύναμη, διαχρονικά, αποτελούν οι άνθρωποί της. Οι επιβαλλόμενες αλλαγές στη λειτουργικότητά της μπορούν να πραγματοποιηθούν μόνο μέσα από την ορθή διαχείριση του ανθρώπινου δυναμικού της, την αξιοποίηση των γνώσεων των νέων ανθρώπων και την ανανέωση της αντίληψης για την δημόσια διοίκηση, ώστε να ενισχυθεί η αποτελεσματικότητά της και η αποδοτικότητά της.

Η μακροχρόνια οικονομική κρίση, έχει πλήξει καίρια το ανθρώπινο δυναμικό της δημόσιας διοίκησης, προκαλώντας δραστική μείωση και τη συρρίκνωσή του. Από το 2009 έως το 2018, το δημόσιο αριθμεί περίπου 127 χιλιάδες λιγότερους τακτικούς υπαλλήλους με το πρόβλημα της υποστελέχωσης να γίνεται εντονότερο στον τομέα της υγείας και της παιδείας, να πλήττονται δε περισσότερο οι ορεινές, οι ακριτικές και οι νησιωτικές περιοχές.

Το σχέδιο νόμου που σήμερα ξεκινάμε τη συζήτησή του, επιδιώκει, μεταξύ άλλων, την αντιμετώπιση του συγκεκριμένου προβλήματος, την αντιμετώπιση της γήρανσης του προσωπικού, την αντιμετώπιση της αδυναμίας εισροής νέου προσωπικού, καθώς και το κορυφαίο πρόβλημα της αδυναμίας ολοκληρωμένου σχεδιασμού διαχείρισης του ανθρώπινου δυναμικού.

Από το 2015 έχουν νομοθετηθεί και έχουν τεθεί σε εφαρμογή σοβαρές διαρθρωτικές αλλαγές, όπως το νέο σύστημα επιλογής στελεχών σε θέσεις ευθύνης, ν.4368/2016, καθώς και το νέο σύστημα για την κινητικότητα του προσωπικού, ν.4440/2016. Ωστόσο, οι αλλαγές αυτές συνετέλεσαν καθοριστικά στη διεύρυνση της αποστολής του Ανώτατου Συμβουλίου Επιλογής Προσωπικού, καθώς και στην αύξηση των ευθυνών του. Για τον λόγο αυτό, καθίσταται αναγκαία η λήψη μέτρων για τον σχεδιασμό και την εφαρμογή μιας πολιτικής προσλήψεων, στο δημόσιο που θα εγγυάται την αμερόληπτη, αξιοκρατική και ακομμάτιστη, κυρίως, εφαρμογή των διαρθρωτικών αλλαγών.

Το νομοθέτημα, δομημένο σε πέντε μέρη και 65 άρθρα, προτείνει την εγκαθίδρυση ενός συστήματος πολυετούς, αλλά και ετήσιου στρατηγικού σχεδιασμού προσλήψεων, τακτικού και εποχικού προσωπικού, με την ιεράρχηση των προτεραιοτήτων των φορέων, αλλά και τη λειτουργική διασύνδεση με τις πρόσφατες διαρθρωτικές αλλαγές. Εισάγει ρυθμίσεις για την αναβάθμιση, αλλά ταυτόχρονα και την απλοποίηση των διαδικασιών που υλοποιούνται από το Ανώτατο Συμβούλιο Επιλογής Προσωπικού, υπό την εγγύηση της συνταγματικά κατοχυρωμένης προσωπικής και λειτουργικής ανεξαρτησίας των μελών του, προς όφελος των πολιτών και του δημόσιου συμφέροντος.

Ενισχύει τη λειτουργία των Συμβουλίων που είναι αρμόδια για τις επιλογές των προϊσταμένων των οργανικών μονάδων, εξορθολογίζει το σύστημα της κινητικότητας, ενισχύει δε περαιτέρω την επιμόρφωση και διαρκή εκπαίδευση των δημοσίων υπαλλήλων.

Σκοπείται δε η ίση μεταχείριση των δύο φύλων με την πρόβλεψη δικαιώματος χρήσης αδειών στον θετό πατέρα που αποκτά τέκνο, αντίστοιχη αυτής που χορηγείται στη θετή μητέρα.

Επιλύονται θέματα αναδόχων γονέων, όπως και παρένθετης μητρότητας. Αποσαφηνίζονται διατάξεις σχετικές με την κτήση της ιδιότητας του τρίτεκνου γονέα, με απώτερο σκοπό την στήριξη της τρίτεκνης οικογένειας.

Η θέσπιση, νομοθετικά, του πιστοποιητικού διοικητικής επάρκειας για δημόσιους υπάλληλους που ανήκουν στην κατηγορία δευτεροβάθμιας εκπαίδευσης, παρέχει ένα κίνητρο στο πλαίσιο της διαρκούς επαγγελματικής εκπαίδευσης και επιμόρφωσης των υπαλλήλων αυτής της κατηγορίας, προς όφελος τόσο των ιδίων, όσο και των υπηρεσιών που υπηρετούν.

Η επιτάχυνση των πειθαρχικών διαδικασιών, με την πρόβλεψη τρίμηνης προθεσμίας για την άσκηση πειθαρχικής δίωξης, σε περίπτωση που το πόρισμα από την ένορκη διοικητική εξέταση διαπιστώνει την διάπραξη πειθαρχικού παραπτώματος, απομακρύνει ενδεχόμενη παραγραφή του αδικήματος, και αυτό είναι σημαντικό, και απαλλάσσει από πιθανή ομηρία τον εμπλεκόμενο υπάλληλο.

Για τη συνεπέστερη και αποδοτικότερη εφαρμογή του συστήματος αξιολόγησης δημοσίων υπαλλήλων, κρίνεται αναγκαία η τροποποίηση επιμέρους, διατάξεων του ν. 4369/2016 με στόχο την ποιοτική αναβάθμιση της λειτουργίας του δημόσιου και τη διαρκή βελτίωση των παρεχόμενων υπηρεσιών.

Με το παρόν νομοθέτημα επιλύονται, επίσης, ζητήματα που έχουν ανακύψει κατά την πρώτη εφαρμογή του ενιαίου συστήματος κινητικότητας, με στόχο να καταστεί αυτό πιο λειτουργικό, προς διευκόλυνση τόσο των υπαλλήλων, όσο και των δημοσίων υπηρεσιών που υπάγονται στο πεδίο εφαρμογής του.

Η σύσταση Γνωμοδοτικού Συμβουλίου για την διοικητική ανασυγκρότηση, καθώς και η σύσταση Ειδικής Γραμματείας υποστήριξης δράσεων διοικητικής ανασυγκρότησης και Παρατηρητηρίου δημόσιας διοίκησης, με αντικείμενο την διατύπωση απόψεων και εισηγήσεων στον Υπουργό Διοικητικής Ανασυγκρότησης για τις στρατηγικές προτεραιότητες του Υπουργείου, στηρίζεται στην ευρωπαϊκή και διεθνή εμπειρία και αποτελεί βέλτιστη πρακτική στο πλαίσιο εφαρμογής των αρχών της χρηστής διακυβέρνησης. Αναβαθμίζεται η λειτουργία και καθίσταται περισσότερο αποτελεσματική η οργάνωση του Εθνικού Τυπογραφείου, προκειμένου να ανταποκρίνεται στις εκδοτικές και εκτυπωτικές ανάγκες των φορέων του δημοσίου και του ευρύτερου δημόσιου τομέα με την ενίσχυση της λειτουργικής του δράσης σε ζητήματα παραγωγής, έκδοσης, κυκλοφορίας και διαχείρισης των τευχών, του φύλλου, της Εφημερίδας της Κυβέρνησης.

Στο σημείο αυτό, κύριε Πρόεδρε, θέλω να υπογραμμίσω ότι, επί της αρχής, οι Ανεξάρτητοι Έλληνες στηρίζουμε το παρόν νομοσχέδιο. Σε κάθε περίπτωση, επιφυλασσόμαστε να εξετάσουμε αναλυτικότερα το περιεχόμενο του παρόντος κατά τις συνεδριάσεις που θα ακολουθήσουν.

Πριν κλείσω, επιτρέψτε μου, κύρια Υπουργέ, να σας κάνω γνωστό ότι στις 11/10/16 είχα κάνει μια επίκαιρη ερώτηση προς τον τότε Υπουργό Εσωτερικών, τον κ. Κουρουμπλή στην οποία μου απάντησε ο τότε Υφυπουργός, ο κ. Βερναδάκης. Το θέμα της επίκαιρης ερώτησης είχε να κάνει με προσθήκη και μοριοδότηση γνώσης της νοηματική γλώσσας στις προσλήψεις μέσω ΑΣΕΠ. Είχα πάρει, δυστυχώς, όχι θετική απάντηση. Όμως, αυτή η ερώτηση που, απ' ό,τι βλέπω, μάλλον τη γνωρίζετε, αποσκοπούσε στην αύξηση της μοριοδότησης, αυτής της ευπαθούς πληθυσμιακής ομάδας κωφών, βαρήκοών και κωφαλάλων, προκειμένου να μπορέσουν με την αύξηση της μοριοδότησης να επιτύχουν αφενός την πρόσληψη τους μέσω ΑΣΕΠ, αφετέρου την παροχή υπηρεσιών ακόμη και σε αυτές τις απομακρυσμένες περιοχές της πατρίδας προς εξυπηρέτηση του κοινού κτλ. Χαίρομαι ειλικρινά και θέλω να πιστεύω ότι ακόμα και η ελαχιστότατα μου συνέβαλε ώστε να λάβετε σήμερα, μετά από 2-3 χρόνια, αυτή την απόφαση προκειμένου, να μπορούν αυτοί οι άνθρωποι, σύμφωνα με το άρθρο 62, όπου προβλέπεται η αυξημένη μοριοδότηση τους, με πολύ καλή πιθανότητα την πρόσληψή τους. Βέβαια, εκεί υπάρχει μια προϋπόθεση αναφορικά με τις προκηρύξεις ώστε η νοηματική γλώσσα να είναι και σε ξένη γλώσσα. Θα ήθελα στις επόμενες συνεδριάσεις, μέχρι την Ολομέλεια, να το δούμε αυτό, δηλαδή να μην είναι προϋπόθεση και συγχρόνως παρακωλυτικό εμπόδιο. Αφ’ ης στιγμής που η νοηματική γλώσσα στα ελληνικά είναι ήδη στοιχείο και αποτελεί δεδομένο, να μην αποτελεί παρακωλυτικό εμπόδιο αυτή να συνοδεύεται και από ξένη γλώσσα, για αυτούς που μόνο νοηματικά μπορούν να αναπτύξουν την δική τους γλώσσα, για να γίνουν κατανοητοί. Ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Εάν ερμηνεύω καλά τη θέση σας, είστε θετικός επί της αρχής.

Τον λόγο έχει ο κ. Καρράς.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής τη Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Είναι ένα ζητούμενο η διοικητική ανασυγκρότηση και είναι ένα διαχρονικό ζητούμενο το οποίο πάντοτε, τουλάχιστον, όσο θυμάμαι, θυμάμαι προτάσεις για αναβάθμιση της δημόσιας διοίκησης και προτάσεις για εξορθολογισμό της. Βεβαίως, δεν θα εγκαταλείψω τον πειρασμό να πω ότι υπάρχει και ένα δεύτερο ζητούμενο στην ελληνική πραγματικότητα, η επιτάχυνση της απονομής της δικαιοσύνης. Στέκομαι λοιπόν στο νομοσχέδιο αυτό το οποίο έχουμε μπροστά μας, προς επεξεργασία κύριε Πρόεδρε, κυρία Υπουργέ.

Πάντοτε με απασχολεί και μας απασχολεί η αιτιολογική έκθεση, ούτως ώστε να έχουμε ακριβή εικόνα επί της αρχής του νομοσχεδίου. Διαβάζοντας, λοιπόν, τη συγκεκριμένη αιτιολογική έκθεση βλέπουμε ότι το πρόβλημα αυτή τη στιγμή, όπως εμφανίζεται, είναι η μετά την οικονομική κρίση ή κατά την διάρκεια της οικονομικής κρίσης αποδυνάμωσης κατ’ αριθμόν των δημοσίων υπηρεσιών. Βεβαίως, ένα νομοθέτημα για διοικητική ανασυγκρότηση προϋποθέτει ότι έχει απαντηθεί, συγκεκριμένα, βάσει οργανογραμμάτων των υπουργείων και των δημοσίων υπηρεσιών, η ανάγκη πόσους δημόσιους υπαλλήλους χρειαζόμαστε, ποιους δημόσιους υπαλλήλους χρειαζόμαστε και γιατί τους χρειαζόμαστε, ούτως ώστε να σταθμίζουμε την αναγκαιότητα αυτή με το αποτέλεσμα. Του οποίου η λειτουργία της δημόσιας διοίκησης δεν αφορά μόνο τη δημόσια διοίκηση. Δεν είναι αυτοσκοπός ας το πούμε έτσι είναι η διάχυση των αποτελεσμάτων στην οικονομική ανάπτυξη, στην κοινωνία, στην ευημερία, στην εκπαίδευση, στην παροχή ιατρικών υπηρεσιών. Αφορά το σύνολο του πληθυσμού.

Στέκομαι, λοιπόν, σε αυτή την παρατήρηση για την οποία βεβαίως, θα ήταν απολύτως αναγκαίο και απαραίτητο κατά την άποψή μας να στηρίζονται σε συγκεκριμένες μελέτες, όταν αναλαμβάνει -το αντίστοιχο Υπουργείο Διοικητικής Ανασυγκρότησης- νομοθετική πρωτοβουλία και ιδιαίτερα αρχίζουμε να μιλάμε για προσλήψεις και δη σε βάθος χρόνου, να έχουμε μία αντιστοίχιση των αναγκών, βάσει κάποιων συγκεκριμένων μελετών. Γνωρίζουμε βέβαια, ότι υπάρχουν στις αρμόδιες υπηρεσίες διευθύνσεις διοικητικού, διευθύνσεις προσωπικού, οι οποίες εισηγούνται. Αλλά συνολικά για το ελληνικό δημόσιο, τον κλάδο ο οποίος έχει την εκτελεστική λειτουργία, φοβάμαι ότι δεν υπάρχει κάτι συνολικό. Εν πάση περιπτώσει, ας το προχωρήσουμε πέραν αυτού να δούμε, λοιπόν, γιατί το συγκεκριμένο νομοσχέδιο απαρτίζεται από διάφορα κεφάλαια επιμέρους.

Υπάρχουν κεφάλαια τα οποία θα μας απασχολήσουν περισσότερο, κύριε Πρόεδρε, και περιμένουμε να ακούσουμε ιδιαίτερα και τις απόψεις των φορέων. Έχουμε προτείνει φορείς από όλες τις πλευρές, ούτως ώστε να μπορέσουμε να σχηματίσουμε μια συνολική εικόνα και αναφέρομαι στο πρώτο κεφάλαιο, στον στρατηγικό προγραμματισμό των προσλήψεων. Είναι ίσως, ενδεχόμενα, κυρία Υπουργέ, το δυσκολότερο σημείο του νομοσχεδίου για το οποίο θα πρέπει να υπάρχουν συγκεκριμένες και σαφείς απαντήσεις.

Περνώντας στο δεύτερο κεφάλαιο του νομοσχεδίου, το ΑΣΕΠ. Το ΑΣΕΠ ουδείς αμφισβητεί ότι ήταν μία τομή στην δημόσια διοίκηση, ότι ήταν μία πρόοδος και στην κοινωνία . Εξοβέλισε το ρουσφέτι, αν θέλετε, κατά το δυνατόν ενδεχόμενα, διότι υπάρχουν και οι δυνατότητες μέσω άλλων ρυθμίσεων εποχιακών κ.λπ. να καταλήγουμε και σε μονιμοποιήσεις αλλά φαντάζομαι αυτό, τουλάχιστον, θα πρέπει να έχει εξαλειφθεί από την ελληνική δημόσια διοίκηση, εκτός αν οδηγούμεθα, αγαπητοί συνάδελφοι, και σε προεκλογική περίοδο και ίσως θυμηθούμε μερικά σημεία του παρελθόντος. Δεν μένω σε αυτό, κύριε Πρόεδρε.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Να θυμηθούμε τον Σάκη Πεπονή.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής τη Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Γι’ αυτό έκανα την αναφορά, κύριε Πρόεδρε. Διότι, η μεταρρύθμιση αυτή και η μεταρρύθμιση των ΚΕΠ η οποία, βεβαίως, θα μπορεί να βελτιωθεί πολύ περισσότερο και τα ΚΕΠ να αποδώσουν καλύτερα, έδωσαν μία ανάσα ζωής στην ελληνική δημόσια διοίκηση. Διαφορετικά, θα είχαμε πολλά παρατράγουδα να συζητάμε σήμερα για τα οποία δεν ξέρω, εάν θα έπρεπε να σεμνυνόμεθα, για να χρησιμοποιήσω μία έκφραση ήπια.

Επανέρχομαι να συζητήσουμε για το ΑΣΕΠ. Το ΑΣΕΠ, πράγματι, είναι ένας πολύτιμος θεσμός. Είναι χρήσιμος, κατά καιρούς, χρειάζεται κάποιες νομοθετικές παρεμβάσεις, λόγω του φόρτου τον οποίο υπόκειται.

Έχω μια επιφύλαξη στο εξής σημείο, επειδή πρέπει να πούμε και μερικές λεπτομέρειες. Λέμε, λοιπόν, ότι, βάση των δικαιολογητικών, θα είναι πλέον η υπεύθυνη δήλωση του αιτούμενου τον διορισμό και, από κει και πέρα, κατ' ανάγκην, λογικά, θα πρέπει να υπάρχει μια διασταύρωση των στοιχείων αυτών. Διότι, όταν υποβάλω μια υπεύθυνη δήλωση δεν σημαίνει ότι είναι και ο ειλικρινέστερος και όταν μάλιστα, επιδιώκω και τον διορισμό μου σε μια δημόσια θέση, μπορεί να μου ξεφύγει κάτι, να σιωπήσω ή να προσθέσω.

Θέλω, λοιπόν, να δείτε το εξής. Έχει αποδείξει η εμπειρία, κυρίως στο σημείο των ισοτιμιών των διπλωμάτων, που χρειάζεται πάντα αλληλογραφία με το ίδρυμα, που έχει χορηγήσει, είχαμε μια περίοδο δεκάδων εκατοντάδων πλαστών τίτλων κ.λπ., αλλά και στο δημόσιο προέκυψε ότι με πλαστά πιστοποιητικά διορίστηκαν, κατά καιρούς, στην Τοπική Αυτοδιοίκηση.

Θα πρέπει, λοιπόν, εφόσον επιδιώκουμε την απλούστευση της διαδικασίας, να επιδιώξουμε και έναν ταχύτερο τρόπο ελέγχου και διαπίστωσης. Διότι, ναι μεν θέλουμε να μεταφέρουμε το βάρος από τον αιτούντα τον διορισμό, την πρόσληψη στη Δημόσια Διοίκηση, ούτως ώστε να λειτουργεί άλλα ενδεχόμενα, και από την μέχρι σήμερα εμπειρία, δείχνει ότι αυτό αποτελεί ένα φραγμό, μια αναστολή, πολλές φορές, διότι είτε το θέλουμε είτε όχι, δεν ξέρω εάν στη σύγχρονη γενιά μας, έφυγαν πολλοί νέοι, έχουμε χάσει πολλούς στο εξωτερικό αυτή την περίοδο, αλλά παραμένουν και άλλοι οι οποίοι θέλουν να κάνουν μια καριέρα στο Δημόσιο. Ας βρούμε, λοιπόν, τη λύση, ούτε να τους καταλογίζουμε ότι μας δίδουν πλαστά ή ψευδή στοιχεία αλλά να μην τους καθυστερούμε. Γιατί έχουμε τελευταία παραδείγματα, όπως ξέρετε, δύο προκηρύξεις οι οποίες έχουν «κολλήσει» πάρα πολύ και δεν ξέρω πού θα εξελιχθούν στο τέλος τα αποτελέσματα, διότι υπάρχουν και οι διαδικασίες προσφύγων καθώς και πολλά άλλα πράγματα. Σ' αυτό, λοιπόν, θα σταθώ, κυρία Υπουργέ, και θέλω να το δείτε πάλι.

Βεβαίως, έχω μια επιφύλαξη που δεν θα μου άρεσε να την πω, αλλά αναγκάζομαι εκ των πραγμάτων. Εκτιμώ και τιμώ το έργο των εκάστοτε διοικήσεων του ΑΣΕΠ, ξέρω την αποτελεσματικότητά τους. Βλέπω, όμως, ότι φέρνετε μια διάταξη που εξισώνουμε τις αποδοχές τους, με τις αποδοχές των Προέδρων Ανώτατων Δικαστηρίων.

**ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Δεν εξισώνουμε.

**ΓΕΩΡΓΙΟΣ -ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)):** Είναι το 70%, θα έφθανα σε αυτό, αλλά απλώς λέω ότι εκεί πρέπει να θυμίσω ότι οι αποδοχές του Νομικού Συμβουλίου του Κράτους του Προέδρου, είναι αντίστοιχες του Προέδρου του Αρείου Πάγου, του Συμβούλιο Επικρατείας, τα γνωρίζετε αυτά αλλά να μην είναι μόνο το κίνητρο, διότι, όπως έχει δείξει η εμπειρία, συνήθως είναι επί τιμή Δικαστικοί, Πρόεδροι των Ανεξάρτητων Αρχών- αυτό, βέβαια, ανοίγει μια άλλη συζήτηση δεν είναι του παρόντος, αν σημαίνει επιτάχυνση της λειτουργίας τους ή με τη δικαστική νοοτροπία μένουμε στον τύπον- φεύγω, όμως, από κει. Θέλω, λοιπόν, χωρίς να έχω αντίρρηση για τις αποδοχές, δεν θα το ήθελα έτσι. Ξέρετε γιατί; Να μην δώσουμε κίνητρο μονιμοποίησης. Διότι, εάν είναι καλές οι αποδοχές, είναι και «γλυκιά» η θέση. Θα θέλουμε να μένουμε. Δεν λέω να μην πληρώνονται, να βρεθεί ένας άλλος τρόπος ικανοποίησής τους.

Βεβαίως, τα ζητήματα της παρακολούθησης και υποστήριξης της διοικητικής ανασυγκρότησης, χρειάζονται πάρα πολλή συζήτηση, διότι έχουμε ιδιαίτερες επιφυλάξεις για το αν απαιτείται η σύσταση Ειδικής Γραμματείας Υποστήριξης Δράσεων. Περιμένουμε να ακούσουμε απαντήσεις σ’ αυτό, διότι δημιουργούνται έτσι καινούργιες υπηρεσίες, δημιουργούνται κόστη διοικητικά, δημιουργούνται χρονικές αναστολές για λύση και αντιμετώπιση προβλημάτων, επομένως, ως προς το μέρος αυτό, έχουμε μια μεγάλη επιφύλαξη.

Συνεχίζω σε ένα άλλο θέμα, το οποίο θα έχει ενδιαφέρον και στη δική μας αντίληψη. Το Εθνικό Τυπογραφείο. Το Εθνικό Τυπογραφείο, δεν ξέρω εάν χρειάζεται έναν εκσυγχρονισμό, φοβάμαι ότι το έχει ξεπεράσει η τεχνολογία σήμερα. Όταν όλα μπορεί να είναι ηλεκτρονικά και όταν πλέον, ελάχιστα έσοδα αναμένονται από το Εθνικό Τυπογραφείο, δεδομένο ότι κοστολογείται μόνο το έντυπο αντίγραφο, ενώ το ηλεκτρονικό είναι ελεύθερο και προσιτό από πολλά χρόνια σε όλους τους ενδιαφερόμενους, νομίζω, λοιπόν, ότι και το Εθνικό Τυπογραφείο θα πρέπει να το απλοποιήσουμε στις διατάξεις.

Συμφωνώ για το Μουσείο, είναι μια παράδοση που πρέπει να υπάρχει, να το δουν και οι νεότεροι πως ήταν το έντυπο, γιατί δυστυχώς δεν ξέρω αν έχουμε Μουσείο Τυπογραφίας στην Ελλάδα - εκεί οφείλω να δηλώσω την άγνοιά μου - ας έχουμε λοιπόν ένα Μουσείο Τυπογραφίας εκ του Εθνικού Τυπογραφείου.

Συμφωνούμε, βεβαίως, για τις διατάξεις για τους τρίτεκνους, για ό,τι είναι επιβοηθητικό. Θέλω να παρατηρήσω μόνο ότι όλα αυτά, τα θεωρούμε, τελικά, αποσπασματικά στην οργάνωση της δημόσιας διοίκησης, ούτως ώστε να αποδώσει λειτουργικά. Η χώρα μας έχει ανάγκη την οικονομική και κοινωνική ανάπτυξη. Μετά την κρίση, έχουμε υποστεί υποχώρηση και στην κοινωνική συνοχή. Η δημόσια διοίκηση, λοιπόν, δεν αρκεί να είναι αυτοσκοπός, πρέπει όπως είπα στην εισαγωγή μου, να είναι λειτουργική και αποτελεσματική.

Με αυτές τις σκέψεις, εμείς παρακολουθούμε το νομοσχέδιο, επιφυλασσόμεθα, κύριε Πρόεδρε, επί της αρχής, για να ακούσουμε τους φορείς και να τους θέσουμε υπό τη βάσανο των ερωτημάτων μας και, καταλήγοντας, θέλω να πω ότι θα ήμαστε ευτυχείς εάν υπήρχε και μια συγκροτημένη μελέτη για τη δημόσια διοίκηση, που να ήταν προσιτή προς πάντας τους ενδιαφερόμενους και ιδιαίτερα προς την Βουλή των Ελλήνων για να ξέρουμε πού περπατάμε. Να πω και κάτι μιας και πήγαμε λίγο πίσω, να θυμίσω τις μελέτες του 1965 που θα έδιναν ζωή στη δημόσια διοίκηση και δεν φάνηκαν ποτέ.

Ο προηγούμενος νόμος «Βερναρδάκη» είχε μια διάταξη για την κωδικοποίηση της ελληνικής νομοθεσίας και τη συμπληρώνετε με νέα μέλη. Θέλω να πω ότι το Υπουργείο έχει τον Ραπτάρχη -τον κληροδότησε ο αείμνηστος Ραπτάρχης στο Υπουργείο- όταν κληροδοτήθηκε 3- 4 μήνες μετά εκδόθηκε και ξαφνικά σταμάτησε, χάθηκε, η ενημέρωση δεν υπάρχει από τον Ραπτάρχη. Το υλικό είναι ψηφιοποιημένο, το ξέρω αυτό, είναι δύσκολη όμως η πρόσβαση, θέλει αναβάθμιση ο server που χρησιμοποιείται για τον Ραπτάρχη. Εμπλουτίστε το να έχουμε από κει μια κωδικοποίηση με τα ηλεκτρονικά μέσα.

Καταλήγοντας, κύριε Πρόεδρε, επιφυλασσόμεθα, παρακολουθούμε με ενδιαφέρον τη συζήτηση επί του νομοσχεδίου.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Το νομοθέτημα είναι δομημένο σε πέντε μέρη και 65 άρθρα. Προτείνει την εγκαθίδρυση ενός συστήματος πολυετούς αλλά και ετήσιου στρατηγικού σχεδιασμού προσλήψεων, τακτικού και εποχικού προσωπικού με την ιεράρχηση των προτεραιοτήτων των φορέων αλλά και την λειτουργική διασύνδεση με τις πρόσφατες διαρθρωτικές αλλαγές.

Εισάγει ρυθμίσεις για την αναβάθμιση, αλλά ταυτόχρονα και την απλοποίηση των διαδικασιών που υλοποιούνται από το Ανώτατο Συμβούλιο Επιλογής Προσωπικού, υπό την εγγύηση, της συνταγματικά κατοχυρωμένης προσωπικής και λειτουργικής ανεξαρτησίας των μελών του, προς όφελος των πολιτών και του δημοσίου συμφέροντος. Ενισχύει τη λειτουργία των συμβουλίων που είναι αρμόδια για τις επιλογές των προϊσταμένων των οργανικών μονάδων. Προσπαθεί να εξορθολογήσει το σύστημα της κινητικότητας, ενισχύει δε περαιτέρω την επιμόρφωση και τη διαρκή εκπαίδευση των δημοσιών υπαλλήλων. Έτσι φαίνεται μέσα από αυτό το νομοσχέδιο το οποίο μας καταθέτει η Κυβέρνηση. Τα προβλήματα όλα της δημόσιας διοίκησης τα γνωρίζουμε, την ευθύνη της προς το δρόμο της μνημονιακής εποχής τη γνωρίζουμε, επίσης. Οι δεκαετίες που πέρασαν μέσα από πελατειακές σχέσεις και μέσα από ρουσφέτια επιδείνωσαν την οικονομική κατάσταση της χώρας εις βάρος των υπολοίπων πολιτών της ίδιας χώρας.

Η ανεξαρτησία στη δημόσια διοίκηση είναι το ζητούμενο, πράγματι. Η αξιοκρατία στη δημόσια διοίκηση είναι το ζητούμενο επίσης, όπως και η πειθαρχία και η καταπολέμηση της γραφειοκρατίας και η παραγωγή έργου.

Μπορεί αυτό το νομοσχέδιο να δώσει λύσεις σε όλα αυτά;

Δείχνει, κυρία Υπουργέ, πώς ναι. Σε κάθε περίπτωση, κάθε νομοσχέδιο, κρίνεται στην πράξη και το νομοσχέδιο αυτό έχει ορισμένες ασάφειες, που δεν μας επιτρέπουν αυτή τη στιγμή να είμαστε και αισιόδοξοι.

Η αλήθεια, όμως, είναι ότι στην πράξη για τα νομοσχέδια, τα οποία μας έχουν έρθει από το συγκεκριμένο Υπουργείο, δεν έχουμε δει και καλά αποτελέσματα. Ο λόγος είναι πάρα πολύ απλός. Ενώ υπάρχουν νόμοι, ενώ υπάρχουν διατάξεις, οι οποίες έχουν ψηφιστεί από το 2016, δεν έχουν ακόμη εφαρμοστεί.

Αυτός ο νόμος, κατά τη δική μου άποψη, φυσικά, θα μου πείτε κάλλιο αργά παρά ποτέ, έπρεπε να είχε έρθει πριν από, τουλάχιστον, ένα χρόνο, σε σχεδιασμό με την ενδεχόμενη έξοδο από τα μνημόνια που θα μας έφερνε η Κυβέρνηση, έτσι ώστε να μη δώσει και το επιχείρημα στη Ν.Δ. να γυρνάει και να λέει, ότι «δεσμεύετε την επόμενη κυβέρνηση» και παράλληλα, εάν είχε έρθει πάρα πολύ νωρίτερα αυτός ο νόμος, θα μπορούσε να τεθεί εν ισχύ από το 2018, ακριβώς, μετά την περίφημη έξοδό μας από τα μνημόνια.

Ναι, λοιπόν, λέμε εμείς από την Ένωση Κεντρώων στον προγραμματισμό. Ναι, λέμε στην κάλυψη των πραγματικών αναγκών του Δημοσίου. Ναι, στην κινητικότητα, όπως είχαμε πει. Είχαμε πει «ναι» και στην αξιολόγηση και δεν έχουμε να δει τίποτα. Είχαμε πει και το λέγαμε από την πρώτη στιγμή στην κατάργηση του ρουσφετιού. Ναι, στην αξιοκρατία.

Επιφύλαξη, όμως, επί της αρχής, στο συγκεκριμένο νομοσχέδιο μέχρι να ακούσουμε τους φορείς, για να έχουμε μια ολοκληρωμένη άποψη από αυτούς και για τις λοιπές διατάξεις του νομοσχεδίου στην κατ' άρθρο συζήτηση. Σας ευχαριστώ πάρα πολύ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει η κυρία Υπουργός.

**ΜΑΡΙΑ - ΕΛΙΖΑ ΞΟΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Καταρχάς, θα ήθελα να ευχαριστήσω θερμά τους εισηγητές και τους αγορητές, γιατί με τις παρατηρήσεις τους, ακόμα και με την κριτική τους, βοηθούν να αποσαφηνιστούν θέματα. Σε κάποια θέματα είναι θεμιτό να υπάρχει διαφορετική προσέγγιση, αλλά νομίζω ότι σε ορισμένα από αυτά που τέθηκαν χρήζουν απλώς διευκρίνιση. Βέβαια λυπάμαι, γιατί κάποιοι από τους εισηγητές που έχουν θέσει πολλά θέματα απουσιάζουν, όμως, θα ξεκινήσω με κάποιες γενικές παρατηρήσεις και εφόσον, έρθουν θα με ακούσουν, εγώ, ούτως ή άλλως, θα τα αποσαφηνίσω.

Θα ήθελα, κατ' αρχάς, να ενημερώσω τους βουλευτές ότι αυτό το σχέδιο νόμου έχει τεθεί σε μία πλατιά δημόσια διαβούλευση. Δηλαδή, είναι ένα προϊόν πολλαπλής επεξεργασίας. Απαντώ κι έτσι απευθείας, γιατί το καταθέτουμε τώρα. Το καταθέτουμε τώρα για πολλούς λόγους.

Ο πρώτος λόγος είναι ότι τώρα βρισκόμαστε στη μετά μνημόνιο εποχή, που κανονικοποιείται η λειτουργία της δημόσιας διοίκησης και όπως ξέρετε, από την 1/1/2019 ισχύει ο κανόνας «ένα προς ένα».

Συνεπώς, τώρα έχουμε τη δυνατότητα να προγραμματίσουμε αυτές τις προσλήψεις που δεν δυνάμεθα ως τώρα και επίσης, λόγω του ότι έπρεπε να ληφθούν πάρα πολλές απόψεις, έγινε μια πλατιά εσωτερική συζήτηση στο Υπουργείο και με τις δημόσιες υπηρεσίες μας, με τους φορείς που υπάγονται στο Υπουργείο μας, αλλά πάνω απ' όλα μια δημόσια διαβούλευση.

Και θέλω να πω ότι πάρα πολλά από αυτά τα ζητήματα, από τα οποία θα αναφερθώ στα πιο στρατηγικά και θεσμικά, ήταν και ώριμα αιτήματα.

Να σας πω χαρακτηριστικά ότι από 12 Δεκεμβρίου, όταν κάναμε την παρουσίαση του σχεδίου νόμου και με συνέντευξη τύπου και το θέσαμε σε δημόσια διαβούλευση, στείλαμε το σχέδιο νόμου και στην ΑΔΕΔΥ, επειδή αναφέρθηκε σ’ αυτό ο Αγορητής του Κομμουνιστικού Κόμματος, ο κ. Κατσώτης. Πρέπει να σας πω ότι δεν λάβαμε, μέχρι σήμερα, κάποιο ειδικό ζήτημα, απόδειξη ότι τουλάχιστον δεν βρήκαν κάποιο πρόβλημα στο περιεχόμενο του νομοσχεδίου, ενδεχομένως να έχουνε άλλου είδους αιτήματα βέβαια.

Σε κάθε περίπτωση, για να μπω στα θέματα αρχής, η δημόσια διοίκηση κυρίες και κύριοι βουλευτές, είναι πάνω απ' όλα στην καρδιά της δημοκρατικής θεσμικής λειτουργίας. Είναι στην καρδιά, λοιπόν, της ίδιας της δημοκρατίας, καθώς είναι ο υποστηρικτικός βραχίονας για την εξασφάλιση και της εξυπηρέτησης των πολιτών, αλλά και του δημοσίου συμφέροντος και της υλοποίησης των πολιτικών. Είναι επίσης μοχλός, εκ των πραγμάτων, για την αναπτυξιακή και παραγωγική προσπάθεια της χώρας. Πάντα ήταν, αλλά τώρα είναι κάτι ακόμα πιο σημαντικό σε αυτή την νέα περίοδο, που η χώρα μας είναι στη φάση να χαράξει και να υλοποιήσει νέα παραγωγική και αναπτυξιακή στρατηγική, απαλλαγμένη από τα μνημόνια και τη λιτότητα. Και φυσικά δεν πρέπει να ξεχνάμε την κοινωνική διάσταση της δημόσιας διοίκησης, καθώς είναι στην καρδιά της λειτουργίας του ίδιου του κοινωνικού κράτους.

Δεν υπάρχει αντίθεση, μεταξύ της δημόσιας διοίκησης και του ιδιωτικού τομέα ή μεταξύ της δημόσιας διοίκησης και της κοινωνίας. Θα ήταν παράλογο αυτό, γιατί η δημόσια διοίκηση είναι για όλους τους πολίτες. Η δημόσια διοίκηση δεν είναι ένας αυτοσκοπός για τους δημοσίους υπαλλήλους.

Οι δημόσιοι υπάλληλοι, φυσικά, είναι το ανθρώπινο δυναμικό που όσο πιο αναβαθμισμένο και με προσόντα είναι και σε πιο καλές συνθήκες εργασίας δραστηριοποιείται, τόσο πιο αποτελεσματική και επ’ ωφελεία του ελληνικού λαού και της δημοκρατίας είναι η λειτουργία της δημόσιας διοίκησης. Αλλά, η δημόσια διοίκηση είναι για όλη την κοινωνία και φυσικά για ολόκληρη τη χώρα. Γιατί αν υπάρχει καλή δημόσια διοίκηση, επωφελείται και ο επιχειρηματίας και ο επαγγελματίας. Ένα καλό δημόσιο σχολείο, ένα καλό νοσοκομείο, η καλή λειτουργία των ΚΕΠ, η απρόσκοπτη λειτουργία των υπηρεσιών: όλα αυτά είναι επ΄ωφελεία του ίδιου του ελληνικού λαού και του πολίτη, άρα δεν υπάρχει τέτοιου είδους αντίθεση.

Ωστόσο, κάτι που επισήμαναν και ο Εισηγητής του ΣΥΡΙΖΑ, ο κ. Μπαλλής και άλλοι, είναι ότι η δημόσια διοίκηση στοχοποιήθηκε και απαξιώθηκε σε μεγάλο βαθμό και όχι μόνο στην Ελλάδα, αλλά σε ολόκληρη την Ευρώπη την περίοδο της κρίσης και των μνημονίων.

Αυτό συνέβη είτε από νεοφιλελεύθερες εμμονές που επικράτησαν στην αντιμετώπιση της κρίσης σε όλη την Ευρώπη, γιατί και η ευρωπαϊκή διοίκηση μια μορφή δημόσιας διοίκησης είναι και παρατηρήσαμε να απαξιώνεται, είτε λόγω των δημοσιονομικών αναγκών και των περικοπών, όπου υπήρξε μια οριζόντια περικοπή υπηρεσιών, προσωπικού, η οποία έφτασε σε ένα σημείο να αγγίζει σε υπηρεσίες και το 20% και κατά μέσο όρο να ξεπερνά το 18% σε όλη τη δημόσια διοίκηση. Πρόκειται για οριζόντια μείωση, η οποία δεν έχει προηγούμενο σε καιρό ειρήνης σε ευρωπαϊκή σύγχρονη χώρα.

Αυτό σε καμιά περίπτωση δεν σημαίνει ότι η ελληνική δημόσια διοίκηση δεν είχε προβλήματα και παθογένειες ή γραφειοκρατία. Σαφώς και υπήρχαν αυτά τα προβλήματα και σαφώς είχαν γίνει σημαντικές θεσμικές τομές στο παρελθόν. Αναγνωρίστηκε, νομίζω, απ' όλους τους ομιλήσαντες, ότι ο θεσμός του ΑΣΕΠ, που συστήθηκε το 1994 επί πρωθυπουργίας Ανδρέα Παπανδρέου και υπουργίας Αναστασίου Πεπονή, ήταν ίσως μια από τις μεγαλύτερες τομές σε ένα κράτος μεταπολεμικό, το οποίο έχει οικοδομηθεί εν πολλοίς, με συγκεκριμένα πολιτικά χαρακτηριστικά, αλλά και με πελατειακές σχέσεις. Ήταν ένας πρώτος θεσμός αξιοκρατίας. Μεταξύ άλλων θα αναφερθώ στα ΚΕΠ, στον Συνήγορο του Πολίτη και την «Διαύγεια».

Δηλαδή, σταδιακά, και εδώ εγώ δεν θέλω να κάνω μικροπολιτική, πιστεύω ότι κάθε κυβέρνηση που πέρασε έβαλε ένα λιθαράκι στο να εκσυγχρονιστεί και να αναπτυχθεί η δημόσια διοίκηση.

H πραγματικότητα, σήμερα, είναι ότι η Δημόσια Διοίκηση είναι γερασμένη, ο μέσος όρος ηλικίας των δημοσίων υπαλλήλων είναι 55 έτη, ακριβώς γιατί δεν γινόντουσαν προσλήψεις. Υπάρχει ανάγκη ψηφιακού μετασχηματισμού και αναβάθμισης και αυτό δεν μπορεί να συντελεστεί αν δεν μπει νέο αίμα και άνθρωποι που να μπορούν να υποστηρίξουν αυτές τις ανάγκες. Σε κάθε περίπτωση, και εδώ θέλω να απευθυνθώ και στον κ. Γεωργαντά, τον Εισηγητή της Νέας Δημοκρατίας, εμείς δεν αναφερόμαστε σε μεγάλο κράτος, αλλά μιλάμε για το αναγκαίο κράτος, που χρειάζεται μια σύγχρονη δημοκρατική ευρωπαϊκή χώρα. Αυτό δεν σημαίνει ότι οι προσλήψεις θα είναι αυτοσκοπός. Αντίθετα, θα ξεκινήσουμε από την καταγραφή των αναγκών και τη στρατηγική που χρειάζεται η χώρα και στη βάση αυτή θα κριθεί ποιες και ποιου τύπου προσλήψεις χρειαζόμαστε.

Θα αποσαφηνίσω μια σειρά ζητήματα που ενδεχομένως έχει γίνει παρανόηση για να μη φανεί ότι υπάρχει κάποιου είδους δεύτερη σκέψη ή σκοπιμότητα γύρω από αυτά. Σε κάθε περίπτωση, επίσης, να ξεκαθαρίσω ότι το «ένα προς ένα», που ισχύει από 1.1.2019, με απόλυτη, όπως γνωρίζετε, συμφωνία και των θεσμών, γιατί κατοχυρώθηκε στην τελευταία φάση των μνημονίων και δηλώνει την κανονικότητα στην οποία έχουμε εισέλθει πλέον στη χώρα, δε σημαίνει διόγκωση της δημόσιας διοίκησης. Σημαίνει ότι εισερχόμαστε πλέον από φέτος στο σημείο που σταματάει η συρρίκνωση. Γιατί, το «ένα προς ένα» σημαίνει πολύ απλά, ότι ένας φεύγει, ένας έρχεται ανάλογα με τις προτεραιότητες που τίθενται. Βέβαια, έχει και δημοσιονομικό κέρδος, καθώς ο ένας που φεύγει, φεύγει σε μεγαλύτερη ηλικία και βαθμολογική εξέλιξη και είναι λογικό, οι νεότεροι που μπαίνουν, να μπαίνουν σε χαμηλότερη κλίμακα. Αυτά λοιπόν να αποσαφηνίσουμε, ότι δεν παραβιάζεται ούτε το δημοσιονομικό πλαίσιο, αντίθετα, δρούμε με βάση τις ανάγκες.

Θα έλεγα, λοιπόν, ότι τρεις είναι οι μεγάλοι στόχοι που εξυπηρετεί αυτό το σχέδιο νόμου. Ο πρώτος στόχος είναι η επιτάχυνση και η ολοκλήρωση των μεγάλων θεσμικών αλλαγών που έχουν ήδη δρομολογηθεί από το 2016 και μετά. Εδώ θέλω να σταθώ. Είναι φυσικό κάθε θεσμική αλλαγή να θέλει χρόνο ωρίμανσης και βέβαια, εμείς πρώτοι δηλώνουμε, ότι αξιολογούμε οι ίδιοι τις πολιτικές που εφαρμόζονται για να τις βελτιώνουμε, να τις επεκτείνουμε και να δίνουμε την προοπτική τους. Όμως, δεν είναι αλήθεια ότι δεν υλοποιούνται αυτές οι πολιτικές. Υλοποιούνται και μάλιστα θα αναφέρω χαρακτηριστικά, και θα έχουμε την ευκαιρία και στην κατ’ άρθρο συζήτηση, δεν θέλω υπεισέλθω τώρα σε όλες τις λεπτομέρειες, αλλά θα αναφέρω χαρακτηριστικά.

Πρώτα απ’ όλα, πρέπει να σας πω ότι, όσον αφορά τις κρίσεις των γενικών διευθυντών των υπουργείων, έχουν ήδη ολοκληρωθεί, γιατί γίνονται με βάση τον νέο νόμο, δηλαδή, το θεσμικό πλαίσιο του 2016. Να υπενθυμίσω ότι τα τελευταία 10 χρόνια δεν υπήρξαν δημοκρατικά συγκροτημένες κρίσεις δημοσίου. Η Κυβέρνηση του ΣΥΡΙΖΑ, μετά το 2015, λειτούργησε επί 3 χρόνια απρόσκοπτα, οφείλω να πω, με τους κατά διορισμό γενικούς διευθυντές του Δεκεμβρίου του 2014. Άρα, δεν υπήρξε ούτε διωγμός, ούτε κομματικοποίηση, αντιθέτως πολλοί από αυτούς τους Γενικούς Διευθυντές, αξιοκρατικά, επιβεβαιώθηκαν. Εδώ θα ήθελα να είμαι και σαφής επειδή πολλά λέγονται, ότι στο Υπουργείο μου ούτε ξέρω τι πολιτικά φρονήματα έχει ο οποιοσδήποτε Γενικός Διευθυντής ή Διευθυντής, για τον οποίο τώρα έχουν ολοκληρωθεί οι κρίσεις και δεν με αφορά. Νομίζω ότι τον κάθε πολιτικό προϊστάμενο τον αφορά να είναι έντιμοι και σωστοί δημόσιοι λειτουργοί για το δημόσιο συμφέρον και για την εξυπηρέτηση του πολίτη.

Όσον αφορά τα περιγράμματα θέσεων και τα οργανογράμματα, κ. Γεωργαντά, να σας πω ότι δεν έχει ανασταλεί η προσπάθεια περί ψηφιακών οργανογραμμάτων, απλώς, προκειμένου να λειτουργήσει η κινητικότητα που, κατά τη γνώμη μου, είναι από τις μεγάλες τομές που έχουμε κατακτήσει, γιατί, όπως ήταν τομή το ΑΣΕΠ για την πρόσληψη και την αξιοκρατία, μία μεγάλη πληγή διαχρονική στο ελληνικό δημόσιο ήταν οι μετατάξεις και οι αποσπάσεις είτε γιατί γινόντουσαν κατά το δοκούν και αποσπασματικά, είτε ας μην κρυβόμαστε, ήταν βάσει του ποιος ήταν Υπουργός και επέμενε και ποιοι υπάλληλοι είχαν περισσότερες δυνατότητες να διεκδικήσουν κάτι τέτοιο, το οποίο δεν γινόταν ούτε πάντα βάσει των προσόντων, ούτε βάσει των αναγκών.

Η κινητικότητα είναι μια μεγάλη τομή γιατί μπορεί και συνδυάζει δυο μεγάλα θέματα. Τις επιθυμίες των δημοσίων λειτουργών που θέλουν να υπηρετήσουν, γιατί κακά τα ψέματα, υπάρχει το ένα θέμα, ο δημόσιος υπάλληλος να θέλει υπηρετήσει εκεί που μπορεί να αποδώσει, μπορεί να έχει και οικογενειακά ζητήματα και επίσης, ποιες είναι οι ανάγκες της υπηρεσίας. Γι’ αυτό και η κινητικότητα πλέον λειτουργεί με οργανωμένο θεσμικό τρόπο, βάσει της Επιτροπής Κινητικότητας που προεδρεύει Αντιπρόεδρος του ΑΣΕΠ. Επίσης, συντελείται κάθε χρόνο, σε δύο κύκλους, ανάλογα με τα αιτήματα των Φορέων και στη συνέχεια, με βάση τα αιτήματα των δημοσίων υπαλλήλων, γίνεται η μετάταξη ή η απόσπαση.

Επειδή, στην αρχή, δεν είχαν προλάβει όλοι οι φορείς να έχουν ψηφιακά Οργανογράμματα –και θα επανέλθω μετά, όταν θα φθάσω στη νέα δομή που προτείνουμε για το Υπουργείο και τις ανάγκες στήριξης της δημόσιας διοίκησης στον εκσυγχρονισμό της- τότε, είχε ειπωθεί πως με βάση Οργανογράμματα θα λειτουργεί η κινητικότητα. Απλώς, μέχρις ότου υπάρξουν ψηφιακά Οργανογράμματα σε όλες τις υπηρεσίες, για να μη βγουν εκτός κινητικότητας, θα μπορούν να λαμβάνουν μέρος και με το Οργανόγραμμα που είχαν την ώρα εφαρμογής του νόμου.

Άρα, δεν υπήρξε αναστολή.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Νέας Δημοκρατίας):** Δεν το λέει ο νόμος αυτό.

**ΜΑΡΙΑ ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Όχι, έτσι λειτουργεί.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Νέας Δημοκρατίας):** Έτσι λειτουργεί, αλλά δεν το λέει ο νόμος. Η εγκύκλιός σας, πριν από λίγες μέρες, διαπιστώνει απλώς το πρόβλημα. Αυτή τη στιγμή, έχουν ενταχθεί στο σύστημα κινητικότητας φορείς που δεν έχουν ούτε Περιγράμματα Θέσεων, ούτε Οργανογράμματα, όπως προβλέπει ο νόμος σας.

**ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Όχι, δεν με καταλάβατε. Να το αποσαφηνίσω. Ψηφιακά Οργανογράμματα δεν έχουν όλοι.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Νέας Δημοκρατίας):** Ψηφιακά Περιγράμματα Θέσεων λέει ο νόμος.

**ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Έχουν ψηφιακά Οργανογράμματα, να είμαστε σαφείς, αλλά δεν έχουν όλα πλήρως αναρτηθεί.

Σε κάθε περίπτωση, δεν υφίσταται λειτουργία της κινητικότητας χωρίς βάση Οργανογραμμάτων και Περιγραμμάτων Θέσεως.

Τώρα, από κει και πέρα, θέλω, επίσης, να αναφέρω – γιατί πρόκειται για ένα μεγάλο ερώτημα για όλες αυτές τις αλλαγές - ώστε να υπεισέλθω και στα ειδικότερα θέματα. Θα έχουμε, φυσικά, και την ευκαιρία κατά τη διάρκεια της επεξεργασίας των άρθρων να είμαστε και πιο λεπτομερείς.

Γιατί, σε αυτή τη φάση, εισερχόμαστε σε έναν πολυετή προγραμματισμό προσλήψεων. Διότι, αν ο πρώτος στόχος είναι η συνέχεια και η ολοκλήρωση των θεσμικών αλλαγών, υπάρχουν ακόμα άλλοι δύο σημαντικοί στόχοι.

Ο πρώτος στόχος από αυτούς είναι η δημόσια διοίκηση να λειτουργεί με βάση το συνολικό στρατηγικό σχεδιασμό, όπως τώρα έχει παρουσιαστεί από την Κυβέρνηση, τον Μάιο, για τη μετά μνημονίου εποχή και υλοποιείται όσον αφορά, στη θεσμική, παραγωγική και κοινωνική ανασυγκρότηση της χώρας. Όπως, επίσης, να λειτουργεί η δημόσια διοίκηση και με βάση το πολυετές δημοσιονομικό πλαίσιο και τη δημοσιονομική στρατηγική της χώρας. Αυτά είναι αλληλένδετα θέματα και είναι ζητήματα, αυτονόητα σε κάθε ευρωπαϊκή διοίκηση.

Επιπλέον, ένα άλλο στοιχείο που έχει ιδιαίτερη σημασία και θα αναφερθώ σε αυτό στη συνέχεια, είναι ότι, σε αυτήν την περίοδο που διανύουμε, στη μετά μνημόνιο εποχή, η χώρα μας ανακτά σταδιακά την κυριαρχία της. Αυτό σημαίνει ότι ανακτά και τις επιλογές της και ανακτά και τη δυνατότητα να χαράσσει τη δική της πολιτική -φυσικά και στη δημόσια διοίκηση. Και αυτό έχει ιδιαίτερη σημασία όταν θα τοποθετηθώ πιο αναλυτικά, στη συνέχεια, για το Παρατηρητήριο Δημόσιας Διοίκησης.

Όταν λέμε, λοιπόν, πολυετή στρατηγικό Προγραμματισμό Προσλήψεων - και μπαίνω στο Πρώτο μεγάλο Κεφάλαιο- τι εννοούμε. Θα ήθελα να σας διαβάσω καταρχάς ένα απόσπασμα, το οποίο επαναλαμβάνεται πάρα πολλά χρόνια στις εκθέσεις του Α.Σ.Ε.Π. και σας το λέω με εισαγωγικά. Όπως αναφέρεται ρητά, «Τα αιτήματα Φορέων για την έναρξη διαδικασιών προσλήψεων» - «περιέρχονται στο ΑΣΕΠ αποσπασματικά και με τυχαία σειρά. Εν τέλει η σειρά με την οποία αποστέλλονται οι προκηρύξεις πρόσληψης στο Εθνικό Τυπογραφείο για να αρχίσουν οι διαδικασίες πρόσληψης, εξαρτάται όχι από κάποιον προγραμματισμό, αλλά από τυχαίους παράγοντες. Είναι η ανάγκη, αφού ολοκληρωθεί από την Εκτελεστική Εξουσία ο καταρχήν προγραμματισμός των προσλήψεων της επόμενης χρονιάς, να υπάρχει συνεργασία με το ΑΣΕΠ, με σκοπό να καταρτίζονται ρεαλιστικά και ιεραρχημένα χρονοδιαγράμματα προσλήψεων για το επόμενο έτος ή ιδανικά μέχρι το τέλος του Σεπτεμβρίου κάθε έτους.». Αυτό, πρέπει να σας πω, ήταν πάγιο αίτημα σε όλες τις εκθέσεις του ΑΣΕΠ, όλα τα προηγούμενα χρόνια.

Και επειδή διανύουμε μια χρονιά με εκλογικές αναμετρήσεις, το 2019, εγώ θέλω να είμαι σαφής και για άρση κάθε αμφισβήτησης ή καχυποψίας. Το νομοσχέδιο προβλέπει δύο προγραμματισμούς: Τον πολυετή –και θα σταθώ σε αυτό γιατί καταλαβαίνω ότι έχει γίνει μια παρανόηση, κύριε Πρόεδρε- και τον ετήσιο.

Ο ετήσιος προγραμματισμός είναι ο δεσμευτικός. Θα αποσαφηνίσω κάτι που νομίζω ότι θα καλύψω και τον κ. Γεωργαντά. Ο πολυετής είναι πολυετής, με την ευρύτερη έννοια ενδεικτικός, ο οποίος τι κάνει; Αυτό που λέει και το ΑΣΕΠ και όλη η ευρωπαϊκή διοίκηση λειτουργεί με αυτό τον τρόπο.

Πρώτα απ' όλα, απευθύνεται στους φορείς και τους προτρέπει μια στρατηγική ανάλυση αναγκών, δεν αφορά τόσο τις προσλήψεις ο πολυετής σχεδιασμός, αλλά αφορά την πολυετή αναγνώριση και αποτύπωση των αναγκών. Είναι αυτό που εσείς οι ίδιοι και πολλοί από τους Εισηγητές είπαν, ότι με βάση ποιες ανάγκες, κάνετε εσείς τον προγραμματισμό σας;

Άρα, καλούμε, για πρώτη φορά, κάθε Υπουργείο, κάθε φορέα του δημοσίου, να καταγράψει τις ανάγκες. Στο πλαίσιο του μεσοπρόθεσμου και μέσα στο πλαίσιο που θέτει το δημοσιονομικό μεσοπρόθεσμο χρονικά και όσον αφορά τις δημοσιονομικές δυνατότητες, το κάθε Υπουργείο, ο κάθε φορέας να εκτιμήσει τις ανάγκες του σε μια προοπτική χρόνου. Όχι για να δεσμεύσει την εκτελεστική εξουσία, αλλά για να μπορεί η εκτελεστική εξουσία να έρθει και να σχεδιάσει.

Άρα, λοιπόν, ο πολυετής προγραμματισμός για να είμαστε σαφής, γιατί το είδα και στο τύπο και χαίρομαι γιατί γι' αυτό γίνεται η διαδικασία στη βουλή για να τα αποσαφηνίσουμε όλα αυτά, δεν δεσμεύει καμία μελλοντική κυβέρνηση. Απλώς, συγκεντρώνει όλες αυτές τις διαπιστώσεις, τις καταγράφει, τις ενοποιεί, τις αποστέλλει, πρόκειται για μια από τις νομοτεχνικές αλλαγές, που σας μοιράσαμε σήμερα στο Γενικό Λογιστήριο, προκειμένου και το Γενικό Λογιστήριο να τις λαμβάνει υπόψη όσον αφορά το μεσοπρόθεσμο. Δηλαδή, εδώ έχουμε μια αλληλένδετη διαδικασία να κρίνει το μεσοπρόθεσμο το οποίο να κρίνει, πόσοι χρειάζονται στην υγεία ή πόσοι στη παιδεία, χωρίς να υπάρχει μια αντίστοιχη προβολή των αναγκών που υπάρχουν.

Θεωρώ, βέβαια, ότι τώρα που μπαίνουμε και στον Κανόνα «ένα προς ένα» σταδιακά θα αποκλιμακωθεί και αυτή η ανάγκη, γιατί τώρα υπάρχει και μια συσσώρευση αναγκών μετά από δέκα χρόνια κρίσης. Αυτό, στη συνέχεια, θα ομαλοποιηθεί, σε συνδυασμό και με ανατροφοδότηση με το συνολικό στρατηγικό αναπτυξιακό και κοινωνικό σχεδιασμό της χώρας.

Άρα, τρεις είναι οι πυλώνες στρατηγικού σχεδιασμού της χώρας, οι ανάγκες του δημόσιου όπως καταγράφονται, το δημοσιονομικό πλαίσιο και η στρατηγική της χώρας. Αυτό επιχειρούμε και εκεί θα είναι καθοριστική και η λειτουργία του Παρατηρητηρίου στο οποίο θα επανέλθω.

Αυτό που είναι δεσμευτικό, και εδώ, κ. Γεωργαντά, θα δώσω μια λύση, άμεσα, για να προς άρση κάθε αμφιβολία σκοπιμότητας, είναι ο ετήσιος προγραμματισμός προσλήψεων. Ο ετήσιος προγραμματισμός γιατί γίνεται; Γίνεται για να συνδεθεί με τη διαδικασία του προϋπολογισμού, όπως λειτουργούν όλα τα κράτη της ευρωζώνης. Γιατί δεν γίνεται σχεδιασμός προσλήψεων, αν δε συνδεθεί με τις δυνατότητες που έχει ο ετήσιος προϋπολογισμός για την επόμενη χρονιά.

Γι' αυτό λέμε ότι τον Σεπτέμβριο που καταρτίζεται το προσχέδιο και στέλνουν οι φορείς τις ανάγκες για δημοσιονομικά θέματα και προϋπολογισμό, να συλλέγονται και οι ανάγκες πλέον και για τακτικό αλλά και για εποχικό προσωπικό, που πρέπει να σας πω, ίσως δεν εντοπίστηκε επειδή, είναι και μεγάλο νομοσχέδιο, το καταλαβαίνω. Κάποιος είπε κιόλας ότι είχαμε και δύο χρόνια να φέρουμε νομοσχέδιο από το Υπουργείο, άρα, έχει πολλά θέματα. Για το εποχικό προσωπικό επειδή, δεν λειτουργούσε με αυτόν τον προγραμματισμό, Ιούλιο μήνα δεν υπήρχαν εποχικοί πυροσβέστες ή αρχαιοφύλακες πλέον π.χ. ενώ αυτές είναι εποχικές, όχι έκτακτες ανάγκες. Δηλαδή, ξέρουμε περίπου πόσους χρειαζόμαστε κάθε καλοκαίρι ή κάποιες ειδικές εποχές του χρόνου.

Συνεπώς, μαζί με το δημοσιονομικό πλαίσιο που στέλνουν τα Υπουργεία, θα στέλνεται στο Υπουργείο Διοικητικής Ανασυγκρότησης, έχοντας μαζέψει τις προσλήψεις για την επόμενη χρονιά και τέλη Οκτωβρίου να ορίζεται ο προγραμματισμός της επόμενης χρονιάς. Αυτός θα είναι ο δεσμευτικός προγραμματισμός, προκειμένου, να κατατίθεται με την ψήφιση του προϋπολογισμού στη Βουλή και μετά αμελλητί να πηγαίνει στο ΑΣΕΠ, για το αίτημα του να κάνει τον ετήσιο προγραμματισμό, που θα είναι κρίσιμο θέμα και να μη γίνεται εκ των ενόντων και χωρίς προτεραιοποίηση.

Επειδή, δεν υπάρχει καμία σκοπιμότητα, λόγω του ότι τον Οκτώβριο σύμφωνα με το συνταγματικό χρόνο θα διεξαχθούν οι εκλογές, αν θέλετε εγώ είμαι έτοιμη να πω, ότι για την πρώτη εφαρμογή να δημιουργηθεί μια μεταβατική διάταξη, ούτως ώστε, ειδικά για την πρώτη εφαρμογή, να συλλεχθούν κατ’ αρχήν οι ανάγκες το Σεπτέμβριο, από όλα τα Υπουργεία αλλά ο ετήσιος προγραμματισμός του 2020 να γίνει τέλη Νοεμβρίου. Θα σας πω για τον διετή προγραμματισμό. Θα απαντήσω σε ένα προς ένα. Δώστε μου τη δυνατότητα, γιατί πιστεύω ότι με τον διάλογο θα αποσαφηνιστούν όλα. Γιατί, πολλά πράγματα, όπως είναι αποτυπωμένα, μπορεί να υπάρχει παρανόηση.

Άρα, λοιπόν, να είμαστε σαφείς. Ο δεσμευτικός προγραμματισμός είναι ο ετήσιος. Ο άλλος είναι στρατηγικός και εξήγησα πώς. Λέμε, λοιπόν, ότι ο προγραμματισμός των προσλήψεων του 2020, υπό κανονικές συνθήκες, πρέπει να συμβαδίζει με τον τακτικό προϋπολογισμό. Ωστόσο, αντί να συνάσσεται τον Οκτώβριο, με τον τακτικό προϋπολογισμό που κατατίθεται στην Βουλή και στην Ευρωζώνη με τις διαδικασίες της ευρωζώνης, προς άρση κάθε αμφισβήτησης επειδή, οι εκλογές θα γίνουν Οκτώβριο, για την πρώτη εφαρμογή του ετήσιου προγραμματισμού του 2020 - με βάσει τα αιτήματα του 2019 που βρίσκονται σε εξέλιξη. Εμείς μιλάμε πλέον για το μέλλον- Ο προγραμματισμός να γίνει τέλη Νοεμβρίου, προκειμένου, όποια κυβέρνηση, με την εντολή του ελληνικού λαού, αναλάβει και ο υπουργός που θα αναλάβει το Υπουργείο Διοικητικής Ανασυγκρότησης, να καταθέσει τον ετήσιο προγραμματισμό του 2020 και να εγκαινιάσει ένα θεσμικό πλαίσιο, που εγώ πιστεύω ότι δεν έχει λόγο κανένα κόμμα, αυτή τη στιγμή να μην συμφωνήσει και να αμφισβητήσει, ότι έρχεται να βοηθήσει τον προγραμματισμό, με πλήρη διαφάνεια και για να διευκολύνουμε το ΑΣΕΠ.

Τώρα, πάνω στα θέματα του ΑΣΕΠ. Το ΑΣΕΠ αυτή τη στιγμή, κυρίες και κύριοι βουλευτές, πιστεύω ότι, ενώ ταυτόχρονα έχει την καταξίωση, το κύρος και την εκτίμηση του ελληνικού λαού, είναι από τους θεσμούς που ποτέ δεν αμφισβητήθηκε, έχει ένα τεράστιο πρόβλημα λειτουργίας, για πάρα πολλούς λόγους.

Πρώτα απ' όλα, γιατί δεν έχει επαρκές προσωπικό. Υπέστη και αυτό τη μείωση που έχει υποστεί όλη η δημόσια διοίκηση. Έχει έναν τεράστιο όγκο εργασίας, με πολύ μεγάλες καθυστερήσεις. Πρέπει να σας πω, ότι είναι από τους φορείς που, κυριολεκτικά, δουλεύουν Σάββατο και Κυριακή οι εργαζόμενοι. Και γι' αυτό το λόγο καταρτίστηκε η διάταξη περί υπερωριών, που πρόκειται για μια εξαίρεση που μας έδωσε το Γενικό Λογιστήριο του Κράτους και γι' αυτό, όπως είδατε έχει και διετή χρόνο. Δεν είναι μια εξαίρεση εσαεί, είναι ακριβώς για αυτά τα δύο χρόνια, που πρέπει να αντιμετωπιστεί αυτός ο φόρτος εργασίας που έχει συσσωρευτεί και με την ελπίδα βέβαια, ότι σε δύο χρόνια οι δημοσιονομικές συνθήκες, συνολικά, στη χώρα μας θα είναι τέτοιες, που και το μισθολόγιο των δημοσίων υπαλλήλων θα έχει συνολικά ομαλοποιηθεί.

Επίσης, η ιδιαιτερότητα του ΑΣΕΠ, πέραν της επιλογής προσωπικού, είναι οι μεγάλες καθυστερήσεις. Να φανταστείτε ότι ακόμα δεν έχουν ολοκληρωθεί οι προκηρύξεις του 2016. Δηλαδή, πρόκειται για μια τεράστια καθυστέρηση που είναι εις βάρος και της δημόσιας διοίκησης που έχει ανάγκη αλλά και των ίδιων των υποψηφίων, οι οποίοι δεν μπορούν να προγραμματίσουν τις επιλογές της ζωής τους. Έχει όμως επιφορτιστεί, λόγω του κύρους του και με επιπλέον αρμοδιότητες. Δηλαδή, όπως θα ξέρετε, με τους νόμους του 2016 προκειμένου, να υπάρχει το στοιχείο της αξιοπιστίας, το ΑΣΕΠ έχει υπό την αιγίδα του το ΕΣΕΔ, όσον αφορά την επιλογή των διοικητικών γραμματέων που είναι επιπλέον φόρτος δουλειάς, αλλά και τις κρίσεις των προϊσταμένων, τις κρίσεις των γενικών διευθυντών και των διευθυντών, και ακολουθεί και ο ευρύτερος δημόσιος τομέας. Ένας επιπλέον φόρτος.

Όλα αυτά, λοιπόν, όταν ανέλαβα το Υπουργείο, πραγματικά, βρήκα το ΑΣΕΠ σε έκκληση αγωνίας, ότι έπρεπε να στηριχθεί ο θεσμός πολλαπλά. Πρώτα απ' όλα, να στηριχτεί σε επίπεδο προσωπικού και γι' αυτό προβαίνουμε σε μια παρέκκλιση από την κινητικότητα για να πάρει με αποσπάσεις το επιπλέον προσωπικό που χρειάζεται.

Έπρεπε να υπάρξει μια απλοποίηση των ιδίων των διαδικασιών του ΑΣΕΠ στις προκηρύξεις, αυτό φυσικά αφορά το μέλλον, αλλά νομίζουμε ότι θα δώσει μια πολύ μεγάλη χρονική ώθηση στις διαδικασίες του ΑΣΕΠ, χωρίς σε καμία περίπτωση να παρακάμπτεται η αναγκαία τυπικότητα και αξιοπιστία των διαδικασιών.

Και να γίνω πιο σαφής. Θα αναφέρω ενδεικτικά τους τίτλους για να μην καθυστερώ, να μην αδικήσω το υπόλοιπο νομοσχέδιο, αλλά στην κατ’ άρθρο συζήτηση θα έχουμε τη δυνατότητα να κάνουμε μια πιο λεπτομερή ανάλυση.

Άρα, λοιπόν, δίνουμε τις δυνατότητες, σε πλήρη συμφωνία με το ΑΣΕΠ, έχοντας κάνει διαβούλευση –θα μας τα πει και ο Πρόεδρος- όταν έρθει. Πρώτα απ' όλα θα έχει τη δυνατότητα να ενοποιεί προκηρύξεις, όταν πρόκειται και για συναφή θέματα, π.χ. προκηρύξεις για μηχανικούς, που ζητούν περισσότεροι φορείς, αντί να γίνουν πολλαπλές προκηρύξεις να ενοποιείται. Αυτό είναι ένα παράδειγμα.

Επιπλέον, να υπάρχει δυνατότητα επιτάχυνσης όσον αφορά τα πιστοποιητικά. Εδώ θα ήθελα να είμαι σαφής, επειδή ειπώθηκε, ότι γίνεται μια διαδικασία σαν την 3Κ, νομίζω, ότι το έθεσε ο κ. Καρράς. Πρώτα απ' όλα είναι αλήθεια, ότι σε πάρα πολλές περιπτώσεις, ειδικά όταν έχουμε προκηρύξεις με χαμηλότερα προσόντα, υπάρχουν προβλήματα πιστοποιητικών. Δεν θα πω, ότι γίνεται πάντα με σκοπιμότητα, αλλά πολλές φορές και από άγνοια. Δηλαδή, το πώς κατατίθεται τα πιστοποιητικά.

Δυστυχώς, όμως, υπάρχει και σκοπιμότητα μέσα στην αγωνία της εύρεσης εργασίας, και κόσμος καταθέτει πιστοποιητικά, τα οποία δεν είναι έγκυρα, ή είναι πλαστά.

Σε καμία περίπτωση δεν θα αναρτηθούν πίνακες χωρίς να ελεγχθούν τα πιστοποιητικά. Τι αλλάζουμε, να το πω έτσι παραστατικά. Κατά μέσο όρο, για κάθε θέση του δημοσίου που προκηρύσσεται, έχουμε 25 - 40 αιτήσεις, φανταστείτε τότε την 3Κ με 8.500 θέσεις και πολλαπλασιάστε το αυτό, τι σήμαινε για έλεγχο δικαιολογητικών.

Αυτό βυθίζει τις υπηρεσίες του ΑΣΕΠ, δηλαδή, για κάθε προκήρυξη σταματούν να ασχολούνται με τις υπόλοιπες, ενώ πρέπει να λειτουργούν παράλληλα κάποιες σημαντικές προκηρύξεις. Γιατί, όταν χρειάζεσαι 4 με 5 μήνες για να ελέγξεις μόνο το δικαιολογητικά χιλιάδων υποψηφίων, καθυστερεί -καταλαβαίνετε- η επεξεργασία και τα αποτελέσματα.

Εδώ, αντιστρέφουμε και λέμε το εξής, κάτι που βέβαια εφαρμόζεται, όχι φυσικά στους γραπτούς διαγωνισμούς ή όπου υπάρχουν ειδικές διαδικασίες, αλλά εκεί που με βάση την μοριοδότηση γίνεται η κατάταξη των αποτελεσμάτων. Εκεί, λοιπόν, το αντιστρέφουμε και λέμε, ότι όταν υπάρχουν τέτοιες προκηρύξεις -που είναι και περισσότερες, η πλειονότητα των προκηρύξεων- ο ενδιαφερόμενος υποβάλλει το αίτημά του και αναφέρει τα προσόντα που έχει βάσει της προκήρυξης.

Καταρχήν, γίνεται η πρώτη μοριοδότηση –τη λέω πρώτη, καταρχήν μοριοδότηση- βάσει των προσόντων που έχουν δηλωθεί και διαμορφώνεται ένας πρώτος πίνακας κατάταξης με όλους τους υποψηφίους.

Στη συνέχεια, τι γίνεται; Ας πούμε ένα παράδειγμα για να είμαστε σαφείς. Έχουμε μια προκήρυξη 100 θέσεων. Το ΑΣΕΠ έρχεται και λαμβάνει τους πρώτους 100 της καταρχήν κατάταξης, συν στο νόμο αναφέρονται επιπλέον 50 επιλαχόντων, προκειμένου, εάν υπάρχουν προβλήματα σε κάποια πιστοποιητικά να μπορούν να συμπληρωθούν. Το ΑΣΕΠ μας προτείνει, να το διπλασιάσουμε κιόλας. Αυτό είναι κάτι που το συζητάμε, δηλαδή 100 συν 100 στο παράδειγμα -θα μας τα πει ο κ. Καραβοκύρης- και πλέον μόνο στους 150 ελέγχει τα πιστοποιητικά.

Πρώτα, κατατίθενται τα πιστοποιητικά και, στη συνέχεια, το ΑΣΕΠ τα εξετάζει. Δεν αναρτώνται, δηλαδή, οι προσωρινοί πίνακες χωρίς να έχουν κατατεθεί τα πιστοποιητικά. Άρα, πριν αναρτηθούν οι προσωρινοί πίνακες, καλούνται οι 150 ή 200 πρώτοι στην κατάταξη να φέρουν τα πιστοποιητικά τους και αν εκεί υπάρχει πρόβλημα πλαστών ή μη τυπικών προσόντων, καλούνται κατά ομάδες οι επόμενοι στην κατάταξη.

Αυτό πρέπει να σας πω ότι θα δώσει 4 μήνες ανάσα στο ΑΣΕΠ. Σε κάθε περίπτωση, τη στιγμή που θα αναρτηθούν οι προσωρινοί πίνακες, θα είναι με ελεγμένα πιστοποιητικά. Άρα, κατανοούμε τον έλεγχο των πιστοποιητικών, και προβαίνουμε σε μια απλοποίηση και μια επιτάχυνση της διαδικασίας ελέγχου τους. Αυτό, λοιπόν, είναι μια μεγάλη τομή.

Αναφορικά με τις διετείς προκηρύξεις, οι προκηρύξεις αυτές είναι σε διάφορες κατηγορίες, στις οποίες ο προγραμματισμός είναι σαφής ότι χρειάζεται. Δηλαδή, συγκεκριμένα όπως στο χώρο της παιδείας και της υγείας. Είναι δεδομένες οι ανάγκες για ιατρικό προσωπικό. Να πω χαρακτηριστικά, επειδή το ΕΣΥ έκλεισε τα 35 του χρόνια από την ίδρυση του το 1982 - 1983 συνταξιοδοτούνται 3000 γιατροί μέχρι το 2020. Εδώ, δεν έρχεται να δεσμευτεί κανείς. Εδώ, αποσαφηνίζουμε ότι δεν είναι δυνατό να προκηρυχθούν θέσεις για όλους τους γιατρούς μαζί ή όλους τους καθηγητές μαζί, γιατί δεν μας το επιτρέπει το δημοσιονομικό πλαίσιο και όχι φυσικά άνω της διετίας και μιλάμε για αυτές, τις συγκεκριμένες περιπτώσεις, που υπάρχει η σαφής δυνατότητα προγραμματισμού.

Αναφερόμαστε σε αυτές τις συγκεκριμένες περιπτώσεις που υπάρχει σαφής δυνατότητα προγραμματισμού, και όχι φυσικά άνω της διετίας. Πρέπει να υπάρχει δυνατότητα για μία διετή προκήρυξη, ώστε να μην γίνουν δύο προκηρύξεις, μια το 2019, μια το 2020, μια το 2021, μια το 2022 και όπου η πρόσληψη θα γίνεται το 2019 γι’ αυτό τον αριθμό που μπορεί να υπάρχει η δυνατότητα το 2019 και για την άλλη το 2020. Θεωρώ, λοιπόν, ότι αυτό δεν έρχεται να δεσμεύσει καμία κυβέρνηση μελλοντική. Αφορά σε ειδικές κατηγορίες, που ανέφερα κιόλας και τους χώρους που κυρίως καλείται να καλύψει, το νοσηλευτικό προσωπικό - το ιατρικό προσωπικό έχει τη δική του διαδικασία - τους καθηγητές, και άλλες κατηγορίες που είναι δυνατός ο διετής προγραμματισμός.

Όσον αφορά στο θέμα των λειτουργιών του ΑΣΕΠ. Ένα μεγάλο πρόβλημα που έχει διαμορφωθεί όλα αυτά τα χρόνια είναι ότι κάποια στιγμή τα τμήματα του ΑΣΕΠ μεταξύ τους έβγαζαν διαφορετικές αποφάσεις. Το ΑΣΕΠ είναι διοικητική αρχή, δεν είναι δικαστήριο που κάθε τμήμα να δημοσιεύει διαφορετική απόφαση, γιατί εάν για την ίδια προκήρυξη το ένα τμήμα λέει «α» και το δεύτερο τμήμα λέει «β» δημιουργείται πρόβλημα ισοτιμίας και ισονομίας για τους υποψηφίους. Συνεπώς, με εισήγηση του ΑΣΕΠ – επιμένω στο ΑΣΕΠ γιατί είναι κρίσιμο το ζήτημα - ,πλέον η Ολομέλεια του δίνει την τελική γνώμη που ισχύει και είναι Ανεξάρτητη Αρχή, θα εκφράσει όποια γνώμη θέλει «α» ή «β», αλλά αυτή ισχύει για όλα τα τμήματα.

Πριν κλείσω με το ΑΣΕΠ, να απαντήσω, για να μην υπάρχει παρανόηση, σε αυτό που ανέφερε για το θέμα των αμοιβών ο κ. Καρράς. Κοιτάξτε, το ΑΣΕΠ ήταν συνδεδεμένο προ των μνημονίων, πλήρως, με το Νομικό Συμβούλιο του Κράτους. Καταργήθηκε αυτή η σύνδεση. Εμείς τώρα τι κάνουμε: Κάνουμε μία επαναφορά της σύνδεσης αυτής από το 67 με 68% που είναι σήμερα στο 70%, κάνουμε μια μικρή αύξηση, εδώ πρέπει να τονίσω κάτι και να το αναγνωρίσω. Οι Σύμβουλοι του ΑΣΕΠ, όπου επιπλέον να αναφέρω ότι έχουν θητεία έξι ετών, δεν υπάρχει δηλαδή αυτό που λέτε, κύριε Καρρά, είναι «επί θητεία» που εγκρίνεται από τη Βουλή, άρα δεν υπάρχει το θέμα που είπατε για να «γλυκαθούν».

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Ανανεώνεται όμως!

**ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Με έγκριση της Βουλής, είναι μια θητεία 6 ετών και έχει και ηλικιακό όριο τα 70 έτη. Άρα, είναι δύσκολη η ανανέωση, όπως καταλαβαίνετε, όταν δούμε ηλικιακά ποιοι απαρτίζουν τα Συμβούλια. Αλλά, σε κάθε περίπτωση, έχουμε μια ιδιαιτερότητα με το Συμβούλιο του ΑΣΕΠ. Καταρχάς, είναι πλήρους απασχόλησης και εκεί συμμετέχουν και νεότεροι άνθρωποι οι οποίοι σταματούν την καριέρα τους και γίνονται Σύμβουλοι και είναι εργαζόμενοι πλήρους απασχόλησης οι Σύμβουλοι, δεν πρόκειται δηλαδή για ένα Διοικητικό Συμβούλιο που συνεδριάζει μία φορά το μήνα ή μια φορά στις δέκα ημέρες. Οι Σύμβουλοι του ΑΣΕΠ λειτουργούν, όπως και οι εργαζόμενοι του ΑΣΕΠ. Προεδρεύουν τμημάτων, ελέγχουν όλα τα πιστοποιητικά, πηγαίνουν στα Υπουργεία για τα Συμβούλια Κρίσεων, είναι παντού, ακριβώς, λόγω της αξιοπιστίας και γι' αυτό, επειδή εμείς θέλουμε να στηρίξουμε και τη λειτουργία τους και αναγνωρίζοντας και το φόρτο εργασίας και των Συμβούλων και των εργαζομένων, εισάγουμε και αυτή την παράμετρο.

Τώρα, θα αναφέρω επί τροχάδην άλλα θέματα που δεν τα αδικώ και θα έχουμε την ευκαιρία, στη συζήτηση κατ’ άρθρον, να πούμε περισσότερα.

Όσον αφορά στη νέα «Τομεακή Γραμματεία» που ιδρύουμε στο Υπουργείο Διοικητικής Ανασυγκρότησης, το «Παρατηρητήριο Δημόσιας Διοίκησης» και την «Τεχνική Βοήθεια», θέλω, καταρχάς, να επισημάνω ότι το δικό μας Υπουργείο είναι από τα λίγα υπουργεία που δεν έχει ούτε Υφυπουργό. Έχω την τύχη να έχω ένα καθόλα άξιο Γενικό Γραμματέα που παρίσταται δίπλα μου, αλλά δεν έχουμε Υφυπουργό και καταλαβαίνετε ότι είναι τεράστιο το αντικείμενο της δημόσιας διοίκησης και διαθέτουμε μία μόνο μια Γενική Γραμματεία. Είμαστε από τα υπουργεία που κατά την περίοδο της κρίσης ούτε ζητήθηκε ούτε έγινε πολλαπλασιασμός των φορέων μας και των μονάδων μας, μάλλον το αντίθετο έγινε. Υπάρχει, λοιπόν, μια διαπιστωμένη ανάγκη και το είπατε ο καθένας με δικά σας λόγια. Εγώ θα το συνοψίσω, στο ότι δεν αρκεί να νομοθετούμε και ενδεχομένως σε θεωρητική συζήτηση μπορούμε και να συμφωνήσουμε κατά 80%, πέραν της ιδεολογικής μας προσέγγισης για το ρόλο της δημόσιας διοίκησης. Πρέπει, πρώτον, να παρακολουθούμε την υλοποίηση, οριζόντια. Πρέπει να εξάγουμε επιστημονικά συμπεράσματα επί της υλοποίησης και πάνω απ' όλα πρέπει να βοηθάμε τους δημόσιους φορείς να εφαρμόζουν τις ρυθμίσεις.

Γιατί, πρέπει να σας πω με ειλικρίνεια ότι πολλά από τα σημαντικά πράγματα που έχουμε θεσμοθετήσει σκοντάφτουν στην αδυναμία των δημόσιων φορέων να τα εφαρμόσουν. Και μην κρίνετε από τα επιτελικά υπουργεία, όπως είναι το Υπουργείο Διοικητικής Ανασυγκρότησης, το Υπουργείο Οικονομικών, το Υπουργείο Εξωτερικών που έχουν, εάν θέλετε, και μία επιτελική δομή ή το Υπουργείο Άμυνας ή το Υπουργείο Προστασίας του Πολίτη. Αναφερόμαστε στον κάθε δήμο της χώρας, στους φορείς, στα νοσοκομεία. Εκεί υπάρχει τεράστιο πρόβλημα διοικητικής στήριξης και μάλιστα, χάρηκα που ο Αγορητής του ΚΚΕ ανέφερε ότι αναγκάστηκε η δημόσια διοίκηση, στο παρελθόν και επί κυβερνήσεως Σαμαρά, και είχε μία τεχνική βοήθεια γαλλική.

Και επί της δική μας διακυβέρνησης, έχουμε επωφελή συνεργασία με την Εxpertise France, στην οποία αναφερθήκατε. Πρόκειται για μία διακρατική συμφωνία, γιατί είναι κρατικός οργανισμός, δεν είναι ιδιωτικός οργανισμός. Αλλά, τώρα, ανακτούμε την κυριαρχία μας. Γιατί, λοιπόν, το ελληνικό κράτος να μην συστήσει έναν θεσμό κύρους, που να μπορεί, πρώτα από όλα, να συλλέγει όλα αυτά τα στοιχεία που τώρα τα συγκεντρώνουν μεν οι υπηρεσίες, αλλά αποσπασματικά. Δηλαδή, λειτουργεί η απογραφή μας, και είναι έγκυρη. Συγκεντρώνουμε τα στοιχεία. Λειτουργούν τα οργανογράμματα και η αντίστοιχη υπηρεσία τα συγκεντρώνει και σε άλλα υπουργεία, άλλες διαδικασίες για την απλούστευση, το ένα, το άλλο. Γιατί όλα αυτά να μη συγκεντρώνονται σε ένα Παρατηρητήριο Δημόσιας Διοίκησης που οφείλω να σας πω ότι αποτελεί και μία από τις συστάσεις του ΟΟΣΑ, αλλά και από τις βέλτιστες πρακτικές για την ευρωπαϊκή διοίκηση όχι μόνο για την Ελλάδα, αλλά συνολικά που σε ευρωπαϊκό επίπεδο και αν σας ενδιαφέρει μπορώ να σας στείλω και όλη τη σχετική ευρωπαϊκή βιβλιογραφία, στο οποίο θα εργάζεται ένα επιστημονικό προσωπικό ειδικευμένο, το οποίο όχι απλώς θα τα συλλέγει, θα τα βάζει σε ένα φάκελο και τελειώσαμε.

Αντίθετα, θα τα συγκεντρώνει, θα τα ομογενοποιεί, θα τροφοδοτεί τον προγραμματισμό των προσλήψεων, θα τα στέλνει στο Υπουργείο Οικονομίας για την συνολική στρατηγική της χώρας, και στο Υπουργείο Οικονομικών για το Μεσοπρόθεσμο και πάνω από όλα θα έχουμε τα δικά μας στοιχεία. Έτσι δεν θα είναι δυνατό ο κάθε διεθνής οργανισμός, κατά το δοκούν και ανάλογα με το πώς τα βλέπει τα πράγματα και να μας κρίνει, εκεί δεν πάτε. Να μας το πουν, δεν έχουμε κανένα πρόβλημα, να μπορούμε κι εμείς να έχουμε έγκυρα στοιχεία. Όχι το κάθε υπουργείο να λέει τα δικά του και να υπάρχει και μία ασάφεια. Και προς άρση κάθε παρεξηγήσεως και θέλω να απευθυνθώ στον κ. Γεωργαντά, γιατί καταλαβαίνω την ευαισθησία του, αναφέρεται ρητά στο νομοσχέδιο ότι γίνεται με αποσπάσεις και μετατάξεις η στελέχωση. Δεν υπάρχει πρόσληψη. Η μόνη δυνατότητα πρόσληψης που έχει, ακριβώς, λόγω της επιστημονικής αναγκαιότητας ανάλυσης είναι πέντε θέσεις ΔΕΠ, ειδικών συμβούλων. Δηλαδή, να μπορούν από το πανεπιστήμιο να έρθουν κάποιοι καθηγητές, κάποιοι λέκτορες.

**ΑΘΑΝΑΣΙΟΣ ΔΑΒΑΚΗΣ:** Για τη Γραμματεία λέτε τώρα;

**ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Μάλιστα, για την Γραμματεία. Θέλω να είμαι σαφής και γι’ αυτό χαίρομαι που το αποσαφηνίζουμε και παίρνω λίγο χρόνο, προκειμένου, να μπορούμε, στην κατ’ άρθρον συζήτηση, να επικεντρωθούμε στα ουσιαστικά θέματα και να μην έχουμε παρανοήσεις. Άρα, ούτε μία πρόσληψη γι’ αυτή τη Γραμματεία και προς Θεού, δεν θα ερχόταν ποτέ το δικό μας Υπουργείο να κάνει κάτι τέτοιο. Εμείς αναφερόμαστε σε μετατάξεις και αποσπάσεις. Δημιουργείται ένας κλάδος εμπειρογνωμόνων, προκειμένου να υπάρχει το κίνητρο να προσέλθουν, χωρίς προσλήψεις όμως εκτός των πέντε θέσεων συμβούλων που τους χρειαζόμαστε. Θέλουμε έναν άνθρωπο να γνωρίζει οικονομικά για τις στατιστικές, θέλουμε έναν άνθρωπο να γνωρίζει τη δημόσια διοίκηση, είναι από ΔΕΠ. Θέσεις ΔΕΠ πανεπιστημίων. Δεν είναι εξωτερικοί ιδιωτικοί σύμβουλοι.

Επίσης, θέλω να σας ενημερώσω για κάτι που ενδεχομένως να το γνωρίζετε και αποτελεί κάτι ακόμα που θα αξιοποιήσουμε με αυτή τη νέα Γραμματεία και είμαι σίγουρη ότι όποια κυβέρνηση στο μέλλον θα την αξιοποιήσει, επίσης. Αυτή την στιγμή, γίνεται μια αλλαγή της χρηματοδότησης από την πλευρά της Ευρωπαϊκής Επιτροπής. Μέχρι σήμερα, γνωρίζετε ότι υπήρχαν τα Διαρθρωτικά Ταμεία και το Ταμείο Συνοχής και ήταν η βάση των χρηματοδοτήσεων. Τώρα, μετά την εμπειρία της κρίσης και επειδή, ακριβώς, πάρα πολλές χώρες μπήκαν σε διαδικασία μνημονίων, είτε τυπικών είτε άτυπων, άτυπη διαδικασία μνημονίων είχε η Ισπανία ή η Ιταλία, δημιουργήθηκε η ανάγκη στήριξης των δημοσίων διοικήσεων και των κρατών για να μπορέσουν να κάνουν αυτές τις αναγκαίες προσαρμογές και μεταρρυθμίσεις.

Αυτό οδήγησε σταδιακά στο να ιδρυθεί, σε επίπεδο Ευρωπαϊκής Επιτροπής, μια αρμόδια γενική διεύθυνση, η οποία είναι ακριβώς η διεύθυνση που υποστηρίζει τις διοικητικές μεταρρυθμίσεις και ανασυγκροτήσεις των κρατών μελών συνολικά, όχι μόνο της Ελλάδας. Με βάση το νέο δημοσιονομικό προγραμματισμό και γνωρίζετε ότι είναι πολυετής στην Ε.Ε., όλα αυτά είναι σε πλήρη συνεργασία με την Ευρωπαϊκή Επιτροπή και το Γενικό Διευθυντή, ένα μεγάλο μέρος πλέον των χρηματοδοτήσεων δεν θα δίδεται μέσω των διαρθρωτικών ταμείων, αλλά θα με βάση ένα καινούργιο εργαλείο χρηματοδότησης, τεχνικής βοήθειας προς τις δημόσιες διοικήσεις των κρατών μελών. Άρα, στην ουσία, οργανώνουμε εκ των προτέρων, κάτι με το οποίο θα έρθουμε αντιμέτωποι τα επόμενα 1-2 χρόνια, την ανάγκη να έχουμε έναν βραχίονα στην ελληνική δημόσια διοίκηση που να έχει ως τότε συγκροτηθεί, να λειτουργεί και να μπορεί να αξιοποιηθεί, έτσι ώστε να μην χάσουμε αυτές τις δυνατότητες.

Εάν οργανώναμε αυτόν τον διοικητικό βραχίονα όταν θα εγκριθεί, μετά από 1-1,5 χρόνο ο νέος προϋπολογισμός, ο πολυετής της κοινότητας, δεν θα είχαμε τη δυνατότητα να τα αξιοποιήσουμε. Σας επισημαίνω λοιπόν και αυτή την πτυχή. Έτσι, απαντάω στο ερώτημα «γιατί τώρα αυτά;». Μπαίνει και αυτή η ευρωπαϊκή διάσταση και των χρηματοδοτήσεων, που είναι σημαντικό η χώρα μας να αξιοποιήσει. Εδώ, απαντάω στον αγορητή του Κομμουνιστικού Κόμματος ότι αυτά τα χρήματα δεν θα κατατίθενται πλέον σε μια ξένη εταιρεία, έστω και κρατική όπως τώρα, αλλά θα τα αξιοποιεί η ελληνική διοίκηση για να κάνει η ίδια αυτό το έργο. Έρχομαι, λοιπόν, σε ένα απτό παράδειγμα.

Προηγουμένως ο κ. Γεωργαντάς και άλλοι ανέφεραν ότι έχουμε μια καθυστέρηση στην υλοποίηση των μεταρρυθμίσεων, ένα από τα βασικά προβλήματα είναι τα οργανογράμματα, τα περιγράμματα θέσης, τα ψηφιακά οργανόγραμμα κτλ.. Πρέπει να σας πω ότι σε αυτούς τους τέσσερις μήνες που είμαι στο Υπουργείο, τα μισά αιτήματα που λαμβάνουμε από όλους τους φορείς της δημόσιας διοίκησης, αφορούν την παροχή στήριξης, προκειμένου να μπουν στην κινητικότητα, για το πώς θα αποτυπώσουν καλύτερα τα οργανογράμματά τους και τα περιγράμματα θέσης. Με αποτέλεσμα ο Γενικός Γραμματέας, οι Γενικές Διευθύνσεις του Υπουργείου, να καταναλώνουν άπειρο χρόνο για να κάνουν αυτή την υπόθεση. Πρέπει να σας πω ότι, μέχρι και από μεγάλους δήμους, έχω εκπλαγεί πραγματικά ή από μεγάλους οργανισμούς, που έχουν και τη δυνατότητα και δεν μπορούσαν καν να συνειδητοποιήσουν πώς λειτουργεί το περίγραμμα θέσης.

Θα αναφερθώ τώρα στην τεχνική βοήθεια, που όπως αναφερθήκαμε είναι όλοι με αποσπάσεις και μετατάξεις. Σε πλήρη συνεργασία με το ΕΚΔΔΑ, που είναι ένα πολύτιμο εργαλείο για εμάς στα θέματα επιμόρφωσης, μελετών και στήριξης, αυτή η επιτελική δομή του Υπουργείου μας θα συνεισφέρει σε όλους τους τομείς του δημοσίου και τις δομές που έχουν δυσκολία ή που χρειάζονται υποστήριξη, προκειμένου να εφαρμόσουν τις θεσμικές αλλαγές. Άρα, με αυτή την νέα Τομεακή Γραμματεία ερχόμαστε και αντιμετωπίζουμε αφενός την παρακολούθηση, την αξιολόγηση, την αποτύπωση συμπερασμάτων για την στρατηγική του μέλλοντος, αλλά ταυτόχρονα ερχόμαστε, πρακτικά και τους βοηθάμε, όπως πολύ σωστά είπατε, να εφαρμόσουν αυτές τις αλλαγές. Δηλαδή, έρχεται ένας δήμος Χ και θέλει βοήθεια, θα υπάρχει χρονικά προσδιορισμένη συνεργασία, με εξασφαλισμένη την ανάλογη χρηματοδότηση, για να βοηθηθεί, να κάνει το οργανόγραμμά του. Την ψηφιοποίησή του, ένα μακροπρόθεσμο σχεδιασμό ή ό,τι άλλο μπορεί να χρειαστεί. Αυτά, προς άρση κάθε επιφύλαξης και πιστεύω ότι μέσα από τη συζήτηση, είμαστε ανοιχτοί στις δικές σας θέσεις και προτάσεις. Πιστεύω ότι τελικά θα δείτε ότι δεν υπάρχει κάποια ύποπτη σκοπιμότητα και σε καμία περίπτωση δεν υπάρχει θέμα βολέματος ή προσλήψεων.

Πάνω στα θέματα του υπαλληλικού κώδικα και του ανθρώπινου δυναμικού. Ειπώθηκε, νομίζω από τον κ. Καρρά, ότι το ανθρώπινο δυναμικό είναι η καρδιά της δημόσιας διοίκησης, που νομίζω το είπε και ο κ. Μπαλλής αυτό, ότι η διαχείριση του ανθρώπινου δυναμικού είναι κρίσιμο ζήτημα. Αυτό είναι αλήθεια. Προσπαθούμε με πολλούς τρόπους να υλοποιήσουμε κατασταλαγμένες και καταγεγραμμένες ανάγκες με βάση τις δυνατότητες που έχουμε. Το πρώτο, ήδη ειπώθηκε, για τα πειθαρχικά συμβούλια και νομίζω ότι είναι μια πολύ σημαντική τομή.

Δημιουργείται, πολλές φορές, η εντύπωση ότι η Δημόσια Διοίκηση είναι «ξέφραγο αμπέλι». Δεν ισχύει κάτι τέτοιο. Όπως προχωράμε τις προσλήψεις και με τον κανόνα ένα προς ένα και επειδή αποχώρησαν 9.030 δημόσιοι υπάλληλοι μέχρι τέλη του 2018, όπως σας είπα, 9.030 και με δημοσιονομικό όφελος, θα είναι οι προσλήψεις του 2019, ταυτόχρονα, υπήρξαν και 223 απολύσεις από τη Δημόσια Διοίκηση το 2018 για πειθαρχικά παραπτώματα. Δηλαδή, υπάρχει ο έλεγχος με σκοπό την προάσπιση του δημόσιου συμφέροντος, να λέμε και αυτή τη πτυχή επειδή, δεν ακούγεται συχνά.

Εδώ, προκειμένου να υπάρχει το κύρος και η εμπειρία, την ΕΔΕ να την διενεργεί ένας υπάλληλος Α΄ Βαθμού και κυρίως, για να σταματήσει να χρονίζει η ιστορία των πειθαρχικών συμβουλίων, πράγμα δυσλειτουργικό για την δημόσια διοίκηση την ίδια αλλά και για τον ενδιαφερόμενο υπάλληλο που τελεί σε «ομηρία», προσθέτουμε και αυτή την ενδεικτική προθεσμία.

Δίνουμε ιδιαίτερη βαρύτητα σε θέματα επιμόρφωσης και κατάρτισης των Δημοσίων Υπαλλήλων, δεν θα μπω σε λεπτομέρειες, τα άρθρα θα τα δούμε, αναλυτικά, την επόμενη εβδομάδα. Αλλά, πιστεύουμε ότι είναι κρίσιμο, όταν αναφερόμαστε σε αναβάθμιση της δημόσιας διοίκησης να τους δίνουμε και τις δυνατότητες επιμόρφωσης και συνεχούς κατάρτισης. Αποτελεί καινοτομία μας να εισάγουμε την αντίστοιχη επιμόρφωση και τα πιστοποιητικά στο ΕΚΔΑ και για τους ΔΕ, στοιχείο δημοκρατικό, που δεν ίσχυε έως τώρα και ιδιαίτερα στους δήμους, πρέπει να σας πω, όπως ξέρετε θέσεις ευθύνης έχουν και οι ΔΕ.

Κύριε Κατσώτη, απαντούσα και σε εσάς, γιατί μιλάω τώρα για το ανθρώπινο δυναμικό και έλεγα ότι στα άρθρα θα δούμε πιο πολύ τα ζητήματα επιμόρφωσης και μάλιστα πηγαίνουμε πλέον και προς τους ΔΕ που είναι ένας εκδημοκρατισμός.

Να σταθώ ιδιαίτερα στα κοινωνικά θέματα, γιατί πρέπει και εμείς να προσαρμοζόμαστε στο πώς εξελίσσεται και η ελληνική οικογένεια και η ελληνική κοινωνία. Γι' αυτό τον λόγο, αναγνωρίζουμε όλες τις μορφές οικογένειας: με υιοθεσία, για τις άδειες με αναδόχους γονείς, με παρένθετη μητέρα- οι μονογονεϊκές ούτως ή άλλως έχουν τις αντίστοιχες ρυθμίσεις- καθώς επίσης, κάναμε και κάτι που πιστεύω ότι είναι πάρα πολύ σημαντικό. Ξέρετε ότι στην κινητικότητα μπορεί να γίνει μετάταξη ή απόσπαση και για λόγους υγείας, εδώ ερχόμαστε και λέμε ότι η απόσπαση για λόγους υγείας δεν αφορά μόνο το Δημόσιο Υπάλληλο, αφορά τη στενή οικογένεια Α’ Βαθμού, δηλαδή, τον σύζυγο, τη σύζυγό, το παιδί ακόμα και τους ηλικιωμένους γονείς. Γιατί γνωρίζουμε τι προβλήματα έχει η Ελλάδα της κρίσης και μπορεί ένας Δημόσιος Υπάλληλος να θέλει να πάει στον τόπο καταγωγής του για να είναι κοντά και με τους ηλικιωμένους γονείς ή για να επανενωθεί η οικογένεια.

Επίσης, στα θέματα τα κοινωνικά, θα είμαστε πιο αναλυτικοί όταν θα έρθει η ώρα στα άρθρα. Πιστεύω, ότι λύνουμε δύο αδικίες που υπήρχαν και θα ήθελα λίγο να σταθώ σε αυτό. Δεν δημιουργούμε νέα δικαιώματα. Δίνουμε δυνατότητες, κ. Γεωργαντά, εδώ απαντώ και σε εσάς όσο αφορά τους τρίτεκνους. Δεν δίνουμε διεύρυνση που να θίγει άλλες κατηγορίες, ερχόμαστε για τους τρίτεκνους και για τους βαρήκοους- κωφούς να δώσουμε την δυνατότητα να υλοποιηθούν οι διατάξεις που ήδη προβλέπονται, μέσα στο ποσοστό τους, χωρίς να προσθέτουμε επιπλέον, αποσαφηνίζουμε.

Συνεχίζω για το Εθνικό Τυπογραφείο, ούτως ή άλλως είναι ένας ιστορικός θεσμός, θα έχουμε τη δυνατότητα και με τον Ειδικό Γραμματέα και στις διατάξεις να πούμε περισσότερα.

Το ίδιο και για την Εθνική Επιτροπή Κωδικοποίησης, είμαι διατεθειμένη, ευχαρίστως, να επανέλθω να το δούμε τότε.

Κλείνοντας, κυρίες και κύριοι βουλευτές, κύριε Πρόεδρε, πιστεύω ότι είναι ένα νομοσχέδιο θεσμικό και κοινωνικό, το οποίο έρχεται σ' αυτή, τη νέα εποχή της χώρας μας να ενισχύσει τη συνολική λειτουργία και του δημοσίου αλλά και της αναπτυξιακής και κοινωνικής πτυχής της λειτουργίας του κράτους και πιστεύω, ότι μέσα από τις συζητήσεις που θα κάνουμε θα μπορέσουμε όπου χρειαστεί να το βελτιώσουμε και να είναι επ’ ωφελεία του δημόσιου συμφέροντος και πάνω απ' όλα του πολίτη.

Σας ευχαριστώ πολύ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Ευχαριστούμε την κυρία Υπουργό. Ήταν αναλυτικότατη, αλλά αυτό βοηθάει τη συζήτηση γιατί μπορούν να τοποθετηθούν επί των ζητημάτων αυτών και οι συνάδελφοι.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Λάππας Σπυρίδων, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Σαρακιώτης Ιωάννης, Αυλωνίτου Ελένη, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τριανταφυλλίδης Αλέξανδρος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Χριστοφυλοπούλου Παρασκεύη (Εύη), Γερμενής Γεώργιος, Σαχινίδης Ιωάννης, Λαγός Ιωάννης, Τάσσος Σταύρος, Δελλής Ιωάννης, Κατσώτης Χρήστος, Κατσίκης Κωνσταντίνος, Μαυρωτάς Γεώργιος, Σαρίδης Ιωάννης και Παναγούλης Ευστάθιος (Στάθης).

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Νέας Δημοκρατίας)**: Κυρία Υπουργέ, βεβαίως, θέσατε πολλά ζητήματα τα οποία χρήζουν απαντήσεων, αλλά θεωρώ ότι σε δύο κομβικά ζητήματα πρέπει να δοθούν, άμεσα, κάποιες απαντήσεις ή διευκρινίσεις από την πλευρά μου για να μπορέσουμε να έχουμε και την κατάλληλη συζήτηση τις επόμενες ημέρες.

Το πρώτο έχει να κάνει σε σχέση με την κινητικότητα, όπως αναφέρθηκε.

Ο νόμος της κινητικότητας, ο δικός σας νόμος 4440, της δικής σας Κυβέρνησης, που ψηφίστηκε πριν από τρία χρόνια, είχε συγκεκριμένες προϋποθέσεις τόσο στο άρθρο 4 όσο και στο άρθρο 16 και περί της ύπαρξης οργανισμών και περί της ύπαρξης ψηφιακών οργανογραμμάτων και περί της ύπαρξης περιγραμμάτων θέσεων. Αυτό το οποίο, όμως, διαπιστώνουμε και δεν το διαπιστώνω απλά εγώ, αλλά το διαπιστώνετε και εσείς με εγκύκλιο την οποία αποστείλατε 9 Ιανουαρίου του 2019 προς όλα τα Υπουργεία, προς όλους τους φορείς, προς όλες τις Γραμματείες είναι, ότι έχουν ενταχθεί στον πρώτο κύκλο της κινητικότητας, δηλαδή, ζητούν υπαλλήλους και φορείς οι οποίοι δεν εκπλήρωσαν αυτές τις υποχρεώσεις. Ναι μεν, ως προς το θέμα των οργανισμών φροντίσατε με τροπολογία η οποία μπήκε στο ν. 4531/2018 να ανασταλεί, ουσιαστικά, αυτή η υποχρέωση, όταν υπάρχει μια βεβαίωση από τον αρμόδιο Υπουργό ότι οι υπηρεσιακές ανάγκες καλύπτονται από τις υφιστάμενες οργανικές διατάξεις, δηλαδή, από τη μια είπατε υποχρέωση για οργανισμό, από την άλλη με αυτή τη βεβαίωση το ξεπερνάτε, αλλά σε σχέση με τα περιγράμματα θέσεων και με τα ψηφιακά οργανογράμματα δεν υπάρχει κάποια αναστολή.

Παρά ταύτα, παραδέχεστε, στην εγκύκλιο που αποστείλατε, ότι πράγματι σε πολλές υπηρεσίες γίνεται ή εφαρμόζεται η κινητικότητα, ενώ δεν έχει εκπληρωθεί η εκ του νόμου, του δικού σας υποχρέωση. Θεωρώ και κατανοώ, ότι κάποιοι φορείς δεν μπορούν να συμμορφωθούν, δεν έχουν την τεχνική δυνατότητα, δεν έχουν την ουσιαστική δυνατότητα, δεν έχουν την πρόθεση, δεν έχουν την επιθυμία, έχουν σκοπιμότητες. Αυτό είναι πολύ απλό. Αυτοί αποκλείονται από την κινητικότητα. Δεν μπορεί να ζητάει και να παίρνει υπάλληλο κάποιος, ο οποίος αρνείται να συμμορφωθεί με την υποχρέωση του νόμου και εσείς σε εγκύκλιό σας, την οποία φαντάζομαι τη γνωρίζετε, δεν χρειάζεται να τη δίνω τώρα σε κανέναν, παραδέχεστε, ακριβώς αυτό το πράγμα και παρακαλείτε να έρθουν και να συμμορφωθούν με το δικό σας νόμο.

Ένα είναι αυτό.

Ένα δεύτερο σε σχέση με τον προγραμματισμό των προσλήψεων. Κυρία Υπουργέ, δεν είναι προσωπικό το ζήτημα. Εσείς κάνατε μια προσπάθεια πριν για να δώσετε μια λύση για το 2020, που είναι το πρώτο έτος εφαρμογής αυτού του σχεδίου νόμου, εάν ψηφιστεί ως έχει, έτσι ώστε να έχει η όποια επόμενη κυβέρνηση τη δυνατότητα να κάνει αυτόν τον υποχρεωτικό προγραμματισμό, όπως παραδεχτήκατε.

Όμως εγώ, θα μου επιτρέψετε να θεωρώ μη αξιόπιστη – και είπα δεν είναι προσωπικό το θέμα - αυτή τη δήλωση, γιατί το άρθρο που λέει, ότι « μέχρι τέλος Σεπτεμβρίου του 2019 πρέπει να γίνει αυτός ο προγραμματισμός που δεσμεύει» με τη δική σας πρόταση να πάμε μέχρι «έως τέλος του Νοεμβρίου του 2019» δεν αποκλείει την περίπτωση να έρθει ένας Υπουργός εσείς ή ένας άλλος μετά από προτροπή και να το κάνετε αυτό το Μάϊο ή τον Ιούνιο, γιατί λέει «έως». Εάν έλεγε «από» τότε θα κουβεντιάζαμε.

Εάν, δηλαδή, ο προγραμματισμός έπρεπε να γίνει «από 1η Νοεμβρίου του 2019» που θα έχουμε τη νέα κυβέρνηση, τότε να δούμε τα υπόλοιπα, αλλά το να πάμε δύο μήνες το «έως» που σημαίνει και αύριο μπορούμε και μεθαύριο μπορούμε, δεν μπορώ να δεχθώ ότι εσείς θα το αφήσετε για το Νοέμβριο, για μετά τις εκλογές.

Άρα, νομίζω ότι δεν μπορεί να γίνει συζήτηση σοβαρή επί της προτάσεως την οποία έθεσα και να το ξαναδούμε στις επόμενες συνεδριάσεις.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής)**: Τον λόγο έχει η κυρία Υπουργός.

**ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης)**: Όπως βλέπετε, υπάρχει η διάθεση να σας καλύψουμε και στα άρθρα θα είμαι πιο συγκεκριμένη, γιατί τώρα μιλάμε επί της αρχής.

Καταρχήν, φεύγοντας, παρακαλώ να μου πείτε και ποια εγκύκλιος ακριβώς είναι για να μπορώ και εγώ να τη θυμηθώ, γιατί ξέρετε, εμείς είμαστε ένα Υπουργείο που λειτουργεί με εγκυκλίους, οπότε να είμαστε και σαφείς.

Έρχομαι τώρα στα δύο συγκεκριμένα ερωτήματα.

Πρώτα από όλα, προς άρση κάθε παρεξήγησης, με βάση τον νόμο της κινητικότητας, δεν μπορεί να συμμετέχει φορέας και να επωφεληθεί της κινητικότητας, εάν δεν έχει ψηφιακό οργανόγραμμα. Αυτό είναι σαφές και γι' αυτό κιόλας έχουμε παράπονα από πολλούς φορείς και θα πω ένα χαρακτηριστικό παράδειγμα. Ο ΕΦΚΑ δεν είχε ψηφιακό οργανόγραμμα και γι' αυτό πήρε και μια εξαίρεση από την κινητικότητα λόγω του όγκου των συντάξεων μέχρι τέλη Μαρτίου. Τώρα το ολοκλήρωσαν και νομίζω ότι ο Γενικός μας συνεργάστηκε χθες και θα το έχει εντός της προθεσμίας.

Άρα, κύριε Γεωργαντά, δεν υπάρχει καμία δυνατότητα να αξιοποιήσει ένας φορέας την κινητικότητα, εάν δεν έχει ψηφιακό οργανόγραμμα.

Τι έγινε, όμως;

Στην αρχή επειδή, δεν πρόλαβαν πολλοί να κάνουν νέα οργανογράμματα, ψηφιοποίησαν τα, ήδη, υπάρχοντα και στη συνέχεια τα βελτιώνουν, αλλά σε καμία περίπτωση, εάν δεν έχουν ψηφιακό αναρτημένο οργανόγραμμα, δεν γίνεται.

Εκεί υπήρξε το εξής πρόβλημα: έφευγαν υπάλληλοι προς οργανισμούς που είχαν οργανογράμματα και αυτοί που δεν είχαν αναρτήσει - άρα το αντίθετο συμβαίνει - δεν τους αξιοποιούσαν. Γι' αυτό είπα το ΕΦΚΑ, που είναι μια χαρακτηριστική περίπτωση, επειδή έχει περάσει με τροπολογία από τη Βουλή για εξαίρεσή του από την κινητικότητα μέχρι 31 Μαρτίου, ώστε να σταματήσουν να φεύγουν υπάλληλοι, από έναν κρίσιμο οργανισμό για τις συντάξεις, χωρίς να λαμβάνει.

Άρα, κανένας οργανισμός δεν λαμβάνει υπαλλήλους από την κινητικότητα αν δεν έχει ψηφιακό οργανόγραμμα. Είμαι σαφής σε αυτό. Επειδή, έχω όλη τη διάθεση να απαντάω θα απαντήσω και στην κατ' άρθρο συζήτηση, κ. Γεωργαντά, θα μου πείτε ποια εγκύκλιος είναι και σας υπόσχομαι ότι τη Δευτέρα, που θα πάμε στην κατ’ άρθρον συζήτηση, θα έχω και μια εμπεριστατωμένη άποψη. Δεν μπορώ να είμαι για όλα προετοιμασμένη, το καταλαβαίνετε, είναι τόσες πολλές οι εγκύκλιοι που βγαίνουν.

Να αποσαφηνίσω τώρα το θέμα του ετήσιου προγραμματισμού. Κύριε Γεωργαντά, είναι κρίσιμο αυτό για να δείτε, ότι δεν υπάρχει καμία σκοπιμότητα από την πλευρά μας και εγώ είμαι η τελευταία που θα έκανα κάτι τέτοιο και ποτέ στην πολιτική μου διαδρομή δεν έχω τέτοιου είδους σκοπιμότητες, αλλά δεν έχει και η Κυβέρνηση τέτοια σκοπιμότητα. Η σκοπιμότητα της Κυβέρνησης είναι να κάνει έναν θεσμό. Δεν είναι να προκαταλάβει την εντολή του ελληνικού λαού, όποια και αν είναι.

Εμείς λέμε ότι μέχρι τέλος Σεπτεμβρίου, θα σταλούν οι αιτήσεις από τα Υπουργεία. Πρέπει να μπει ένα χρονικό όριο για την αποστολή των αιτήσεων. Δεν πιστεύω να λέτε ότι και το Υπουργείο Οικονομικών δεν θα πάρει τις αιτήσεις για τον κρατικό προϋπολογισμό. Έχει υποχρέωση από την Ευρωζώνη, δεν έχει σημασία που θα γίνουν εκλογές. Νομίζω μάλιστα ότι το Υπουργείο Οικονομικών τις λαμβάνει νωρίτερα -από την άνοιξη, για να παρουσιάσει τον προϋπολογισμό το Σεπτέμβριο- τις αιτήσεις από όλα τα Υπουργεία για τις δημοσιονομικές ανάγκες. Άρα να είμαστε σαφείς. Μέχρι το Σεπτέμβριο δεν βγαίνει η απόφαση, συγκεντρώνουν οι υπηρεσίες τα αιτήματα του ευρύτερου και του στενού δημόσιου τομέα.

Σύμφωνα με τον νόμο, η πάγια διάταξη που προτείνουμε είναι επειδή, τον εναρμονίζουμε με τον προϋπολογισμό, μέχρι τέλη, Οκτωβρίου, που έχουμε πλέον το προσχέδιο που κατατίθεται στα όργανα της Ευρωζώνης, να βγαίνει και η απόφαση προγραμματισμού που αφορά την επόμενη χρονιά, γιατί θα συμβαδίζει με τις δημοσιονομικές δυνατότητες. Αυτή είναι η απόφαση που δεσμεύει. Τον Σεπτέμβριο, απλώς, συγκεντρώνονται τα αιτήματα.

Προτείνω, προς άρση κάθε επιφύλαξης, επειδή, μπαίνουμε σε εκλογική χρονιά είναι η πρώτη εφαρμογή του θεσμού, αντί να πούμε τέλη Οκτωβρίου να πούμε τέλη Νοεμβρίου, οπότε θα έχουν γίνει οι εκλογές τον Οκτώβριο και η όποια κυβέρνηση εκλεγεί από τον ελληνικό λαό, θα εγκρίνει τον προγραμματισμό των προσλήψεων.

**ΜΑΥΡΟΔΗΣ (ΜΑΚΗΣ) ΒΟΡΙΔΗΣ :** Το «μέχρι» είναι….

**ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ωραία, να πούμε ρητά τον Νοέμβριο. Κύριε Βορίδη, αφού έχουμε την πολιτική διάθεση θα βρούμε τη σωστή διατύπωση στην κατ' άρθρον συζήτηση. Να προσδιορίσουμε τέλη Νοεμβρίου, όχι «μέχρι». Αν είναι το «μέχρι» που μας ενοχλεί, το αφαιρούμε. Προσπαθούμε να βρούμε μια νομοτεχνική λύση, γιατί η Κυβέρνηση δεν θέλει, σε καμία περίπτωση, να κατηγορηθεί ότι πάει να προκαταλάβει αποφάσεις για τις προσλήψεις. Μέχρι τέλη Σεπτεμβρίου, πρέπει να έχουμε τα αιτήματα, γιατί δεν σταματάει το Κράτος επειδή έχουμε εκλογές. Η επόμενη κυβέρνηση, όποια και να είναι, δεν θα βρει ένα χάος, πρέπει να ξέρει ποια είναι τα αιτήματα και οι ανάγκες του δημόσιου. Ο προγραμματισμός συμβαδίζει με τη διαδικασία του προϋπολογισμού. Να το ξεκαθαρίσουμε αυτό, επειδή θα ήταν κρίμα ένα θεσμικό νομοσχέδιο να αμφισβητηθεί από μια υπόνοια, για κάτι που δεν υπάρχει η βούληση να γίνει αυτό. Θα ετοιμάσουμε, λοιπόν, με τους συνεργάτες μου μια διάταξη που θα την καταθέσουμε στην κατ' άρθρο συζήτηση, ως νομοτεχνική βελτίωση, που θα αποσαφηνίζει όχι το «μέχρι» αλλά «τέλη Νοεμβρίου». Νομίζω ότι καλύπτω όλες τις πτέρυγες του Κοινοβουλίου και θέλω να τονίσω, εξαρχής, ότι αυτή είναι η βούληση της Κυβέρνησης. Η Κυβέρνηση θεσμοθετεί και δεν έχει καμία σκοπιμότητα μικροπολιτική πίσω από αυτά.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Καρράς.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. ΔΗΜ.ΑΡ.)):** Θα είμαι πολύ σύντομος, κυρία Υπουργέ και θα ήθελα να τοποθετηθώ, γιατί μου έχει δημιουργηθεί ένας προβληματισμός.

Έχουμε, λοιπόν, το ψηφιακό οργανόγραμμα και το περίγραμμα θέσης, όπου θα μας δώσουν κάποιες απαντήσεις όταν ολοκληρωθούν. Όμως, στις τελευταίες περιπτώσεις νομοθετημάτων, διαπιστώνουμε, ότι ενώ οι βασικοί Οργανισμοί των Υπουργείων είναι με προεδρικά διατάγματα, πολλά υπουργεία προωθούν διατάξεις και τροποποιούν τους Οργανισμούς με νόμο και λέει, τα άρθρα τάδε και τάδε και θα θυμηθώ το Υπουργείο Εξωτερικών και άλλους Οργανισμούς, που τροποποιούνται με νόμο.

Δεν επηρεάζουν αυτές οι επεμβάσεις που βρίσκονται εκτός ουσιαστικά ενός ενιαίου πλαισίου και δεν αδυνατίζουν την προσπάθεια των οργανογραμμάτων, των περιγραμμάτων; Γιατί, πάλι, θα πρέπει να ξανασυντονιστούν, εξαρχής σε αυτά. Αυτά δεν θέλουν χρόνο που μεταθέτουν πίσω την λύση των προβλημάτων;

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει η κυρία Υπουργός.

**ΜΑΡΙΑ – ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Είναι σαφές, κύριε Καρρά, ότι όταν γίνεται αλλαγή είτε δια νόμου, είτε δια Προεδρικού Διατάγματος, υπάρχει και προσαρμογή των ψηφιακών οργανογραμμάτων.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. ΔΗΜ.ΑΡ.)):** Εγώ θα έλεγα εάν συντονίζονται τα Υπουργεία;

**ΜΑΡΙΑ – ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ναι, βέβαια, αλλοίμονο. Το δικό μας Υπουργείο ενημερώνεται και ένας από τους λόγους που δημιουργείται και το Παρατηρητήριο Δημόσιας Διοίκησης και η τεχνική βοήθεια, είναι, αφενός και για να στηρίζει την διαδικασία.

Τα περιγράμματα θέσης, ξέρετε, είναι μια επιστημονική δουλειά, είναι το job description, το οποίο δεν γίνεται αποσπασματικά, πρέπει να έχει μια λογική και έχει και κάποιους βασικούς κανόνες, Αυτά, είναι καινοτομίες, που εισήχθησαν το 2016. Ταυτόχρονα, ακριβώς το Παρατηρητήριο, να συλλέγει όλα αυτά τα στοιχεία, ώστε να υπάρχει ανά πάσα στιγμή και για τη Βουλή και για το στρατηγικό μας σχεδιασμό, ως κράτος και για όλους τους φορείς μας, μία επικαιροποιημένη βάση δεδομένων για όλα τα ζητήματα. Ακριβώς, η δική σας αγωνία, έρχεται να απαντήσει, με τον καλύτερο, δυνατό, πιστεύουμε τρόπο.

Ευχαριστώ πάρα πολύ και λυπάμαι που καταχράστηκα το χρόνο σας.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Ευχαριστούμε πολύ την κυρία Υπουργό και συνεχίζουμε με τον κατάλογο των ομιλητών.

Τον λόγο έχει η κυρία Κοζομπόλη.

**ΠΑΝΑΓΙΩΤΑ ΚΟΖΟΜΠΟΛΗ – ΑΜΑΝΑΤΙΔΗ:** Κυρία Υπουργέ, νομίζω ότι γίνεται μια πάρα πολύ ωραία συζήτηση, σε βάθος, έτσι ώστε να μην υπάρχουν σκιές και να λυθούν παρανοήσεις, γιατί πράγματι και αν μου έλεγε κάποιος να χαρακτηρίσω αυτό το σχέδιο νόμου που επεξεργάζεται, σήμερα, η Επιτροπή μας με μία λέξη, θα έλεγα, σχεδιασμός και μετά θα επεξηγούσα, ότι είναι ένας σχεδιασμός που υπηρετεί την αξιοκρατία στις προσλήψεις και γενικά τη στελέχωση του δημόσιου τομέα, την αποτελεσματικότητα στο έργο που υπηρετεί και τη δημοκρατία στη λειτουργία αλλά και τα δικαιώματα των εργαζομένων. Εγώ, έτσι θα εξηγούσα αυτό το νομοσχέδιο.

Θα σας αναλύσω, γιατί δίνω βαρύτητα στον σχεδιασμό. Γιατί, τόσο το ίδιο νομοσχέδιο σχεδιάζει το πώς θα γίνουν προσλήψεις, πως θα είναι πιο αποδοτικός ο μηχανισμός και ας μου επιτραπεί η έκφραση, το λέω αυτό για το Συμβούλιο Προσλήψεων του ΑΣΕΠ και πώς θα είναι πιο αποδοτική και διαφανής η λειτουργία του, αλλά και γιατί σχεδιάζει το πώς θα πορευτεί το επόμενο διάστημα σε επίπεδο έτους αλλά και σε μεγαλύτερο χρονικό διάστημα, τετραετούς διάρκειας, δηλαδή μεσοπρόθεσμα, αλλά και ολόκληρο το νομοσχέδιο αποτελεί κομμάτι ενός σχεδίου που αυτή η Κυβέρνηση άρχισε να υλοποιεί από το 2015. Μάλλον, να πω από το 2016, γιατί το 2015 είχαμε ένα νομοσχέδιο, εάν θυμάμαι καλά ήταν το Μάρτιο από τα πρώτα της Κυβέρνησης, αλλά αυτό το νομοσχέδιο έβαλε κάποιες πινελιές στο Πειθαρχικό Δίκαιο που ίσχυε τότε και επαναπροσέλαβε τους δημοσίους υπαλλήλους που είχαν τεθεί σε διαθεσιμότητα και γενικά, περιείχε άρσεις κάποιων αδικιών.

Ο σχεδιασμός ξεκίνησε με τα δύο νομοσχέδια που ακολούθησαν το 2016 και που ξετύλιξαν αυτό το σχέδιο της σημερινής Κυβέρνησης και σε αυτά τα δύο νομοσχέδια -που μεν αποφασίστηκε το Μητρώο Στελεχών, η αξιοκρατία στις προσλήψεις, το περίγραμμα θέσης, η κινητικότητα, σε αυτά τα δύο νομοσχέδια- του 2016, έρχεται, λοιπόν, αυτό να κουμπώσει, -ας μου επιτραπεί η έκφραση- και να συνεχίσει αυτή τη διαδικασία, δηλαδή, αυτό το νομοσχέδιο συμπληρώνει τους παραπάνω νόμους.

Το υπό επεξεργασία νομοσχέδιο βρίσκεται στον αντίποδα της λογικής που ενέπλεξε το Δημόσιο, επί δεκαετίες, σε λογικές πελατειακών σχέσεων και το κατέστησε μεγάλο ασθενή.

Ειπώθηκε πριν και από τον κ. Καρρά και από άλλους συναδέλφους, για εκθέσεις που έχουμε από το 1950, που περιγράφουν την κατάσταση, με πολύ άσχημους τίτλους, με γράμματα και περιγραφές και κάνουν προτάσεις για την επίλυσή τους. Πλην, όμως, η πρώτη σοβαρή προσπάθεια ήταν αυτή, με μία από τις πρώτες ανεξάρτητες αρχές, που δημιουργήθηκε. Το ΑΣΕΠ, το 1994. Γενικά, τι είναι οι ανεξάρτητες αρχές; Το κράτος ομολογεί ότι δεν μπορεί να ασκήσει μια αρμοδιότητα από του αντίστοιχη, γιατί «βουλιάζει» σε ιδιοτελείς σκοπούς, σε πελατειακές σχέσεις, όπως κατονομάστηκε και έρχεται και εκχωρεί αυτή την αρμοδιότητα σε έναν άλλο θεσμό.

Αυτό το νομοσχέδιο, λοιπόν, ενδυναμώνει το ΑΣΕΠ και τον καθιστά, όπως πολύ εύστοχα είπε ο συνάδελφός μας, ο κ. Μπαλλής, θεσμικό εγγυητή της αξιοκρατίας και της διαφάνειας.

Επίσης, θέλω να πω ότι ειπώθηκε από τους συναδέλφους το παράδειγμα της προκήρυξης 3Κ, γιατί έχει καθυστερήσει και πως έχετε καθυστερήσει. Θεωρώ ότι είναι πολύ σημαντικό και στηρίζει την αποστολή όλου του Υπουργείου Διοικητικής Μεταρρύθμισης, το γεγονός ότι δημιουργείται η Γραμματεία της Στήριξης και της Κεντρικής Βοήθειας. Έτσι θα λειτουργήσουν αυτά που νομοθετηθήκαν με τους δύο προηγουμένους νόμους.

Κλείνοντας, θα ήθελα να δώσω και πάλι το στίγμα, ότι αυτό το νομοσχέδιο μπαίνει στα δικαιώματα των εργαζομένων με τις γονικές άδειες, με την άρση του ηλικιακού ορίου στην επιμόρφωση και τις παρεμβάσεις στην πειθαρχική διαδικασία. Πραγματικά, είναι εκείνος που ελέγχεται πειθαρχικά, αφενός το Δημόσιο έχει ένα πρόβλημα πως θα αξιοποιήσει τον συγκεκριμένο υπάλληλο, αφετέρου, όμως, ο ίδιος είναι σε μία ομηρεία και καταστρατηγείται στην πράξη το τεκμήριο αθωότητας.

Θεωρώ, λοιπόν, κλείνοντας και μιλώντας επί της αρχής για το συγκεκριμένο νομοσχέδιο, ότι στηρίζει την αποστολή του Υπουργείου Διοικητικής Μεταρρύθμισης και στις επόμενες συζητήσεις θα πούμε και για την αναγκαιότητα της ψήφισής τους.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Πριν δώσω τον λόγο στον κ. Λάππα, θα ήθελα, παρότι, θα γίνει επί της αρχής ψήφιση τη Δευτέρα, μια διευκρίνιση από τον κ. Γεωργαντά, για τη θέση του κόμματός σας.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.):** Η Ν.Δ., κύριε Πρόεδρε, καταψηφίζει επί της αρχής.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Λάππας.

**ΣΠΥΡΙΔΩΝ ΛΑΠΠΑΣ:** Κύριε Πρόεδρε, κυρία Υπουργέ και κύριοι συνάδελφοι, η παρέμβαση αυτή για τα διαχρονικά, κακώς κείμενα, στη δημόσια διοίκηση είναι η 19η συνολικά, όχι το 19ο νομοσχέδιο, αλλά 19η παρέμβαση.

Είναι, όμως, η τρίτη μεγάλη νομοθετική παρέμβαση για ανασχεδιασμό, ανασυγκρότηση, επαναπόκτηση βασικών στοιχείων της δημόσιας διοίκησης που πρέπει να υπάρχουν, όπως είναι η αξιοκρατία, η αξιοπιστία, η αποτελεσματικότητα και η αποδοτικότητα.

Έλεγα, λοιπόν, ότι είναι 19η περίπου παρέμβαση, να μην τις απαριθμήσω, θα τις απαριθμήσουμε στην Επερώτηση των βουλευτών της Ν.Δ., τα είπαμε στη Βουλή, τα είπαμε και παλιότερα. Το 2015 και από το 2016 μέχρι σήμερα κάναμε 19 παρεμβάσεις.

Ξεκινήσαμε από το πρώτο νομοσχέδιο του 2015, περάσαμε στο Μητρώο Επιτελικών Στελεχών, πήγαμε στην κινητικότητα, τροποποιήσαμε και προσθέσαμε δυνατότητες και αξιοποίηση των ΚΕΠ, κάναμε παρέμβαση στην κατάργηση της πολιτικής επιστράτευσης κ.λπ. τα οποία, θα τα πούμε στην Ολομέλεια.

Ακούγοντας την κυρία Υπουργό πριν, κύριοι συνάδελφοι, στο μυαλό μου έχουν σχηματιστεί εικόνες από το μέλλον. Είναι εικόνες από το μέλλον, γιατί αποδεικνύουν ότι για ολόκληρες δεκαετίες η ελληνική δημόσια διοίκηση, στα πλαίσια λειτουργίας του ελληνικού κράτους, πολλές φορές ανώτατα δικαστήρια, όπως το ΣτΕ, αλλά και ο Άρειος Πάγος, το Νομικό Συμβούλιο του Κράτους διαπίστωναν ότι οι παθογένειες στη δημόσια διοίκηση είναι τέτοιας μορφής, φύσης και έκτασης, που αναιρούσαν σε μεγάλο βαθμό την έννοια του κράτους δικαίου.

Δηλαδή, όταν μιλάμε για την έννοια του κράτους δικαίου, ουσιαστικά μιλάμε για την αρχή της νομιμότητας και δεν υπήρξε για δεκαετίες, σε πολλούς τομείς της δημόσιας διοίκησης. Είναι πολύ βασικό αυτό και πρέπει να το επισημάνουμε.

Άρα, λοιπόν, το νομοσχέδιο αυτό, 2.500 χρόνια μετά τον Ισοκράτη, που έλεγε ότι δημόσιοι υπάλληλοι ήταν και δημόσιοι λειτουργοί στην αρχαία Αθήνα και μπορούσαν να γίνουν και δικαστές, λέει ότι πρέπει να διέπονται και οι δομές και οι υπάλληλοί της από αυτό που έλεγε και ο Ισοκράτης και επαναλάμβανε και ο Κομφούκιος ότι «ο ανώτερος άνθρωπος σκέπτεται τη δικαιοσύνη στη διοίκηση, ο κατώτερος το προσωπικό του συμφέρον». Είναι καιρός λοιπόν, αυτό να αντιστραφεί, ο ανώτερος να σκέπτεται τη δικαιοσύνη και ο κατώτερος πράγματι το συμφέρον του.

Υπάρχουν θέματα που πρέπει να αντιμετωπιστούν με τέτοιες νομοθετικές παρεμβάσεις; Υπάρχουν και θα υπάρχουν και στο μέλλον. Άκουσα αυτούς που έχουν ενστάσεις και αντιρρήσεις να καταλογίζουν ευθύνες στην Κυβέρνηση και στη δημόσια διοίκηση εμμέσως, γιατί δεν υλοποιούν προηγούμενες νομοθετικές πρωτοβουλίες. Κύριοι συνάδελφοι, δεν υλοποιούνται πλήρως, γιατί αυτή ήταν η δομή, αυτή ήταν η φιλοσοφία, αυτή ήταν η αποδοτικότητα και η λειτουργικότητα της δημόσιας διοίκησης επί δεκαετίες. Όταν κτίζεις πάνω στην άμμο ένα οικοδόμημα επί δεκαετίες, όταν θέλεις να το ανοικοδομήσεις, δεν θα γίνει ούτε σε ένα χρόνο, ούτε σε δύο, όμως πρέπει να σχεδιάσεις το μέλλον και νομίζω ότι το νομοσχέδιο αυτό πράγματι σχεδιάζει το μέλλον της δημόσιας διοίκησης.

Για να μην νομίζουν μερικοί ότι λέμε κουβέντες στον αέρα, κυρία Υπουργέ, και επειδή τα είπατε όλα σχεδόν, θα αρνηθεί κανείς ότι για χρόνια ολόκληρα, ημερίδες, διημερίδες, μελέτες, συγγράμματα, πρωτοβουλίες ακόμα και της Ελληνικής Βουλής, των κομμάτων, ότι όλοι ομολογούσαν ότι πράγματι η δημόσια διοίκηση διέπεται από υδροκεφαλισμό των δημοσίων υπηρεσιών, κομματικοποίηση του συνόλου σχεδόν των επιλογών της διοίκησης του ανθρώπινου δυναμικού, λειτουργική εσωστρέφεια, πελατειακές σχέσεις και φαινόμενα διαφθοράς τέτοια, που το ελληνικό κράτος οδήγησε τη δημόσια διοίκηση να έχει κόστος από τη γραφειοκρατία 6,8% του Α.Ε.Π., δηλαδή γύρω στο 12 με 13 δις ετησίως. Αυτά δε τα φαινόμενα εξέθρεψαν και μια ασύμμετρη, τεράστια, που δεν μπορεί να προσδιοριστεί και να υπολογισθεί από κανέναν, διαφθορά, που σύμφωνα με τον κ. Ρακιτζή κόστισε πάνω από 10 με 12 δις ετησίως. Αν σε αυτά προσθέσουμε και τα 9 δις, ομολογημένα από το Υπουργείο Οικονομικών και από την τρόικα, από την εισφοροδιαφυγή, καταλαβαίνει κανείς, ότι εάν αυτά είχαν αντιμετωπιστεί επαρκώς και εγκαίρως, δεν θα υπήρχε καμία ανάγκη να προσφύγει η χώρα μας στα μνημόνια, καμιά ανάγκη περιοριστικής πολιτικής και καμία περικοπή μισθών και συντάξεων και άλλων περικοπών, όπως και δημοσίων υπαλλήλων, ως προς τον αριθμό τουλάχιστον.

Είναι δεδομένο ότι στα χρόνια της κρίσης των μνημονίων είχαμε μείωση του αριθμού των μόνιμων τακτικών δημοσίων υπαλλήλων κατά 126.000 περίπου, αν προσθέσει κανείς το εποχικό προσωπικό, τους υπαλλήλους με σχέση ιδιωτικού δικαίου ορισμένου χρόνου, ίσως να περνάμε και τις 220.000.

Εάν θα ήθελε να ανατρέξει κανείς στο παρελθόν, φανταστείτε, κυρία Υπουργέ, ότι οι πρώτες βασικές μελέτες και εκθέσεις για την κατάσταση στη δημόσια διοίκηση και οι αντίστοιχες προτάσεις για την ικανοποίηση των αναγκών έγιναν τη δεκαετία του ’50 και τη δεκαετία του ’60, είναι οι εκθέσεις του Βαρβαρέσου και του Langrod.

Δηλαδή, φανταστείτε ότι από τότε επίμονα και σταθερά λέγαμε ότι αυτή η δημόσια διοίκηση δεν υπηρετεί το κράτος δικαίου και δεν αποτελούσε και την ενοποιητική βάση της κοινωνικής, της παραγωγικής και της κοινωνικοοικονομικής ανάπτυξης. Να μη λέμε ότι έπρεπε να μεταβάλλουμε τη δημόσια διοίκηση, να την κάνουμε εξορθολογισμένη, αποδοτικότερη, έτσι και μόνο για να ικανοποιήσουμε τους δημοσίους υπαλλήλους ή τις δομές, είναι γιατί αποτελεί πράγματι, τον εμβρυουλκό για να γεννήσουμε δομές και παράγοντες οικονομικής, παραγωγικής και κοινωνικής ανάπτυξης, δεν γίνεται διαφορετικά, το είπατε άλλωστε και εσείς, για τον επιχειρηματία, τον πολίτη.

Άκουσα πριν τον Εισηγητή του ΚΚΕ να λέει ότι τέτοια νομοσχέδια, όπως και τα προηγούμενα του 2015 και του 2016, δεν είναι τίποτε άλλο, παρά μια συνέχεια της αντίληψης των νομοσχεδίων επί Σαμαρά ή οποιαδήποτε άλλη και είναι επιλογή ικανοποίησης συμφερόντων επιχειρηματικών ομίλων και του αστικού κράτους. Δηλαδή, δεν αντιλαμβάνεται ο Εισηγητής του ΚΚΕ ότι το αστικό κράτος ήταν μια αναγκαιότητα, που ήρθε από αστικές επαναστάσεις στα κράτη της Ευρώπης, όπου και εκεί δομήθηκε μια δημόσια διοίκηση, που στοιχειωδώς τουλάχιστον, εάν θέλετε όχι απόλυτα, ικανοποιούσε τις ανάγκες των πολιτών και της κοινωνίας; Δεν μπορώ να το καταλάβω αυτό.

Ακούστε τώρα κάποια νούμερα για να κλείσω. Πριν από λίγες μέρες, αποδήμησε από τη ζωή ο Δημήτρης Σιούφας, ήταν συμπατριώτης μου και ήταν και Πρόεδρος της Βουλής, Υπουργός πολλά χρόνια και κορυφαίο στέλεχος της Ν.Δ.. Σε μια ημερίδα τελευταία υπό την αιγίδα του κ. Βούτση ήρθε και μίλησε.

Ακούστε τι είπε. Είπε το εξής. Πρώτον, δεν υπήρξε κωδικοποίηση και είναι μεγάλες οι ευθύνες μας. Το αναγνώρισε ο άνθρωπος τίμια και ειλικρινά. Είπε ότι την τελευταία εικοσαετία ψηφίστηκαν 17.500 νόμοι, έχουν εκδοθεί 120.000 εγκύκλιοι και μόνο ο Γενικός Οικοδομικός Κανονισμός, συγκρατηθείτε παρακαλώ, καλύπτει 31.000 σελίδες και έχει υποστεί αυτός ο νόμος το βασικό Προεδρικό Διάταγμα που διέπει τον οικοδομικό κανονισμό, 329.000 τροπολογίες. Αυτή ήταν η δημόσια διοίκηση. Και λέτε αυτήν να μην την αλλάξουμε; Και αυτή εν πολλοίς είναι ακόμα και σήμερα.

Τα παράπονα των πολιτών να δείτε στις δημοσκοπήσεις, ένα από τα βασικότερα παράπονα είναι η αναποτελεσματικότητα, οι χρονοτριβές, οι καθυστερήσεις και δεν τα λέτε. Αυτά είναι έργα δικών σας ημερών κ. Γεωργαντά και δεν αναλαμβάνετε την ευθύνη. Διότι και στις 18 παρεμβάσεις που κάναμε νομοθετικές, μια ήταν η απάντηση, αυτή που είπατε πριν. “Εμείς δεν συμφωνούμε επί της αρχής.” Και δεν συμφωνείτε, γιατί δεν θέλετε τη μείωση, ούτε την αντιμετώπιση των παθογενειών του πελατειακού και του ρουσφετολογικού κράτους, που έχει φτάσει τη διαφθορά στα ύψη. Είναι η μοναδική χώρα στον κόσμο, όχι στην Ευρώπη, που έχει ποσοστά γραφειοκρατίας και διαφθοράς που δεν δικαιολογούνται για καθεστώς ειρήνης. Και είναι αυτό που βυθίζει τη χώρα στην αναξιοπρέπεια, στην αναξιοπιστία και στην χρεοκοπία. Και δεν λέτε λέξη γι' αυτό.

Τι λέτε; Σας άκουγα τότε και εσάς και τον κ. Βορίδη όταν υπήρχε το νομοσχέδιο για το νόμο 4369, το «Μητρώο Επιτελικών Στελεχών». Τι λέγατε; Ότι όλα αυτά γίνονται για να εξυπηρετήσουμε δικούς μας ανθρώπους. Αυτή ήταν η φιλοσοφική σας αρχή. Όμως κάποτε το ομολογήσατε και αυτό ήταν τουλάχιστον ειλικρινές. Δεν μας ενδιαφέρουν λέτε οι επιμέρους διατάξεις, μας ενδιαφέρει η φιλοσοφία, είμαστε αντίθετοι. Γι' αυτό είστε αντίθετοι και τώρα.

Δεν ενδιαφέρεστε για καμία νομοθετική παρέμβαση στη δημόσια διοίκηση, διότι όταν η παράταξή σας και εσείς οι ίδιοι που είστε γαλουχημένοι με εκφορές, γνώμες και απόψεις και αντιλήψεις του πελατειακού κράτους χάνετε το έδαφος κάτω από τα πόδια σας. Το ίδιο κάνετε και τώρα. Ακούσατε πριν την κυρία Υπουργό, αναλυτικότατη, σας απάντησε σε όλα και παρόλα αυτά επιμένετε γιατί διαφωνείτε σε θέματα αρχής και θέματα φιλοσοφίας του νομοσχεδίου.

Θέλετε το ίδιο κράτος, πελατειακό, ρουσφετολογικό, μικρό, να είναι δικό σας, κατάδικό σας, για να μπορείτε να εκχωρείτε τομείς και τμήματα του ελληνικού κράτους στον ιδιωτικό χώρο. Αλλά το θέλετε μικρό για να το ελέγχετε. Δεν θέλετε το αναγκαίο, δεν θέλετε το παραγωγικό, δεν θέλετε αυτό που κάνουμε τις πραγματικές, κοινωνικές και λαϊκές ανάγκες.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.):** Κύριε Πρόεδρε, αν μιλήσει επί του νομοσχεδίου να μιλήσει, αλλιώς να του απαντήσω γιατί τώρα είναι προσωπικά τα ζητήματα. Ζητά παράταση στο χρόνο για να πει τι; Επί του νομοσχεδίου μιλάει; Δεν έχω πρόβλημα να τα απαντήσω όλα. Ο ν.4369 φωτογράφισε μόνο τους ήδη υπηρετούντες, τα ξέρουμε όλα. Ντροπή να μιλάτε για τον ν.4369, τον ξέρω απέξω.

**ΣΠΥΡΙΔΩΝ ΛΑΠΠΑΣ:** Κύριε Πρόεδρε, δεν απορώ λοιπόν για σήμερα ενώ περίμενα να πει «επιφύλαξη επί της αρχής», ενώ είπε ότι υπάρχουν θετικά σημεία, η τελική στάση της Ν.Δ. είναι πάλι καταψήφιση. Ούτε απορούμε, ούτε παραξενευόμαστε. Αυτό θα γίνεται σε όποια παρέμβαση γίνεται.

Κάθε παρέμβαση νομοθετική για τη δημόσια διοίκηση, ουσιαστικά, κ. Πρόεδρε είναι μια παρέμβαση του αποκαθιστά πλευρές του κράτους δικαίου. Πριν αναφέρθηκε για τον ΑΣΕΠ. Τι καταξίωση έχει ο ΑΣΕΠ σήμερα; Απόλυτη στην κοινωνική συνείδηση.

Όμως, έγιναν μεταρρυθμίσεις στο παρελθόν; Αρκετές. Όμως, από πολιτική άποψη ήταν ορφανές, κανένας δεν τις υποστήριξε με πάθος. Όταν ο Πεπονής υποστήριζε με πάθος το ΑΣΕΠ, δεν επανεξελέγη ποτέ κύριε Πρόεδρε από το κοινωνικό σύνολο και τους ψηφοφόρους για την παρέμβαση που έκανε, αυτό που σήμερα πραγματικά αποκαθιστά το κράτος δικαίου. Αυτή είναι η αλήθεια. Ε, λοιπόν εμείς ορφανές, μεταρρυθμιστικές πολιτικές και προτάσεις δεν θα αφήσουμε. Θα τις χρεωθούμε, θα τις εισηγηθούμε και θα τις υποστηρίξουμε με πάθος.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Θα σας παρακαλούσα να μη γίνονται προσωπικές αναφορές, γιατί γίνονται συζητήσεις. Δεν είναι υπόδειξη αυτό που είπα, μη με παρεξηγείτε.

Τον λόγο έχει η κυρία Θελερίτη.

**ΜΑΡΙΑ ΘΕΛΕΡΙΤΗ:** Το σχέδιο νόμου που συζητάμε σήμερα αποτελεί αναπόσπαστο μέρος και συνέχεια των βημάτων που έχουμε προδιαγράψει, στο πλαίσιο μιας στρατηγικής για την αναβάθμιση και τη μεταρρύθμιση στη δημόσιας διοίκησης. Θα εξηγήσω, γιατί αποτελεί αναπόσπαστο μέρος και γιατί είναι απόρροια μιας στρατηγικής, που εμείς έχουμε για τη δημόσια διοίκηση.

Κατ’ αρχάς, ως Κυβέρνηση του ΣΥΡΙΖΑ, η δημόσια διοίκηση πάντα αποτελούσε έναν βασικό πυλώνα της Δημοκρατίας, του κοινωνικού κράτους, του δημόσιου συμφέροντος και του συμφέροντος του συνόλου των πολιτών και αυτό που λέμε δίκαιης ανάπτυξης. Δεν αποτελεί μοχλό, ενός πελατειακού κράτους, ούτε εργαλείο άσκησης πίεσης και μέσο για τη συντήρηση και αναπαραγωγή κρατικοδίαιτων επιχειρήσεων, που γνωρίζουμε πάρα πολύ καλά, όπως λειτουργούσε στο παρελθόν. Επειδή, τελικά, υπάρχει μια λήθη σ’ αυτή την αίθουσα πολλές φορές, να μην ξεχνάμε σε τι κατάσταση περιήλθε η δημόσια διοίκηση κατά την περίοδο των προηγούμενων Κυβερνήσεων, οι οποίοι ούτε καν επιχείρησαν να εξορθολογήσουν ή να αναδιαρθρώσουν τη δημόσια διοίκηση, που σήμερα ισχυρίζονται ότι επιθυμούν, αλλά αντίθετα, επιδίωκαν να τη συρρικνώσουν και κυρίως, να την παραδώσουν στον ιδιωτικό τομέα. Γι’ αυτό δεν έχει και ιδιαίτερο ενδιαφέρον η Νέα Δημοκρατία, για αυτό που λέμε εμείς μεταρρύθμιση στη δημόσια διοίκηση.

Εμείς, λοιπόν, αυτή τη δημόσια διοίκηση ανασυγκροτούμε με βάση τις αρχές της αποκομματικοποιήσης, του δημοκρατικού ελέγχου, του εξορθολογισμού των δομών, της απλοποίησης των διαδικασιών, που για εμάς είναι βασικοί πυλώνες ενός πολιτικού προγράμματος που οφείλει να έχει μια κυβέρνηση, η οποία θέλει να έχει μια ισχυρή δημόσια διοίκηση. Αυτό το κάναμε κατά περιόδους, δηλαδή, ξεκινήσαμε και το πρώτο μας βήμα ήταν να αποκαταστήσουμε τις αδικίες σε βάρος των εργαζομένων στο δημόσιο, οι οποίοι για χρόνια απαξιώθηκαν και στοχοποιήθηκαν από τις προηγούμενες κυβερνήσεις. Με το νέο νόμο 4369, που αφορά, σε αυτό το περιβόητο Εθνικό Μητρώο Επιτελικών Στελεχών και με τον νόμο για την κινητικότητα, τον 4440/16 προσπαθήσαμε να αντιμετωπίσουμε διαχρονικές παθογένειες του ελληνικού διοικητικού μηχανισμού, ώστε να υπάρξει μια κατεύθυνση αποκομματικοποίησης του συστήματος, στελέχωσης των ανώτερων θέσεων στη διοικητική ιεραρχία και αυτό να γίνει σε συνδυασμό με την εφαρμογή των αρχών της αξιοκρατίας και της διαφάνειας, καθώς και της αξιολόγησης του ανθρώπινου δυναμικού. Αυτό επιχειρήσαμε, με τη θεσμοθέτηση των μέχρι σήμερα, νόμων.

Σήμερα, είμαστε σε μια περίοδο που εγκαινιάσαμε τη λήξη των μνημονίων και έχουμε διανύσει ένα σημαντικό μέρος της διαδρομής για αυτή την αναβάθμιση που επιχειρούμε στη δημόσια διοίκηση. Με αφορμή λοιπόν, την κατάργηση του 1 προς 5 και την καθιέρωση του 1 προς 1, αυτό το νομοσχέδιο στοχεύει σε μια ολοκληρωμένη διαχείριση του ανθρώπινου δυναμικού, μέσω του προγραμματισμού των προσλήψεων, της ενίσχυσης του ΑΣΕΠ, που θεωρούμε ότι είναι ένας καταξιωμένος θεσμός αξιοκρατίας και έχει σαν βασική αποστολή να διασφαλίζει την αμεροληψία και την αξιοκρατία στις προσλήψεις. Στοχεύουμε στη δημιουργία δομών, οι οποίες δημιουργούν αυτή την ενότητα που υπάρχει μεταξύ του σχεδιασμού, της υλοποίησης και του ελέγχου στη δημόσια διοίκηση και τροποποιούμε και τον Υπαλληλικό Κώδικα σε βασικά σημεία και ιδιαίτερα, με βάση τις σύγχρονες κοινωνικές ανάγκες και τα κοινωνικά δικαιώματα των υπαλλήλων.

Δεν θα αναφερθώ ιδιαίτερα σε ένα – ένα από αυτά που προανέφερα, ότι είναι τα βασικά σημεία του νομοσχεδίου, γιατί αναφέρθηκε αναλυτικά η Υπουργός. Θέλω, όμως, να επισημάνω ότι ο ολοκληρωμένος προγραμματισμός προσλήψεων είναι μια καινοτομία για τη δημόσια διοίκηση, γιατί για πρώτη φορά θεσπίζεται, 4ετής προγραμματισμός και ετήσιος και γιατί πρώτη φορά θα υπάρχει ένας πιο εξορθολογικός, ως προς τις προσλήψεις, προγραμματισμός.

Αυτό θα γίνει με βάση τις ανάγκες που έχουμε σε επίπεδο προσωπικού. Θα γίνει και με βάση τα δημοσιονομικά δεδομένα και τις εκάστοτε δυνατότητες που έχουμε με βάση το μεσοπρόθεσμο. Δεν λέει κάποιος ότι με την κατάργηση του 1 προς 5 και την καθιέρωση του 1 προς 1 θα έχουμε πια προσλήψεις, όπως επικαλείται η Αντιπολίτευση και μάλιστα, εδώ προβλέπει και για το εποχικό προσωπικό, που γνωρίζουμε όλοι πολύ καλά τις δυσκολίες που είχαμε για να ασκηθούν και να καλυφθούν οι ανάγκες που είχαν οι φορείς του δημοσίου.

Εγώ θα είχα πάρα πολύ ενδιαφέρον να δω, για παράδειγμα, ότι η ΝΔ αναφέρει ότι εμείς επιχειρούμε να κομματικοποιήσουμε το κράτος. Η συγκεκριμένη, λοιπόν, μεταρρύθμιση βλέπουμε ότι κατευθύνεται σε μια ακριβώς αντίθετη κατεύθυνση μιας και μιλάμε για μια θεσμική οργάνωση των προσλήψεων. Άρα, γιατί η ΝΔ φέρνει τόσες αντιρρήσεις σε σχέση με αυτό τον προγραμματισμό των προσλήψεων, που πριν στις αναφορές της αυτό επικαλούνταν, γιατί δεν υπάρχει προγραμματισμός στις προσλήψεις, γιατί δεν λαμβάνουμε υπόψη μας τις ανάγκες; Υπερασπίζεται τελικά η ΝΔ την μείωση των προσλήψεων σε επίπεδο μεταμνημονιακών εποχών, το 1προς 5 και γι’ αυτό ακριβώς δεν θέλει να μιλήσει για μια ενίσχυση προσωπικού της δημόσιας διοίκησης, η οποία αυτή την στιγμή δυσλειτουργεί εξαιτίας των προηγούμενων πολιτικών που έχουν εφαρμοστεί για τη δημόσια διοίκηση;

Εγώ θα θέσω και ένα άλλο εύλογο ερώτημα στην Αξιωματική Αντιπολίτευση. Για παράδειγμα, εάν σήμερα αποχωρήσουν 9.000 από το δημόσιο, εμείς δεν πρέπει γι’ αυτές τις 9.000 να ρυθμίσουμε προσλήψεις για αντικατάσταση των αποχωρήσεων; Αυτό σημαίνει διόγκωση του κράτους, όπως μας κατηγορεί η Αντιπολίτευση; Άρα, λοιπόν, θα πρέπει νομίζω αυτή την στιγμή, να επιχειρήσουμε και σ’ αυτή την φάση και σ’ αυτή την συγκυρία να αναχαιτίσουμε και να βάλουμε φρένο στην συρρίκνωση του ελληνικού δημοσίου που συντελέστηκε επί χρόνια.

Δεν θα επεκταθώ στο ΑΣΕΠ, επιφυλάσσομαι για την επόμενη συνεδρίαση, αλλά θα ήθελα να αναφερθώ στο τρίτο μέρος του νομοσχεδίου, γιατί για εμένα είναι πολύ σημαντικό, αφορά ρυθμίσεις για την αποτελεσματική υλοποίηση των διαρθρωτικών μεταρρυθμίσεων στη δημόσια διοίκηση, η οποία στηρίζεται σε μια αποτελεσματική οργάνωση και λειτουργία των δομών και των διαδικασιών, για ένα πολύ επιτελικό σχεδιασμό και την παρακολούθηση αυτού του σχεδιασμού, αλλά και την εφαρμογή μιας ολόκληρης στρατηγικής που έχουμε για την διοικητική μεταρρύθμιση. Άρα, εδώ έχει πάρα πολύ ενδιαφέρον να δεις, ενώ θεσμοθετείς, πως παράλληλα, βοηθάς για να υλοποιηθεί αυτό το θεσμικό πλαίσιο, το οποίο εσύ θεσμοθέτησες, αλλά παράλληλα και πως παρακολουθείς και ελέγχεις την αποτελεσματικότητα και την λειτουργία του θεσμικού πλαισίου που εσύ νομοθέτησες. Αυτό τον λόγο έχει το Παρατηρητήριο της Δημόσιας Διοίκησης, αυτό το λόγο έχει η σύσταση της Ειδικής Γραμματείας για την υποστήριξη δράσεων διοικητικής ανασυγκρότησης και αυτό το λόγο έχει η οργάνωση της Υπηρεσίας Τεχνικής Υποστήριξης των φορέων δημόσιας διοίκησης.

Αυτά τα κάνεις μέσα στο corpus της διοίκησης, μέσα στο σώμα της διοίκησης και δεν τα δίνεις έξω απ’ αυτήν, δηλαδή, σε ιδιωτικές εταιρίες, για να δημιουργήσεις ένα κρατικοδίαιτο ιδιωτικό τομέα και να πεις ότι με αυτά εσύ είσαι υπέρ της ιδιωτικής πρωτοβουλίας. Γιατί μέχρι τώρα εάν λάβουμε υπόψη μας ποια κράτη είναι αυτά που έχουν ανεπτυγμένη ιδιωτική πρωτοβουλία, την έχουν αυτοί που έχουν ισχυρό δημόσιο. Γι’ αυτό λοιπόν και εμείς θεωρούμε ότι αυτό το σχέδιο νόμου είναι η συνέχιση μιας μεταρρύθμισης, η οποία έρχεται να βάλει τα θεμέλια και στο τρίτο κομμάτι της υλοποίησης και της παρακολούθησης αυτής της μεταρρύθμισης. Σας ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Τσόγκας.

**ΓΕΩΡΓΙΟΣ ΤΣΟΓΚΑΣ:** Κύριε Πρόεδρε, φοβάμαι ότι η κυρία Υπουργός τα είπε όλα, απολύτως, θα επαναλάβω πράγματα υποχρεωτικά. Συζητάμε σήμερα το σχέδιο νόμου για την ενδυνάμωση του ΑΣΕΠ, ενίσχυση για αναβάθμιση της δημόσιας διοίκησης. Πρόκειται για ένα αναγκαίο και εκσυγχρονιστικό νομοσχέδιο, τεχνικά και ουσιαστικά άρτιο.

Είναι γεγονός ότι η συρρίκνωση της δημόσιας διοίκησης την περίοδο των μνημονίων οδήγησε σε ένα αναποτελεσματικό και υποβαθμισμένο δημόσιο, το οποίο λόγω, ακριβώς, της υποστελέχωσής του, της αδυναμίας εισροής νέου προσωπικού και των γραφειοκρατικών πρακτικών που κυριαρχούν σε κάθε κύτταρό του, δυσκολεύτηκε να ανταπεξέλθει, με συνέπεια στην ορθή και ποιοτική εξυπηρέτηση του πολίτη.

Το παρόν σχέδιο νόμου απαρτίζεται από 65 άρθρα και σκοπεί στην αναδιάρθρωση της δημόσιας διοίκησης, μέσω θεσμικών αλλαγών που προάγουν την ανεξαρτησία και την ενδυνάμωση των δημόσιων φορέων και τη στελέχωσή τους, μέσω αξιοκρατικών διαδικασιών, ούτως ώστε να επιτελέσουν το βασικό τους ρόλο στη χάραξη στρατηγικής, για την παραγωγική και θεσμική ανασυγκρότηση της χώρας, με επίκεντρο την προάσπιση του δημόσιου συμφέροντος.

Στα άρθρα του πρώτου κεφαλαίου, προκειμένου να αναβαθμιστεί ο ρόλος των υπηρεσιών της δημόσιας διοίκησης, προωθούνται ρυθμίσεις οι οποίες, μέσω του προγραμματισμού των προσλήψεων τακτικού και εποχικού προσωπικού, θα συνδράμουν τα μέγιστα στην επιτάχυνση και απλοποίηση των διαδικασιών στελέχωσης του δημοσίου.

Πιο συγκεκριμένα, από 1ης Ιανουαρίου 2019, οι προσλήψεις πάσης φύσεως του πάσης φύσεως τακτικού και εποχικού προσωπικού φορέων της γενικής κυβέρνησης, θα διενεργούνται βάσει πολυετούς και ετήσιου στρατηγικού προγραμματισμού, ενώ από 1ης Ιανουαρίου 2020, προκειμένου, να εγκριθούν προσλήψεις τακτικού προσωπικού από φορείς της γενικής κυβέρνησης, θα είναι απαραίτητη η πρότερη ανάρτηση της οικίας, κενής θέσης στο ψηφιακό οργανόγραμμα του άρθρου 16 του ν.4440/2016. Σε περίπτωση, δε, αντικειμενικής αδυναμίας ανάρτησης της οικίας, κενής θέσης στο ψηφιακό οργανόγραμμα, προβλέπεται στην παράγραφο 2 του άρθρου 2, η δυνατότητα έγκρισης του αιτήματος από την πενταμελή επιτροπή του άρθρου 2 παράγραφος 1 της πράξης του Υπουργικού Συμβουλίου 33/2006, κατόπιν αιτιολογημένης εισήγησης, του κατά περίπτωση αρμόδιου υπουργού.

Με στόχο την απλοποίηση της διαδικασίας έγκρισης προσλήψεων και την ταχύτερη υλοποίηση προσλήψεων από τις αρμόδιες αρχές, ρυθμίζεται ο πολυετής προγραμματισμός προσλήψεων τακτικού προσωπικού, ο οποίος θέτει στα αρμόδια υπουργεία την υποχρέωση, μέχρι το πέρας του μηνός Ιανουαρίου του κάθε έτους, να αποστέλλουν στο Υπουργείο Διοικητικής Ανασυγκρότησης επικαιροποιημένα, τετραετή σχέδια προγραμματισμού ανθρώπινων πόρων, κατά τα ειδικώς οριζόμενα στο εν λόγω άρθρο.

Η σύνταξη τετραετούς προγραμματισμού, κατ' έτος, μεταφέρεται και στους εποπτευόμενους φορείς των υπουργείων, όπως και στις ανεξάρτητες αρχές, αλλά σε συντομότερη κατά ένα μήνα προθεσμία.

Επίσης, πολυετές σχέδιο προγραμματισμού προσλήψεων προβλέπεται και για τους ΟΤΑ Α΄ και Β΄ βαθμού και τους εποπτευόμενους φορείς αυτών, εφόσον ανήκουν στη γενική κυβέρνηση.

Η θέσπιση του ετήσιου προγραμματισμού προσλήψεων θα βοηθήσει, σημαντικά, στην ταχύτερη υλοποίηση των προσλήψεων, μέσω απλουστευμένων διαδικασιών και στην προαγωγή ενός σταθερού δημοσιονομικού προγραμματισμού.

Επίσης, με το υπό συζήτηση σχέδιο νόμου, επέρχεται τροποποίηση στον δημοσιοϋπαλληλικό κώδικα, στον τομέα της άδειας μητρότητας, διάρκειας τριών μηνών με πλήρεις αποδοχές, την οποία θα δικαιούνται και οι μητέρες που αποκτούν τέκνα από υιοθεσία ή αναδοχή, ενώ, κατ' επιταγή της ισότητας των φύλων, η εν λόγω άδεια επεκτείνεται και στον θετό πατέρα. Αν, δε και οι δύο γονείς είναι υπάλληλοι, ορίζεται ότι θα γίνεται δήλωση για το ποιος από τους δύο γονείς θα κάνει χρήση της άδειας, η οποία μπορεί να παρθεί και σε διαδοχικά χρονικά διαστήματα.

Επιπλέον, προβλέπεται ότι τρίμηνη άδεια μητρότητας θα λαμβάνουν και οι γονείς που αποκτούν τέκνο με τη διαδικασία της παρένθετης μητρότητας, πρόβλεψη σημαντική και εναρμονισμένη, πλήρως, με τη σημερινή πραγματικότητα.

Ιδιαίτερα, όμως, σημαντική και προβλεπόμενη είναι η δυνατότητα απόσπασης και μετάταξης υπαλλήλου που επικαλείται λόγους υγείας όχι μόνο στο πρόσωπό του αλλά και για την ή τον σύζυγο, τον συμβιούντα ή πρόσωπο με πρώτο βαθμό συγγένειας.

Στην περίπτωση, δε, που οι λόγοι υγείας αφορούν γονέα υπαλλήλου, ορίζεται ότι απαιτείται πιστοποιητικό, με πιστοποιημένο ποσοστό αναπηρίας άνω του 67%, από το αρμόδιο Κέντρο Πιστοποίησης Αναπηρίας.

Η εν λόγω διάταξη στοχεύει στην προστασία και διευκόλυνση της οικογενειακής ζωής, ενώ η εκ των προτέρων θέσπιση των προαπαιτούμενων για τις αποσπάσεις και μετατάξεις θα συνδράμει, καταλυτικά στην επίλυση αιτημάτων, τα οποία μέχρι σήμερα ικανοποιούνται επί τη βάσει όχι τόσο αντικειμενικών κριτηρίων.

Τέλος, με στόχο την εφαρμογή μιας ολοκληρωμένης στρατηγικής για τη διοικητική ανασυγκρότηση και την επίτευξη διαρθρωτικών αλλαγών και μεταρρυθμίσεων, το παρόν σχέδιο νόμου προβλέπει τη συγκρότηση Γνωμοδοτικού Συμβουλίου, στο οποίο χορηγεί γνωμοδοτική αρμοδιότητα αναφορικά με τις στρατηγικές προτεραιότητες του Υπουργείου σε σχέση με την αναβάθμιση της δημόσιας διοίκησης, ενώ συγκροτείται και το Παρατηρητήριο Δημόσιας Διοίκησης, το οποίο θα ασκεί εποπτεία και θα αξιολογεί συνολικά την αποτελεσματικότητα των παραγομένων και εφαρμοζόμενων πολιτικών διοικητικής ανασυγκρότησης.

Κυρίες και κύριοι Βουλευτές, το παρόν νομοσχέδιο αποτυπώνει την πρόταση για μια λειτουργική και άκρως αξιοκρατική δημόσια διοίκηση, η οποία καθρεφτίζει και την ποιότητα του συνόλου του κρατικού μηχανισμού.

Ο πολίτης δικαιούται να χαίρει υπηρεσιών απαλλαγμένων από γραφειοκρατικές αγκυλώσεις, δίχως χρονοτριβές και προχειρότητες. Αλλά και ο υπάλληλος δικαιούται ένα εκσυγχρονισμένο περιβάλλον στη δημόσια διοίκηση, το οποίο θα επιτευχθεί μέσω του προγραμματισμού και του εξορθολογισμού των διοικητικών διαδικασιών.

Είναι σαφές από το σύνολο των διατάξεων του νομοσχεδίου ότι γίνεται ένα αποφασιστικό βήμα προς τη σωστή κατεύθυνση, προς τη δόμηση μιας αποδοτικής, αποτελεσματικής και σύγχρονης δημόσιας διοίκησης, υπηρετούσα το δημόσιο συμφέρον, το οποίο αποτελεί και τον ιδρυτικό της πυρήνα.

Σας ευχαριστώ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ:** Κυρία Υπουργέ, κύριοι συνάδελφοι, ήταν αναμενόμενες κάποιες ενστάσεις που υποβλήθηκαν από τους Εισηγητές όλων των υπολοίπων κομμάτων, πέραν της Αξιωματικής Αντιπολίτευσης.

Πρόκειται περί νομοσχεδίου που άπτεται πολλών θεμάτων, με επιμέρους θέματα και τροποποιήσεις, ρυθμίσεις και μεταρρυθμίσεις. Γι' αυτό τον λόγο και σίγουρα απαντήθηκαν αρκούντως από την κυρία Υπουργό.

Εν τέλει, με ξένισε η αρνητική στάση της Ν.Δ. στο συγκεκριμένο νομοσχέδιο, παρότι οι επιμέρους αιτιάσεις ήταν στην κατηγορία των γνωστών ιδεοληψιών και εμμονών που κατατρύχουν τους συναδέλφους της Αξιωματικής Αντιπολίτευσης, περί μεγάλου κράτους, ιδιοτελών σκοπιμοτήτων, που δήθεν εμείς έχουμε, εχθρότητας προς τους επιχειρηματίες και όλα τα γνωστά.

Γιατί, όμως, αυτό; Αν το συνδυάσουμε και με την κατατεθείσα, σήμερα, αίτηση για ονομαστική ψηφοφορία στην Ολομέλεια, πρόκειται - κατά τη γνώμη μου - περί σχεδίου από την Αξιωματική Αντιπολίτευση για να ροκανίσει ή να πριονίσει το Κοινοβουλευτικό Έργο. Το Κοινοβουλευτικό Έργο που με μεγάλη προσπάθεια, ενδελεχώς, με μεταρρυθμιστικές τομές, με σκοπιμότητες που έχουν στόχο την οικονομική και κοινωνική ανόρθωση της ελληνικής κοινωνίας, προσπαθεί αόκνως η Κυβέρνησή μας και τα Υπουργεία να εισφέρουν.

Η Ν.Δ., λοιπόν, έχει την εμμονή και τη φαντασίωση ότι μπορεί με τη μεθόδευση αυτή να αναστείλει το έργο της Κυβέρνησης ή και να δείξει προς την κοινωνία ότι είναι μια Κυβέρνηση που ενδεχομένως, δεν μπορεί να εφαρμόσει το νομοθετικό της έργο.

Λοιπόν, είναι ιδιαίτερα γελασμένοι. Να γνωρίζετε ότι στις Διαρκείς Επιτροπές, οι αποφάσεις λαμβάνονται κατά το 39/5 του Κανονισμού της Βουλής, με απόλυτη πλειοψηφία. Εμείς είμαστε αποφασισμένοι να εισφέρουμε νομοσχέδια τέτοια, που ο ελληνικός λαός τα ξέρει και τα περιμένει, που θα επανορθώσουν τη θιγείσα οικονομική αδυναμία των συμπολιτών μας, που θα επαναφέρουν την κανονικότητα στην ελληνική κοινωνία και θα κοιτάξουμε και θα στοχεύσουμε μπροστά.

Είναι γνωστά και αναμενόμενα. Τόσο οι ρυθμίσεις για τις καθυστερούμενες εισφορές και τα παράβολα προς το Δημόσιο, η αύξηση του κατώτατου μισθού και η εξάλειψη του υπό κατώτατου και άλλα παρόμοια μέτρα που η κοινωνία τα έχει μεγάλη ανάγκη, θα εφαρμοστούν, κύριοι συνάδελφοι. Και θα εφαρμοστούν σε πείσμα αυτών που εσείς προσπαθείτε να ψαλιδίσετε. Εμείς θα τα καταφέρουμε, γιατί η κοινωνία τα απαιτεί, τα ζητά και τα έχει ανάγκη.

Τώρα, κάποιες επιμέρους αντικρούσεις για το δήθεν, μεγάλο κράτος, που η Ν.Δ. ισχυρίζεται ότι υπάρχει ή τουλάχιστον ότι θελήσαμε και προσπαθούμε να έχουμε στη στόχευση μας και να το επιτελούμε.

Είστε λάθος, κύριοι συνάδελφοι. Αυτή τη στιγμή, οι υπάλληλοι της Γενικής Κυβέρνησης στην Ελλάδα, αν συγκριθούν με το μέσο όρο της Ε.Ε., είναι κάτω από το ήμισυ. Δεν είναι αυτό που λέτε και σαν παραμύθι και «καραμέλα» διαδίδετε προς την κοινωνία, ότι δήθεν εμείς έχουμε το μεγαλύτερο, το πιο διογκωμένο κράτος σε υπαλλήλους. Είναι τεράστιο ψέμα και μύθευμα.

Δηλαδή, τι έπρεπε να κάνουμε; Τους 9.000 φέτος που αποχώρησαν από την Γενική Κυβέρνηση δεν θα πρέπει να τους αντικαταστήσουμε; Όσον αφορά στα επικουρικά μέτρα. Και βέβαια ελήφθησαν. Όταν ήσασταν έτοιμοι και διατεθειμένοι, παραγωγικούς τομείς της ελληνικής κοινωνίας να τους διαθέσετε στους μεγαλοεργολάβους, εμείς βρήκαμε τον τρόπο 8.200 εργάτες καθαριότητας στους δήμους να μπορέσουν να δουλέψουν, στηριζόμενοι στα κριτήρια της μακροχρόνιας άσκησης και των εμπειριών που έχουν αποκτήσει. Όμως με το να παίρνουν ένα μισθό αξιοπρεπή, εκείνον που είναι απαραίτητος για να μπορέσει να διαβιώσει ο Έλληνας εργαζόμενος και όχι τα τρακοσάρια των εργολάβων.

Αυτό, λοιπόν, καταφέραμε και θα καταφέρουμε επίσης, να περιλάβουμε πλέον στη μονιμοποίηση και τους υπαλλήλους στο «Βοήθεια στο Σπίτι», που επίσης αριθμούν 3.500 περίπου άτομα. Αυτά, πέραν των προβλεπόμενων, μόνιμης στόχευσης προσλήψεων που αναμένονται στο ευαίσθητο Υπουργείο Παιδείας, που, όπως είναι γνωστό, 4.500 άτομα θα προσληφθούν φέτος μετά τον Σεπτέμβριο για την ειδική αγωγή, την τόσο απαραίτητη και την τόσο προσεγμένη, όμως, από την Κυβέρνησή μας ειδική αγωγή.

Ασφαλώς, δεν είναι εύκολο και πολύ θα το επιθυμούσαμε όλους τους αναπληρωτές να μπορούσαμε να τους μονιμοποιήσουμε και να τους προσλάβουμε, αλλά, δυστυχώς, δεν είναι εύκολο. Κατανοούμε όλους αυτούς τους ανθρώπους, που έχουν δώσει σώμα και ψυχή για να περιέρχονται τη νησιωτική Ελλάδα και την ορεινή περιοχή, μακριά από τις οικογένειές τους, μη βλέποντας τα παιδιά τους, αλλά τουλάχιστον θέτουμε προτεραιότητες και κριτήρια τέτοια, ώστε 5.250 αναπληρωτές το 2020 και άλλοι 5.250 να μονιμοποιηθούν και να καταλάβουν τις θέσεις εκείνες που πρέπει. Είμαστε διατεθειμένοι τις τομές αυτές και τις κάνουμε, έστω και αν γίνονται κάποια μικρά λάθη. Βελτιώσεις πάνω σε αυτά μπορούν κάλλιστα να βρεθούν και νομίζω ότι σήμερα, ήδη, με διάφορες τροπολογίες καταφέρνουμε να ικανοποιήσουμε το γενικότερο κοινωνικό αίσθημα δικαίου.

Τέλος, για τον ιδιαίτερα επιτυχή θεσμό του ΑΣΕΠ που έχει εγκαθιδρυθεί στην Ελλάδα από το μακαρίτη πλέον και τόσο επιτυχημένο στο συγκεκριμένο τομέα, τον Αναστάσιο Πεπονή, που δυστυχώς, διότι κανείς δεν μπορεί να επαληθευθεί από μια κανονικότητα, από ένα έθος, που τα δύο συγκυβερνήσαντα κόμματα, επί εποχών λιτότητας, με τον τρόπον τους, ως ενέσιμη δόση είχαν περάσει στο μυελό και στο μεδούλι όλων των ανθρώπων και όλης της κοινωνίας, ότι αν δεν έχεις «μπάρμπα στην Κορώνη» δεν μπορείς να διορίσει της πουθενά, αυτό λοιπόν ο μακαρίτης ο Πεπονής κατάφερε, με χίλιους κόπους και με μεγάλη θυσία και αντίτιμο, να το καθιερώσει.

Εμείς, λοιπόν, ερχόμαστε να το βελτιώσουμε και δεν είστε ικανοί σε αυτό που λέτε ότι δήθεν με τον τρόπο μας βάζουμε προσκόμματα και αργούμε και η 3Κ αργεί. Ορίστε, ιδού, με μικρές μεταρρυθμίσεις που επετεύχθησαν, μόνο μετά από συνεννόηση με τους ίδιους τους φορείς του ΑΣΕΠ, καταφέρνουμε και λέμε ότι από τις χιλιάδες, ενδεχομένως, που κάθε φορά θα αιτούνται τον διορισμό τους, με τη μικρή συμπερίληψη και εκτίμηση των δικαιολογητικών του αριθμού εκείνου που θα πρόκειται να διοριστούν, συν το 50% ή έστω και το 100%, κυρία Υπουργέ, νομίζω ότι δεν θα είναι ένας τεράστιος αριθμός, να γίνει απόλυτη κρίση των δικαιολογητικών, βάσει της αρχικής δήλωσης, ώστε πλέον να μην παρεισφρέει κανένα ψεγάδι και καμία ανησυχία. Πολύ δε περισσότερο, να μπορέσουμε να δώσουμε στα υπαλληλικά και τα ανώτερα στελέχη του ΑΣΕΠ τον τρόπο και τον χρόνο να κάνουν τη δουλειά τους με αξιοσύνη, εμπιστοσύνη και αξιοπιστία.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής)**: Τον λόγο έχει ο κ. Πρατσόλης.

**ΑΝΑΣΤΑΣΙΟΣ ΠΡΑΤΣΟΛΗΣ**: Αν θέλω να δώσω έναν τίτλο στο νομοσχέδιο, θα έλεγα ότι ο τίτλος είναι «αξιοκρατία, αξιοπιστία, αποδοτικότητα και αποτελεσματικότητα». Γιατί σίγουρα αυτό που βλέπουμε είναι ότι προσπαθεί να γίνει η αποκατάσταση μιας αποδυναμωμένης και στοχοποιημένης δημόσιας διοίκησης.

Ταυτόχρονα, θα έλεγα ότι επιδιώκεται η ανεξαρτησία και η δυναμική της παρουσία, με την ολοκλήρωση της ψηφιακής αναβάθμισης. Μια τέτοια δημόσια διοίκηση είναι βασικός άξονας της Δημοκρατίας και του κοινωνικού κράτους. Το 2015 όταν ανέλαβε η κυβέρνηση ΣΥΡΙΖΑ, βρεθήκαμε αντιμέτωποι με μια υποβαθμισμένη και οριζόντια μειωμένη δημόσια διοίκηση. Να θυμηθούμε την διαθεσιμότητα στις 3.000 απολύσεις καθώς και την αξιολόγηση με το υποχρεωτικό 15% το οποίο και αυτό με τη σειρά του, οδηγούσε σε διαθεσιμότητα και απόλυση.

Μου δημιουργήθηκε μια απορία ακούγοντας τον Εισηγητή στης ΝΔ, να μιλάει για μεγάλο κράτος χωρίς ουσιαστική μεταρρύθμιση, ξεχνώντας βέβαια τις μεταρρυθμίσεις που έχουν γίνει μέχρι τώρα όπως είναι ο ν.4369 και ο ν.4540. Θα ήθελα να ρωτήσω «ο μεγάλος μεταρρυθμιστής» ο κύριος Μητσοτάκης, σε πόσες, άραγε, μεταρρυθμίσεις προχώρησε ως Υπουργός Διοικητικής Ανασυγκρότησης; Θα έλεγα σε μια και μοναδική, που χαρακτήρισε και τη θητεία του που ήταν οι διαθεσιμότητες και οι απολύσεις. Σε καμία άλλη ουσιαστική μεταρρύθμιση.

Σήμερα, χωρίς να κρύβει τις πραγματικές του προθέσεις, που είναι η περαιτέρω συρρίκνωση του δημόσιου τομέα και η ανάθεση των λειτουργιών του στον ιδιωτικό τομέα, όπου μπορεί, ζητά να επανέλθουν οι προσλήψεις στο 5 προς 1 ενώ εμείς έχουμε καταφέρει στο 1 προς 1. Αυτό πρακτικά σημαίνει ότι, πρώτα απ' όλα αποκλείει τον παράγοντα ανανέωση του γερασμένου ήδη δημόσιου τομέα και δεύτερον ότι αντί για τα 9.000 άτομα περίπου, που αντιστοιχούν σήμερα στις προσλήψεις, θα έχουν προσλήψεις περίπου 1900 άτομα. Εδώ είναι η υποκρισία των Βουλευτών της Ν.Δ. αλλά και του ΚΙΝ.ΑΛ., που πολλές φορές μας εγκαλούν με ερωτήσεις τους.

Θυμάμαι στα προβλήματα που υπήρξαν με τους αναπληρωτές, που είχαν συνεχώς ερωτήσεις γιατί υπάρχουν ελλείψεις στους καθηγητές. Τελικά, ας αποφασίσουν, πραγματικά, προς τα πού θα πάνε. Αν ζητούν 1.900 προσλήψεις, πώς θα συμπληρωθούν οι θέσεις των καθηγητών και των γιατρών και σε τόσους άλλους νευραλγικούς κοινωνικούς τομείς της ελληνικής κοινωνίας; Είναι ένα ζήτημα το οποίο θα πρέπει να απαντήσουν.

Θα ήθελα να απαντήσω σε όσους μιλούν για το κομματικό κράτος και απλώς να υπενθυμίσω ότι το Δεκέμβριο του 2014, δηλαδή ένα μήνα πριν φύγουν και αυτοί το έβλεπαν ότι θα φύγουν, ήταν σε αποδρομή, ο τότε Υπουργός Διοικητής Ανασυγκρότησης, ο Κυριάκος Μητσοτάκης, προχώρησε στο διορισμό των διευθυντών στο δημόσιο με ένα και μόνο κριτήριο – γιατί σήμερα μας κατηγορούν εμάς ότι το κριτήριο είναι το κομματικό κράτος - την κομματική τους προέλευση και όχι την αξιοκρατία.

Στα υπόλοιπα θέματα του νομοσχεδίου, επειδή υπήρξε και μια αναλυτική και εμπεριστατωμένη εισήγηση, τόσο από την Υπουργό, την κυρία Μαριλίζα Ξενογιαννακόπουλου, όσο και από τους εισηγητές, συναδέλφους της συμπολίτευσης, θέλω να τονίσω μερικά πράγματα τα οποία είναι σημαντικά. Είναι η διευκόλυνση του έργου της κινητικότητας, τώρα πια και με το θέμα του παρατηρητηρίου και της τεχνικής βοήθειας που θα δοθεί στους φορείς, οι οποίοι θα πρέπει να προχωρήσουν στη σύσταση του οργανογράμματος, αλλά και το περίγραμμα των θέσεων.

Επίσης, ένα σημαντικό ζήτημα που λύνεται είναι σε σχέση με την απόσπαση δημοσίου υπαλλήλου για λόγους υγείας, όχι όμως με βαθμό συγγένειας, πρώτου βαθμού, προφανώς, κάτι που εναρμονίζεται με την επαγγελματική και οικογενειακή του ζωή, σύμφωνα με το άρθρο 21 του Συντάγματος. Βέβαια, θα ήθελα να τονίσω περισσότερο τα ζητήματα των δικαιωμάτων που βάζει μέσα αυτό το νομοσχέδιο, όπως είναι η τρίμηνη άδεια μητρότητας, οι ανάδοχοι γονείς, ο θετός πατέρας, με τα οποία αποκαθιστούμε και εναρμονιζόμαστε με τις τωρινές ανάγκες της κοινωνίας. Να μην ξεχάσω και το ζήτημα που μπαίνει για τα ΑμεΑ, όπως είναι η βεβαίωση επάρκειας της νοηματικής γνώσεως με ποσοστό αναπηρίας 50%, όταν δεν απαιτείται η γνώση μιας ξένης γλώσσας. Δεν θα τοποθετηθώ για τις πολυετείς προσλήψεις και τον πολυετή προγραμματισμό. Αυτά θα τα πούμε στην Ολομέλεια.

Θέλω να ολοκληρώσω με δύο ζητήματα που αφορούν, όπως είπε και ο Πρόεδρος στην Τοπική Αυτοδιοίκηση, όπως είναι το ζήτημα της διοικητικής επάρκειας για δημοσίους υπαλλήλους κατηγορίας ΔΕ που υπηρετούν σε ΟΤΑ Α΄ βαθμού. -Γιατί πραγματικά ο μεγαλύτερος όγκος των υπαλλήλων που υπηρετούν στο ΟΤΑ είναι ΔΕ δυστυχώς- άρα, καθίσταται με το νομοσχέδιο αυτό, δυνατή συμμετοχή τους σε εξ αποστάσεως προγράμματα επιμόρφωσης.

Επίσης, μια αδικία που υπάρχει σήμερα, στους αποσπασμένους σε βουλευτές δημοσίους υπαλλήλους π.χ. κάποιος βουλευτής που έχει από έναν άλλο φορέα, έναν αποσπασμένο από ΟΤΑ, ο ένας μπορεί να πάρει υπερωρίες και ο άλλος όχι. Σήμερα έρχεται λοιπόν με ειδική ρύθμιση αυτό το νομοσχέδιο και λύνει, την πραγματικά, μεγάλη αδικία που ισχύει για τους αποσπασμένους από τους ΟΤΑ.

Με αυτά εγώ θέλω να τονίσω, ότι πρέπει πραγματικά αυτό το νομοσχέδιο το οποίο είναι στη σειρά όλων των άλλων νόμων που έχουν ψηφιστεί ήδη και επαναφέρουν, όπως είπαμε, την αξιοπιστία πλέον της δημόσιας διοίκησης, είναι μεγάλη πρόκληση για την Ελληνική Βουλή να το υπερψηφίσει και να το κάνει έναν νόμο του κράτους. Ευχαριστώ πολύ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει η κυρία Ξενογιαννακοπούλου.

**ΜΑΡΙΑ - ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Καταρχάς, θα ήθελα να ευχαριστήσω για όλες τις παρεμβάσεις που εμπλούτισαν τη συζήτηση. Η κυρία Κοζομπόλη, ήδη έθεσε πάρα πολλά σημαντικά ζητήματα για την ανάγκη του σχεδιασμού και του προγραμματισμού και ακριβώς σε αυτή την κατεύθυνση πορευόμαστε. Ο κ. Λάππας μας υπενθύμισε τη βασική αρχή της νομιμότητας και της δικαιοσύνης που πρέπει να διέπει και να μη ξεχνάμε, ότι το δημόσιο συμφέρον, όπως και η δημόσια διοίκηση προέρχονται τιμολογιακά από το δήμο, δηλαδή δεν πρόκειται απλώς για ένα κοινό γενικό συμφέρον, αλλά είναι το δημόσιο συμφέρον που καθορίζεται οργανωμένα και δημοκρατικά μέσω του Κοινοβουλίου και μέσω της λαϊκής κυριαρχίας και της έκφρασής της. Είναι σημαντικό να τα θυμόμαστε αυτά, γιατί η δημόσια διοίκηση αυτό ακριβώς υπηρετεί και είναι κομμάτι της ίδιας της λειτουργίας της δημοκρατίας.

Κάνατε μια αναφορά στο Δημήτρη Σιούφα και αισθάνομαι την ανάγκη να σταθώ σε αυτό, γιατί πραγματικά υπάρχουν άνθρωποι σε όλες τις παρατάξεις που αξίζουν την εκτίμηση και το σεβασμό. Επειδή, είχα την τύχη από πολύ νέα και ως Βουλευτής να τον ζήσω ως Πρόεδρο της Βουλής και είχαμε και μια φιλική σχέση, θέλω κι εγώ να μεταφέρω τα συλλυπητήριά μου στην παράταξη του και να πω ότι στη δημοκρατία έχει ιδιαίτερη σημασία τελικά η αναγνώριση από εκείνους που δεν είναι της δικής σου παράταξης. Κυρίως, εκεί είναι τελικά η μεγάλη τιμή για έναν εκλιπόντα.

Η κυρία Θελερίτη, μίλησε για τη συνέχεια μιας στρατηγικής, ακριβώς αυτό είναι. Η συνέχεια μιας στρατηγικής η οποία τώρα μπορεί να αναπτυχθεί με το στοιχείο και της αξιολόγησης της πορείας μέχρι τώρα και των νέων δυνατοτήτων και αναγκών που δημιουργεί αυτή η περίοδος που μπαίνουμε μετά τα μνημόνια.

Ο κύριος Τσόγκας, επισήμανε την ανάγκη αυτού του προγραμματισμού, ως ποιοτικού στοιχείου, πλέον, για τη συνολική στρατηγική της χώρας και φυσικά για την ποιότητα της δημόσιας διοίκησης και ακριβώς έτσι είναι.

Ο κύριος Γκιόλας, μίλησε ευρύτερα για τις θεσμικές αλλαγές και όλες τις πολιτικές που αυτή τη στιγμή υλοποιούνται και είναι αναπόσπαστο κομμάτι και αυτό, γι' αυτό είπε κιόλας ότι μπαίνει σε συλλογική στρατηγική που υπάρχει. Εδώ θα ήθελα να επισημάνω, ότι δεν υπάρχει αντιδικία ή κοινωνικός αυτοματισμός ή εχθρότητα με τον ιδιωτικό τομέα αλλά το αντίθετο. Η δημόσια διοίκηση όταν λειτουργεί καλά, λειτουργεί για όλους τους φορείς και θα σας πω ότι όταν ήρθε και με επισκέφτηκε η νέα διοίκηση της ΕΣΕΕ, ένα από τα βασικά θέματα που μου έθεσαν ήταν απλούστευση, η στήριξη των προσλήψεων. Δηλαδή ήταν υπέρ, γιατί έχουν ανάγκη και ειδικά οι τοπικές ενώσεις επιχειρηματικότητας μας τονίζουν ότι είναι υπέρ του να γίνουν αυτές οι στοχευμένες και αναγκαίες προσλήψεις. Αυτούς τους ανθρώπους δεν μπορείς να τους κατηγορήσεις ότι έρχονται με πολιτικά κριτήρια να μας δουν, αλλά το αντίθετο. Μάλιστα και υπέρ της ενίσχυσης των ΚΕΠ που εμείς εξαγγείλαμε, μετά από δέκα χρόνια, 150 θέσεις, κενών οργανικών θέσεων.

Άρα, λοιπόν, το αντίθετο ισχύει. Οι φορείς του ιδιωτικού τομέα θέλουν να λειτουργεί σωστά η δημόσια διοίκηση, για να μπορούν να κάνουν κι αυτοί σωστά, αντίστοιχα τη δουλειά τους.

Ο κύριος Πρατσόλης, στο τέλος, έθεσε το ζήτημα της τη ποιοτικής διαφορά μεταξύ έκτακτου και μόνιμου προσωπικού. Κοιτάξτε, κυρίες και κύριοι βουλευτές, αν δεν έχεις μόνιμο προσωπικό, το πρόβλημα δεν είναι ότι δεν θα ανοίξουν, εγκαίρως, τα σχολεία, θα καταρρεύσουν τα νοσοκομεία, είναι ότι, ο αναπληρωτής καθηγητής, ο επικουρικός γιατρός, ο συμβασιούχος, ζει σε κατάσταση ανασφάλειας. Δεν μπορείς να επενδύσεις επάνω του σε επιμόρφωση, δεν έχει το κίνητρο της εξέλιξης, του να αποκτήσει εμπειρία. Έχω την τύχη να είμαι σε ένα Υπουργείο που επειδή είναι επιτελικό, υπάρχουν άνθρωποι με μακρά εμπειρία, πραγματικά, μεγάλη εμπειρία όλων των προηγούμενων χρόνων, που είναι απαραίτητοι. Αυτοί οι άνθρωποι, εάν δεν είχαν κάνει μια καριέρα στη δημόσια διοίκηση, δεν θα είχαν ποτέ αυτήν την εμπειρία. Θα πηγαίναμε πάντα αποσπασματικά. Και γι' αυτό τον λόγο είναι και καταστροφική μια αντίληψη out shorshing για την δημόσια διοίκηση. Γιατί δεν μπορεί να λειτουργήσει χωρίς εμπειρία, πέραν της οποιασδήποτε άλλης κριτικής κάνουμε για τον τρόπο που γίνονται αυτές οι συμβάσεις και τις εργασιακές σχέσεις και λοιπά.

Κύριε Πρόεδρε, πιστεύω ότι ήταν μια πάρα πολύ εποικοδομητική συζήτηση. Πιστεύω ότι υπάρχουν ευρύτατα πεδία συναίνεσης, όταν θα έρθουμε στην επί των άρθρων συζήτηση. Κρατάω ότι από τους Εισηγητές και τους ομιλητές ότι υπάρχει μια γενική αποδοχή και κρατάω βέβαια και τα σημεία κριτικής που χρειάζεται να αποσαφηνίσουμε για την κατά άρθρο συζήτηση.

Σας ευχαριστώ πάρα πολύ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Και εμείς σας ευχαριστούμε, κυρία Υπουργέ.Ευχαριστώ και όλους τους συναδέλφους για την συζήτηση αυτή, η οποία ήταν αναλυτική και ενδελεχής. Είναι το καλύτερο δώρο για εμένα σήμερα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Λάππας Σπυρίδων, Μπαλλής Συμεών, Πρατσόλης Αναστάσιος, Σταματάκη Ελένη, Σταμπουλή Αφροδίτη, Συρίγος Αντώνιος, Τσόγκας Γεώργιος, Ψυχογιός Γεώργιος, Γεωργαντάς Γεώργιος, Χριστοφυλοπούλου Παρασκευή (Εύη), Σαχινίδης Ιωάννης, Λαγός Ιωάννης, Κατσώτης Χρήστος και Μαυρωτάς Γεώργιος.

Τέλος και περί ώρα 13.45΄ λύθηκε η συνεδρίαση.

**Ο ΠΡΟΕΔΡΟΣ ΕΠΙΤΡΟΠΗΣ**  **Ο ΓΡΑΜΜΑΤΕΑΣ**

**ΑΝΤΩΝΙΟΣ ΣΥΡΙΓΟΣ** **ΚΩΝΣΤΑΝΤΙΝΟΣ ΜΟΡΦΙΔΗΣ**